---- stutiḥ ----

anādimadhyāntam anantapāraṃ

susūkṣmam avyaktajagatsusāram|

harīndrabrahmādibhir āsamagraṃ

praṇamya vakṣye vṛṣasārasaṃgraham||1.1||

---- janamejayavaiśampāyanasaṃvādaḥ ----

śatasāhasrikaṃ granthaṃ sahasrādhyāyam uttamam|

parva cāsya śataṃ pūrṇaṃ śrutvā bhāratasaṃhitām||1.2||

atṛptaḥ puna papraccha vaiśampāyanam eva hi|

janamejaya yat pūrvaṃ tac chṛṇu tvam atandritaḥ||1.3||

janamejaya uvāca|

bhagavan sarvadharmajña sarvaśāstraviśārada|

asti dharmaṃ paraṃ guhyaṃ saṃsārārṇavatāraṇam||1.4||

dvaipāyanamukhodgīrṇaṃ dharmaṃ vā yad dvijottama|

kathayasva hi me tṛptiṃ kuru yatnāt tapodhana||1.5||

vaiśampāyana uvāca|

śṛṇu rājann avahito dharmākhyānam anuttamam|

vyāsānugrahasamprāptaṃ guhyadharmaṃ śṛṇotu me||1.6||

anarthayajñakartāraṃ tapovrataparāyaṇam|

śīlaśaucasamācāraṃ sarvabhūtadayāparam||1.7||

jijñāsanārthaṃ praśnaikaṃ viṣṇunā prabhaviṣṇunā|

dvijarūpadharo bhūtvā papraccha vinayānvitaḥ||1.8||

---- brahmavidyā ----

[vigatarāga uvāca|]

brahmavidyā kathaṃ jñeyā rūpavarṇavivarjitā|

svaravyañjananirmuktam akṣaraṃ kimu tat param||1.9||

anarthayajña uvāca|

anuccāryam asandigdham avicchinnam anākulam|

nirmalaṃ sarvagaṃ sūkṣmam akṣaraṃ kim ataḥ param||1.10||

---- kālapāśaḥ ----

vigatarāga uvāca|

dehī dehe kṣayaṃ yāte bhūjalāgniśivādibhiḥ|

yamadūtaiḥ kathaṃ nīto nirālambo nirañjanaḥ||1.11||

kālapāśaiḥ kathaṃ baddho nirdehaś ca kathaṃ vrajet|

svargaṃ vā sa kathaṃ yāti nirdeho bahudharmakṛt|

etan me saṃśayaṃ brūhi jñātum icchāmi tattvataḥ||1.12||

anarthayajña uvāca|

atisaṃśayakaṣṭaṃ te pṛṣṭo 'haṃ dvijasattama|

durvijñeyaṃ manuṣyais tu devadānavapannagaiḥ||1.13||

karmahetuḥ śarīrasya utpattir nidhanaṃ ca yat|

sukṛtaṃ duṣkṛtaṃ caiva pāśadvayam udāhṛtam||1.14||

tenaiva saha saṃyāti narakaṃ svargam eva vā|

sukhaduḥkhaṃ śarīreṇa bhoktavyaṃ karmasambhavam||1.15||

hetunānena viprendra dehaḥ sambhavate nṛṇām|

yaṃ kālapāśam ity āhuḥ śṛṇu vakṣyāmi suvrata||1.16||

na tvayā viditaṃ kiñcij jijñāsyasi kathaṃ dvija|

kālapāśaṃ ca viprendra sakalaṃ vettum arhasi||1.17||

kalākalitakālaṃ ca kālatattvakalāṃ śṛṇu|

truṭidvayaṃ nimeṣas tu nimeṣadviguṇā kalā||1.18||

kalādviguṇitā kāṣṭhā kāṣṭhā vai triṃśatiḥ kalā|

triṃśatkalā muhūrtaś ca mānuṣena dvijottama||1.19||

muhūrtatriṃśakenaiva ahorātraṃ vidur budhāḥ|

ahorātraṃ punas triṃśan māsam āhur manīṣiṇaḥ||1.20||

samā dvādaśa māsāś ca kālatattvavido janāḥ|

śataṃ varṣasahasrāṇi trīṇi mānuṣasaṃkhyayā||1.21||

ṣaṣṭiṃ caiva sahasrāṇi kālaḥ kaliyugaḥ smṛtaḥ|

dviguṇaḥ kalisaṃkhyāto dvāparo yuga saṃjñitaḥ||1.22||

tretā tu triguṇā jñeyā catuḥ kṛtayugaḥ smṛtaḥ|

eṣā caturyugā saṃkhyā kṛtvā vai hy ekasaptatiḥ||1.23||

manvantarasya caikasya jñānam uktaṃ samāsataḥ|

kalpo manvantarāṇāṃ tu caturdaśa tu saṃkhyayā||1.24||

daśa kalpasahasrāṇi brahmāhaḥ parikalpitam|

rātrir etāvatī proktā munibhis tattvadarśibhiḥ||1.25||

rātryāgame pralīyante jagat sarvaṃ carācaram|

ahāgame tathaiveha utpadyante carācaram||1.26||

parārdhaparakalpāni atītāni dvijottama|

anāgataṃ tathaivāhur bhṛgurādimaharṣayaḥ||1.27||

yathārkagrahatārendu bhramato dṛśyate tv iha|

kālacakraṃ bhramatvaiva viśramaṃ na ca vidmahe||1.28||

kālaḥ sṛjati bhūtāni kālaḥ saṃharate punaḥ|

kālasya vaśagāḥ sarve na kālavaśakṛt kvacit||1.29||

caturdaśaparārdhāni devarājā dvijottama|

kālena samatītāni kālo hi duratikramaḥ||1.30||

eṣa kālo mahāyogī brahmā viṣṇuḥ paraḥ śivaḥ|

anādinidhano dhātā sa mahātmā namaskuru||1.31||

---- parārdhādi ----

vigatarāga uvāca|

śrutaṃ vai kālacakraṃ tu mukhapadmaviniḥsṛtam|

parārdhaṃ ca paraṃ caiva śrotuṃ vaḥ prati dīpitaḥ||1.32||

anarthayajña uvāca|

ekaṃ daśaṃ śataṃ caiva sahasram ayutaṃ tathā|

prayutaṃ niyutaṃ koṭim arbudaṃ vṛndam eva ca||1.33||

kharvaṃ caiva nikharvaṃ ca śaṅkuḥ padmaṃ tathaiva ca|

samudro madhyam antaṃ ca parārdhaṃ ca paraṃ tathā||1.34||

sarve daśaguṇā jñeyāḥ parārdhaṃ yāvad eva hi|

parārdhadviguṇenaiva parasaṃkhyā vidhīyate||1.35||

parāt parataraṃ nāsti iti me niścitā matiḥ|

purāṇavedapaṭhitā mayākhyātā dvijottama||1.36||

---- brahmāṇḍam ----

vigatarāga uvāca|

brahmāṇḍaṃ kati vijñeyaṃ pramāṇaṃ jñāpitaṃ kvacit|

kati cāṅguli{|}m{|}ūrdhveṣu sūryas tapati vai mahīm||1.37||

anarthayajña uvāca|

brahmāṇḍānāṃ prasaṃkhyātuṃ mayā śakyaṃ kathaṃ dvija|

devās te 'pi na jānanti mānuṣāṇāṃ ca kā kathā||1.38||

paryāyeṇa tu vakṣyāmi yathāśakyaṃ dvijottama|

brahmaṇā yat purākhyāto mātariśvā yathā tathā||1.39||

śivāṇḍābhyantareṇaiva sarveṣām iva bhūbhṛtām|

daśa nāma diśāṣṭānāṃ brahmāṇḍe kīrtitaṃ śṛṇu||1.40||

---- bhūbhṛtāṃ nāmāni ----

sahāsahaḥ sahaḥ sahyo visahaḥ saṃhato 'sabhā|

prasaho 'prasahaḥ sānuḥ pūrvato daśa nāyakāḥ||1.41||

prabhāso bhāsano bhānuḥ pradyoto dyutimo dyutiḥ|

dīptatejāś ca tejāś ca tejā tejavaho daśa|

āgneye tv etad ākhyātaṃ yāmye śṛṇv atha bho dvija||1.42||

yamo 'tha yamunā yāmaḥ saṃyamo yamuno 'yamaḥ|

saṃyano yamanoyāno yaniyugmā yanoyanaḥ||1.43||

nagajo naganā nando nagaro naga nandanaḥ|

nagarbho gahano guhyo gūḍhajo daśa tatparaḥ||1.44||

vāruṇena pravakṣyāmi śṛṇu vipra nibodha me|

babhraḥ setur bhavodbhadraḥ prabhavodbhavabhājanaḥ|

bharaṇo bhuvano bhartā daśaite varuṇālayāḥ||1.45||

nṛgarbho 'suragarbhaś ca devagarbho mahīdharaḥ|

vṛṣabho vṛṣagarbhaś ca vṛṣāṅko vṛṣabhadhvajaḥ||1.46||

jñātavyaś ca tathā samyag vṛṣajo vṛṣanandanaḥ|

nāyakā daśa vāyavye kīrtitā ye mayā dvija||1.47||

sulabhaḥ sumanaḥ saumyaḥ suprajaḥ sutanuḥ śivaḥ|

sataḥ satya layaḥ śambhur daśa nāyakam uttare||1.48||

indu bindu bhuvo vajra varado vara varṣaṇaḥ|

ilano valino brahmā daśeśāneṣu nāyakāḥ||1.49||

aparo vimalo moho nirmalo mana mohanaḥ|

akṣayaś cāvyayo viṣṇur varado madhyame daśa||1.50||

sarveṣāṃ daśa{|}m{|}īśānāṃ parivāraśataṃ śatam|

śatānāṃ pṛthag ekaikaṃ sahasraiḥ parivāritam||1.51||

sahasreṣu ca ekaikam ayutaiḥ parivāritam|

ayutaṃ prayutair vṛndaiḥ prayutaṃ niyutair vṛtam||1.52||

ekaikasya parīvāro niyutaḥ pṛthag eva ca|

koṭibhir daśakoṭyena ekaikaḥ parivāritaḥ||1.53||

daśakoṭiṣu ekaikaṃ vṛndavṛndabhṛtair vṛtam|

vṛndavargeṣu ekaikaṃ kharvabhiḥ parivāritam||1.54||

kharvavargeṣu ekaikaṃ daśakharvagaṇair vṛtam|

daśakharveṣu ekaikaṃ śaṅkubhiḥ parivāritam||1.55||

śaṅkubhiḥ pṛthag ekaikaṃ padmena parivāritam|

padmavargeṣu ekaikaṃ samudraiḥ parivāritam||1.56||

samudreṣu tathaikaikaṃ madhyasaṃkhyais tu tair vṛtam|

madhyasaṃkhyeṣu ekaikam anantaiḥ parivāritam||1.57||

ananteṣu ca ekaikaṃ parārdhaparivāritam|

parārdheṣu ca ekaikaṃ pareṇa parivāritam|

eṣa vai kathito vipra śakyaṃ sāṃkhyam udīritam||1.58||

---- pramāṇam ----

pramāṇaṃ śṛṇu me vipra saṃkṣepād bruvato mama|

candrodaye pūrṇamāsyāṃ vapur aṇḍasya tādṛśam||1.59||

koṭikoṭisahasraṃ tu yojanānāṃ samantataḥ|

aṇḍānāṃ ca parīmāṇaṃ brahmaṇā parikīrtitam||1.60||

saptakoṭisahasrāṇi saptakoṭiśatāni ca|

viṃśakoṭiṣv aṅgulīṣu ūrdhvatas tapate raviḥ||1.61||

pramāṇaṃ nāma saṃkhyā ca kīrtitāni samāsataḥ|

brahmāṇḍaṃ cāprameyāṇāṃ lakṣaṇaṃ parikīrtitam||1.62||

---- vyāsāḥ ----

purāṇāśīsahasrāṇi śatāni dvijasattama|

brahmaṇā kathitaṃ pūrṇaṃ mātariśvā yathātatham||1.63||

vāyunā pāda saṃkṣipya prāptaṃ cośanasaṃ purā|

tenāpi pāda saṃkṣipya prāptavāṃś ca bṛhaspatiḥ||1.64||

bṛhaspatis tu provāca sūryaṃ triṃśatsahasrikam|

pañcaviṃśatsahasrāṇi mṛtyuṃ prāha divākaraḥ||1.65||

ekaviṃśatsahasrāṇi mṛtyunendrāya kīrtitam|

indreṇāha vasiṣṭhāya viṃśatślokasahasrikam||1.66||

aṣṭādaśasahasrāṇi tena sārasvatāya tu|

sārasvatas tridhāmāya sahasradaśa sapta ca||1.67||

ṣoḍaśānāṃ sahasrāṇi bharadvājāya vai tataḥ|

daśa pañcasahasrāṇi trivṛṣāya abhāṣata||1.68||

caturdaśasahasrāṇi antarīkṣāya vai tataḥ|

trayyāruṇiṃ sahasrāṇi trayodaśa abhāṣata||1.69||

trayyāruṇis tu viprendro dhanaṃjayam abhāṣata|

dvādaśāni sahasrāṇi saṃkṣipya punar abravīt||1.70||

kṛtaṃjayāya samprāpto dhanaṃjayamahāmuniḥ|

kṛtaṃjayād dvijaśreṣṭha ṛṇaṃjayamahātmane||1.71||

ṛṇañjayāt punaḥ prāpto gautamāya maharṣiṇe|

gautamāc ca bharadvājas tasmād dharyātmanāya tu||1.72||

rājaśravās tataḥ prāptaḥ somaśuṣmāya vai tataḥ|

somaśuṣmāt tataḥ prāptas tṛṇabindus tu bho dvija||1.73||

tṛṇabindus tu vṛkṣāya vṛkṣaḥ śaktim abhāṣata|

śaktiḥ parāśaraṃ prāha jatukarṇāya vai tataḥ||1.74||

dvaipāyanaṃ tu provāca jatukarṇo maharṣiṇam|

romaharṣāya samprāpto dvaipāyanamahāmuniḥ||1.75||

romaharṣeṇa provāca putrāyāmitabuddhaye|

daśa dve ca sahasrāṇi purāṇaṃ samprakāśitam|

mānuṣāṇāṃ hitārthāya kiṃ bhūyaḥ śrotum icchasi||1.76||

||iti vṛṣasārasaṃgrahe brahmāṇḍasaṃkhyā nāmādhyāyaḥ prathamaḥ||

vigatarāga uvāca|

śrutaṃ mayā janāgreṇa brahmāṇḍasya tu nirṇayam|

pramāṇaṃ varṇarūpaṃ ca saṃkhyā tasya samāsataḥ||2.1||

śivāṇḍeti tvayā prokto brahmāṇḍālayakīrtitaḥ|

kīdṛśaṃ lakṣaṇaṃ jñeyaṃ pramāṇaṃ tasya vā kati||2.2||

kasya vā layanaṃ jñeyaṃ pramāṇaṃ vātra vāsinaḥ|

kā vā tatra prajā jñeyā ko vā tatra prajāpatiḥ||2.3||

---- śivāṇḍasaṃkhyā ----

anarthayajña uvāca|

śivāṇḍalakṣaṇaṃ vipra na tvaṃ praṣṭum ihārhasi|

daivatair api kā śaktir jñātuṃ draṣṭuṃ ca tattvataḥ||2.4||

agamyagamanaṃ guhyaṃ guhyād api samuddhṛtam|

na prabhur netaras tatra na daṇḍyo na ca daṇḍakaḥ||2.5||

na satyo nānṛtas tatra suśīlo no duḥśīlavān|

nānṛjur na ca dambhitvaṃ na tṛṣṇā na ca īrṣyatā||2.6||

na krodho na ca lobho 'sti na māno 'sti na sūyakaḥ|

īrṣyā dveṣo na tatrāsti na śaṭho na ca matsaraḥ||2.7||

na vyādhir na jarā tatra na śoko 'sti na viklavaḥ|

nādhamaḥ puruṣas tatra nottamo na ca madhyamaḥ||2.8||

notkṛṣṭo mānavas tasmin striyaś caiva śivālaye|

na nindā na praśaṃsāsti matsarī piśuno na ca||2.9||

garvadarpaṃ na tatrāsti krūramāyādikaṃ tathā|

yācamāno na tatrāsti dātā caiva na vidyate||2.10||

anarthī vraja tatrasthaḥ kalpavṛkṣasamāśritaḥ|

na karma nāpriyas tatra na kaliḥ kalaho na ca||2.11||

dvāparo na ca na tretā kṛtaṃ cāpi na vidyate|

manvantaraṃ na tatrāsti kalpaś caiva na vidyate||2.12||

āhūtasamplavaṃ nāsti brahmarātridinaṃ tathā|

na janmamaraṇaṃ tatra āpadaṃ nāpnuyāt kvacit||2.13||

na cāśāpāśabaddho 'sti rāgamohaṃ na vidyate|

na devā nāsurās tatra na yakṣoragarākṣasāḥ||2.14||

na bhūtā na piśācāś ca gandharvā ṛṣayas tathā|

tārāgrahaṃ na tatrāsti nāgakiṃnaragāruḍam||2.15||

na japo nāhnikas tatra nāgnihotrī na yajñakṛt|

na vrataṃ na tapaś caiva na tiryannarakaṃ tathā||2.16||

tasyeśānasya devasya aiśvaryaguṇavistaram|

api varṣaśatenāpi śakyaṃ vaktuṃ na kenacit||2.17||

harecchāprabhavāḥ sarve paryāyeṇa bravīmi te|

devamānuṣavarjyāni vṛkṣagulmalatādayaḥ||2.18||

parārdhadviguṇotsedho vistāraś ca tathāvidhaḥ|

anekākārapuṣpāṇi phalāni ca manoharam||2.19||

anye kāñcanavṛkṣāṇi maṇivṛkṣāṇy athāpare|

pravālamaṇiṣaṇḍāś ca padmarāgaruhāṇi ca||2.20||

svādumūlaphalāḥ skandhalatāviṭapapādapāḥ|

kāmarūpāś ca te sarve kāmadāḥ kāmabhāṣiṇaḥ||2.21||

tatra vipra prajāḥ sarve anantaguṇasāgarāḥ|

tulyarūpabalāḥ sarve sūryāyutasamaprabhāḥ||2.22||

parārdhadvayavistāraṃ parārdhadvayam āyatam|

parārdhadvayavikṣepaṃ yojanānāṃ dvijottama||2.23||

aiśvaryatvaṃ na saṃkhyāsti balaśaktiś ca bho dvija|

adhordhvo na ca saṃkhyāsti na tiryañ caiti kaścana||2.24||

śivāṇḍasya ca vistāram āyāmaṃ ca na vedmy aham|

bhogam akṣaya tatraiva janmamṛtyur na vidyate||2.25||

śivāṇḍamadhyam āśritya gokṣīrasadṛśaprabhāḥ|

parārdhaparakoṭīnām īśānānāṃ smṛtālayaḥ||2.26||

bālasūryaprabhāḥ sarve jñeyās tatpuruṣālaye|

parārdhaparakoṭīnāṃ pūrvasyāṃ diśam āśritāḥ||2.27||

bhinnāñjanaprabhāḥ sarve dakṣiṇāṃ diśam āśritāḥ|

parārdhaparakoṭīnām aghorālayam āśritāḥ||2.28||

kundenduhimaśailābhāḥ paścimāṃ diśam āśritāḥ|

parārdhaparakoṭīnāṃ sadya{|}m{|}iṣṭālayaḥ smṛtaḥ||2.29||

kuṅkumodakasaṃkāśā uttarāṃ diśam āśritāḥ|

parārdhaparakotīnāṃ vāmadevālayaḥ smṛtaḥ||2.30||

īśānasya kalāḥ pañca vaktrasyāpi catuṣ kalāḥ|

aghorasya kalā aṣṭau vāmadevās trayodaśa||2.31||

sadyaś cāṣṭau kalā jñeyāḥ saṃsārārṇavatārakāḥ|

aṣṭatriṃśat kalā hy etāḥ kīrtitā dvijasattama||2.32||

saṃkhyā varṇā diśaś caiva ekaikasya pṛthak pṛthak|

pūrvoktena vidhānena bodhavyās tattvacintakaiḥ||2.33||

śivāṇḍagamanākṛṣṭyā śivayogaṃ sadābhyaset|

śivayogaṃ vinā vipra tatra gantuṃ na śakyate||2.34||

aśvamedhādiyajñānāṃ koṭyāyutaśatāni ca|

kṛcchrāditapa sarvāṇi kṛtvā kalpaśatāni ca|

tatra gantuṃ na śakyeta devair api tapodhana||2.35||

gaṅgādisarvatīrtheṣu snātvā taptvā ca vai punaḥ|

tatra gantuṃ na śakyeta ṛṣibhir vā mahātmabhiḥ||2.36||

saptadvīpasamudrāṇi ratnapūrṇāni bho dvija|

dattvā vā vedaviduṣe śraddhābhaktisamanvitaḥ|

tatra gantuṃ na śakyeta vinā dhyānena niścayaḥ||2.37||

svadehān māṃsam uddhṛtya dattvārthibhyaś ca niścayāt|

svadāraputrasarvasvaṃ śiro 'rthibhyaś ca yo dadet|

na tatra gantuṃ śakyeta anyair vāpi suduṣkaraiḥ||2.38||

yajñatīrthatapodānavedādhyayanapāragaḥ|

brahmāṇḍāntasya bhogāṃs tu bhuṅkte kālavaśānugaḥ||2.39||

kālena samapreṣyeṇa dharmo yāti parikṣayam|

alātacakravat sarvaṃ kālo yāti paribhraman|

traikālyakalanāt kālas tena kālaḥ prakīrtitaḥ||2.40||

||iti vṛṣasārasaṃgrahe śivāṇḍasaṃkhyā nāmādhyāyo dvitīyaḥ||

---- dharmapravacanam ----

vigatarāga uvāca|

kimarthaṃ dharmam ity āhuḥ katimūrtiś ca kīrtyate|

katipādavṛṣo jñeyo gatis tasya kati smṛtāḥ||3.1||

kautūhalaṃ mamotpannaṃ saṃśayaṃ chindhi tattvataḥ|

kasya putro muniśreṣṭha prajās tasya kati smṛtāḥ||3.2||

anarthayajña uvāca|

dhṛtir ity eṣa dhātur vai paryāyaḥ parikīrtitaḥ|

ādhāraṇān mahattvāc ca dharma ity abhidhīyate|| 3.3||

śrutismṛtidvayor mūrtiś catuṣpādavṛṣaḥ sthitaḥ|

caturāśrama yo dharmaḥ kīrtitāni manīṣibhiḥ||3.4||

gatiś ca pañca vijñeyāḥ śṛṇu dharmasya bho dvija|

devamānuṣatiryaṃ ca narakasthāvarādayaḥ||3.5||

brahmaṇo hṛdayaṃ bhittvā jāto dharmaḥ sanātanaḥ|

tasya patnī mahābhāgā trayodaśa sumadhyamāḥ||3.6||

dakṣakanyā viśālākṣī śraddhādyāḥ sumanoharāḥ|

tasya putrāś ca pautrāś ca anekāś ca babhūva ha|

eṣa dharmanisargo 'yaṃ kiṃ bhūyaḥ śrotum icchasi||3.7||

vigatarāga uvāca|

dharmapatnī viśeṣeṇa putras tābhyaḥ pṛthak pṛthak|

śrotum icchāmi tattvena kathayasva tapodhana||3.8||

anarthayajña uvāca|

śraddhā lakṣmīr dhṛtis tuṣṭiḥ puṣṭir medhā kriyā lajjā|

buddhiḥ śāntir vapuḥ kīrtiḥ siddhiḥ prasūtisambhavāḥ||3.9||

śraddhā kāmaḥ suto jāto darpo lakṣmīsutaḥ smṛtaḥ|

dhṛtyās tu niyamaḥ putraḥ saṃtoṣas tuṣṭijaḥ smṛtaḥ||3.10||

puṣṭyā lābhaḥ suto jāto medhāputraḥ śrutas tathā|

kriyāyās tv abhavat putro daṇḍaḥ samaya eva ca||3.11||

lajjāyā vinayaḥ putro buddhyā bodhaḥ sutaḥ smṛtaḥ|

lajjāyāḥ sudhiyaḥ putra apramādaś ca tāv ubhau||3.12||

kṣemaḥ śāntisuto vindyād vyavasāyo vapoḥ sutaḥ|

yaśaḥ kīrtisuto jñeyaḥ sukhaṃ siddher vyajāyata|

svāyambhuve 'ntare tv āsan kīrtitā dharmasūnavaḥ||3.13||

vigatarāga uvāca|

mūrtidvayaṃ kathaṃ dharmaṃ kathayasva tapodhana|

kautūhalam atīvaṃ me kartaya jñānasaṃśayam||3.14||

anarthayajña uvāca|

śrutismṛtidvayor mūrtir dharmasya parikīrtitā|

dārāgnihotrasambandham ijyā śrautasya lakṣaṇam|

smārto varṇāśramācāro yamaiś ca niyamair yutaḥ||3.15||

---- yamaniyamabhedaḥ ----

yamaś ca niyamaś caiva dvayor bhedam ataḥ śṛṇu|

ahiṃsā satyam asteyam ānṛśaṃsyaṃ damo ghṛṇā|

dhanyāpramādo mādhuryam ārjavaṃ ca yamā daśa||3.16||

ekaikasya punaḥ pañcabhedam āhur manīṣiṇaḥ|

ahiṃsādi pravakṣyāmi śṛṇuṣvāvahito dvija||3.17||

---- yameṣv{ }ahiṃsā (1) ----

trāsanaṃ tāḍanaṃ bandho māraṇaṃ vṛttināśanam|

hiṃsāṃ pañcavidhām āhur munayas tattvadarśinaḥ||3.18||

kāṣṭhaloṣṭakaśādyais tu tāḍayantīha nirdayāḥ|

tatprahāravibhinnāṅgo mṛtavadhyam avāpnuyāt||3.19||

baddhvā pādau bhujoraś ca śirorukkaṇṭhapāśitāḥ|

anāhatā mriyanty evaṃ vadho bandhanajaḥ smṛtaḥ||3.20||

śatrucaurabhayair ghoraiḥ siṃhavyāghragajoragaiḥ|

trāsanād vadham āpnoti anyair vāpi suduḥsahaiḥ||3.21||

yasya yasya hared vittaṃ tasya tasya vadhaḥ smṛtaḥ|

vṛttijīvābhibhūtānāṃ taddvārā nihataḥ smṛtaḥ||3.22||

viṣavahniśaraśastrair māyāyogabalena vā|

hiṃsakāny āhu viprendra munayas tattvadarśinaḥ||3.23||

ahiṃsā paramaṃ dharmaṃ yas tyajet sa durātmavān|

kleśāyāsavinirmuktaṃ sarvadharmaphalapradam||3.24||

nātaḥ parataro mūrkho nātaḥ parataraṃ tamaḥ|

nātaḥ parataraṃ duḥkhaṃ nātaḥ parataro 'yaśaḥ||3.25||

nātaḥ parataraṃ pāpaṃ nātaḥ parataraṃ viṣam|

nātaḥ paratarāvidyā nātaḥ paraṃ tapodhana||3.26||

yo hinasti na bhūtāni udbhijjādi caturvidham|

sa bhavet puruṣaḥ śreṣṭhaḥ sarvabhūtadayānvitaḥ||3.27||

sarvabhūtadayāṃ nityaṃ yaḥ karoti sa paṇḍitaḥ|

sa yajvā sa tapasvī ca sa dātā sa dṛḍhavrataḥ||3.28||

ahiṃsā paramaṃ tīrtham ahiṃsā paramaṃ tapaḥ|

ahiṃsā paramaṃ dānam ahiṃsā paramaṃ sukham||3.29||

ahiṃsā paramo yajñaḥ ahiṃsā paramaṃ vratam|

ahiṃsā paramaṃ jñānam ahiṃsā paramā kriyā||3.30||

ahiṃsā paramaṃ śaucam ahiṃsā paramo damaḥ|

ahiṃsā paramo lābhaḥ ahiṃsā paramaṃ yaśaḥ||3.31||

ahiṃsā paramo dharmaḥ ahiṃsā paramā gatiḥ|

ahiṃsā paramaṃ brahma ahiṃsā paramaḥ śivaḥ||3.32||

māṃsāśanān nivarteta manasāpi na kāṅkṣayet|

sa mahat phalam āpnoti yas tu māṃsaṃ vivarjayet||3.33||

svamāṃsaṃ paramāṃsena yo vardhayitum icchati|

anabhyarcya pitṝn devān na tato 'nyo 'sti pāpakṛt||3.34||

madhuparke ca yajñe ca pitṛdaivatakarmaṇi|

atraiva paśavo hiṃsyā nānyatra manur abravīt||3.35||

krītvā svayaṃ vāpy utpādya paropahṛtam eva vā|

devān pitṝṃś cārcayitvā khādan māṃsaṃ na doṣabhāk||3.36||

vedayajñatapastīrthadānaśīlakriyāvrataiḥ|

māṃsāhāranivṛttānāṃ ṣoḍaśāṃśaṃ na pūryate||3.37||

mṛgāḥ parṇatṛṇāhārād ajameṣagavādibhiḥ|

sukhino balavantaś ca vicaranti mahītale||3.38||

vānarāḥ phala{|}m{|}āhārā rākṣasā rudhirapriyāḥ|

nihatā rākṣasāḥ sarve vānaraiḥ phalabhojibhiḥ||3.39||

tasmān māṃsaṃ na hīheta balakāmena bho dvija|

balena ca guṇākarṣāt parato bhayabhīruṇā||3.40||

ahiṃsakasamo nāsti dānayajñasamīhayā|

iha loke yaśaḥ kīrtiḥ paratra ca parā gatiḥ||3.41||

trailokyaṃ maṇiratnapūrṇam akhilaṃ dattvottame brāhmaṇe

koṭīyajñasahasrapadmam ayutaṃ dattvā mahīṃ dakṣiṇām|

tīrthānāṃ ca sahasrakoṭiniyutaṃ snātvā sakṛn mānava

etatpuṇyaphalam ahiṃsakajanaḥ prāpnoti niḥsaṃśayaḥ||3.42||

||iti vṛṣasārasaṃgrahe ahiṃsāpraśaṃsā nāmādhyāyas tṛtīyaḥ||

---- yameṣu satyam (2) ----

anarthayajña uvāca|

sadbhāvaḥ satyam ity āhur dṛṣṭapratyayam eva vā|

yathābhūtārthakathanaṃ tat satyakathanaṃ smṛtam||4.1||

ākrośatāḍanādīni yaḥ saheta suduḥsaham|

kṣamate yo jitātmā tu sa ca satyam udāhṛtam||4.2||

vadhārtham udyataḥ śastraṃ yadi pṛccheta karhicit|

na tatra satyaṃ vaktavyam anṛtaṃ satyam ucyate||4.3||

vadhārhaḥ puruṣaḥ kaścid vrajet pathi bhayāturaḥ|

pṛcchato 'pi na vaktavyaṃ satyaṃ tad vāpi ucyate||4.4||

na narmayuktam anṛtaṃ hinasti

na strīṣu rājan na vivāhakāle|

prāṇātyaye sarvadhanāpahāre

pañcānṛtaṃ satyam udāharanti||4.5||

devamānuṣatiryeṣu satyaṃ dharmaḥ paro yataḥ|

satyaṃ śreṣṭhaṃ variṣṭhaṃ ca satyaṃ dharmaḥ sanātanaḥ||4.6||

satyaṃ sāgaram avyaktaṃ satyam akṣayabhogadam|

satyaṃ potaḥ paratrārthaṃ satyaṃ panthāna vistaram||4.7||

satyam iṣṭagatiḥ proktaṃ satyaṃ yajñam anuttamam|

satyaṃ tīrthaṃ paraṃ tīrthaṃ satyaṃ dānam anantakam||4.8||

satyaṃ śīlaṃ tapo jñānaṃ satyaṃ śaucaṃ damaḥ śamaḥ|

satyaṃ sopānam ūrdhvasya satyaṃ kīrtir yaśaḥ sukham||4.9||

aśvamedhasahasraṃ ca satyaṃ ca tulayā dhṛtam|

aśvamedhasahasrād dhi satyam eva viśiṣyate||4.10||

satyena tapate sūryaḥ satyena pṛthivī sthitā|

satyena vāyavo vānti satye toyaṃ ca śītalam||4.11||

tiṣṭhanti sāgarāḥ satye samayena priyavrataḥ|

satye tiṣṭhati govindo balibandhanakāraṇāt||4.12||

agnir dahati satyena satyena śaśinaś caraḥ|

satyena vindhyās tiṣṭhanti vardhamāno na vardhate||4.13||

lokālokaḥ sthitaḥ satye meruḥ satye pratiṣṭhitaḥ|

vedās tiṣṭhanti satyeṣu dharmaḥ satye pratiṣṭhati||4.14||

satyaṃ gauḥ kṣarate kṣīraṃ satyaṃ kṣīre ghṛtaṃ sthitam|

satye jīvaḥ sthito dehe satyaṃ jīvaḥ sanātanaḥ||4.15||

satyam ekena samprāpto dharmasādhananiścayaḥ|

rāmarāghavavīryeṇa satyam ekaṃ surakṣitam||4.16||

evaṃ satyavidhānasya kīrtitaṃ tava suvrata|

sarvalokahitārthāya kim anyac chrotum icchasi||4.17||

---- yameṣv{ }asteyam (3) ----

vigatarāga uvāca|

na hi tṛptiṃ vijānāmi śrutvā dharmaṃ tavāpy aham|

upariṣṭād ato bhūyaḥ kathayasva tapodhana||4.18||

anarthayajña uvāca|

steyaṃ śṛṇv atha viprendra pañcadhā parikīrtitam|

adattādānam ādau tu utkocaṃ ca tataḥ param|

prasthavyājas tulāvyājaḥ prasahyasteya pañcamam||4.19||

dhṛṣṭaduṣṭaprabhāvena paradravyāpakarṣaṇam|

vāryamāṇāpi durbuddhir adattādānam ucyate||4.20||

utkocaṃ śṛṇu viprendra dharmasaṃkarakārakam|

mūlyaṃ kāryavināśārtham utkocaḥ parigṛhyate|

tena cāsau vijānīyād dravyalobhabalāt kṛtam||4.21||

prasthavyāja|upāyena kuṭumbaṃ trātum icchati|

taṃ ca stenaṃ vijānīyāt paradravyāpahārakam||4.22||

tulāvyāja|upāyena parasvārthaṃ hared yadi|

cauralakṣaṇakāś cānye kūṭakāpaṭikā narāḥ||4.23||

durbalārjavabāleṣu cchadmanā vā balena vā|

apahṛtya dhanaṃ mūḍhaḥ sa cauraś cora ucyate||4.24||

nāsti steyasamaṃ pāpaṃ nāsty adharmaś ca tatsamaḥ|

nāsti stenasamākīrtir nāsti stenasamo 'nayaḥ||4.25||

nāsti steyasamāvidyā nāsti stenasamaḥ khalaḥ|

nāsti stenasama ajño nāsti stenasamo 'lasaḥ||4.26||

nāsti stenasamo dveṣyo nāsti stenasamo 'priyaḥ|

nāsti steyasamaṃ duḥkhaṃ nāsti steyasamo 'yaśaḥ||4.27||

pracchanno hriyate 'rtham anyapuruṣaḥ pratyakṣam anyo haret

nikṣepād dhanahāriṇo 'nya{|}m{|}adhamo vyājena cānyo haret|

anye lekhyavikalpanāhṛtadhanā <crux>anyo hṛtād vai hṛtā</crux>

anyaḥ krītadhano 'paro dhayahṛta ete jaghanyāḥ smṛtāḥ||4.28||

stenatulya na mūḍham asti puruṣo dharmārthahīno 'dhamaḥ

yāvaj jīvati śaṅkayā narapateḥ saṃtrasyamāno raṭan|

prāptaḥśāsana tīvrasahyaviṣamaṃ prāpnoti karmeritaḥ

kālena mriyate sa yāti nirayam ākrandamāno bhṛśam||4.29||

nītvā durgatikoṭikalpa nirayāt tiryatvam āyānti te

tiryatve ca tathaivam ekaśatikaṃ prabhramya varṣārbudam|

mānuṣyaṃ tad avāpnuvanti vipule dāridryarogākulaṃ

tasmād durgatihetu karma sakalaṃ tyaktvā śivaṃ cāśrayet||4.30||

---- yameṣv{ }ānṛśaṃsyam (4) ----

aṣṭamūrtiśivadveṣṭā pitur mātuś ca yo dviṣet|

gavāṃ vā atither dveṣṭā nṛśaṃsāḥ pañca eva te||4.31||

aṣṭamūrtiḥ śivaḥ sākṣāt pañcavyomasamanvitaḥ|

sūryaḥ somaś ca dīkṣaś ca dūṣakaḥ sa nṛśaṃsakaḥ||4.32||

pitākāśasamo jñeyo janmotpattikaraḥ pitā|

pitṛdaivata<crux>m ādiś cam ānṛśaṃsa tamanvitaḥ</crux>||4.33||

pṛthvyā gurutarī mātā ko na vandeta mātaram|

yajñadānatapovedās tena sarvaṃ kṛtaṃ bhavet||4.34||

gāvaḥ pavitraṃ maṅgalyaṃ devatānāṃ ca devatāḥ|

sarvadevamayā gāvas tasmād eva na hiṃsayet||4.35||

jātamātrasya lokasya gāvas trātā na saṃśayaḥ|

ghṛtaṃ kṣīraṃ dadhi mūtraṃ śakṛtkarṣaṇam eva ca||4.36||

pañcāmṛtaṃ pañcapavitrapūtaṃ

ye pañcagavyaṃ puruṣāḥ pibanti|

te vājimedhasya phalaṃ labhanti

tad akṣayaṃ svargam avāpnuvanti||4.37||

gobhir na tulyaṃ dhanam asti kiṃcid

duhyanti vāhyanti bahiś caranti|

tṛṇāni bhuktvā amṛtaṃ sravanti

vipreṣu dattāḥ kulam uddharanti||4.38||

gavāhnikaṃ yaś ca karoti nityaṃ

śuśrūṣaṇaṃ yaḥ kurute gavāṃ tu|

aśeṣayajñatapadānapuṇyaṃ

labhaty asau tām anṛśaṃsakartā||4.39||

atithiṃ yo 'nugaccheta atithiṃ yo 'numanyate|

atithiṃ yo 'nupūjyeta atithiṃ yaḥ praśaṃsate||4.40||

atithiṃ yo na pīḍyeta atithiṃ yo na duṣyati|

atithipriyakartā yaḥ atitheḥ paricārakaḥ|

atitheḥ kṛtasaṃtoṣas tasya puṇyam anantakam||4.41||

āsanenārghapātreṇa pādaśaucajalena ca|

annavastrapradānair vā sarvaṃ vāpi nivedayet||4.42||

putradārātmanā vāpi yo 'tithim anupūjayet|

śraddhayā cāvikalpena aklībamānasena ca||4.43||

na pṛcched gotracaraṇaṃ svādhyāyaṃ deśajanmanī|

cintayen manasā bhaktyā dharmaḥ svayam ihāgataḥ||4.44||

aśvamedhasahasrāṇi rājasūyaśatāni ca|

puṇḍarīkasahasraṃ ca sarvatīrthatapaḥphalam||4.45||

atithir yasya tuṣyeta nṛśaṃsamatam utsṛjet|

sa tasya sakalaṃ puṇyaṃ prāpnuyān nātra saṃśayaḥ||4.46||

<crux>na gatim atithijñasya</crux> gatim āpnoti karhicit|

tasmād atithim āyāntam abhigacchet kṛtāñjaliḥ||4.47||

saktuprasthena caikena yajña āsīn mahādbhutaḥ|

atithiprāptadānena svaśarīraṃ divaṃ gatam||4.48||

nakulena purādhītaṃ vistareṇa dvijottama|

viditaṃ ca tvayā pūrvaṃ prasthavārttā ca kīrtitā||4.49||

---- yameṣu damaḥ (5) ----

dama eva manuṣyāṇāṃ dharmasārasamuccayaḥ|

damo dharmo damaḥ svargo damaḥ kīrtir damaḥ sukham||4.50||

damo yajño damas tīrthaṃ damaḥ puṇyaṃ damas tapaḥ|

damahīna{|}m{|}adharmaś ca damaḥ kāmakulapradaḥ||4.51||

nirdamaḥ kari mīnaś ca pataṅgabhramaramṛgāḥ|

tvag jihvā ca tathā ghrāṇā cakṣuḥ śravaṇam indriyāḥ||4.52||

durjayendriyam ekaikaṃ sarve prāṇaharāḥ smṛtāḥ|

damaṃ yo jayate 'samyag nirdamo nidhanaṃ vrajet||4.53||

mṛge śrotravaśān mṛtyuḥ pataṅgāś cakṣuṣor mṛtāḥ|

ghrāṇayā bhramaro naṣṭo naṣṭo mīnaś ca jihvayā||4.54||

sparśena ca karī naṣṭo bandhanāvāsaduḥsahaḥ|

kiṃ punaḥ pañcabhuktānāṃ mṛtyus tebhyaḥ kim adbhutam||4.55||

purūravo 'tilobhena atikāmena daṇḍakaḥ|

sāgarāś cātidarpeṇa atimānena rāvaṇaḥ||4.56||

atikrodhena saudāsa atipānena yādavāḥ|

atitṛṣṇāc ca māndhātā nahuṣo dvijavajñayā||4.57||

atidānād balir naṣṭa atiśauryeṇa arjunaḥ|

atidyūtān nalo rājā nṛgo goharaṇena tu||4.58||

damena hīnaḥ puruṣo dvijendra

svargaṃ ca mokṣaṃ ca sukhaṃ ca nāsti|

vijñānadharmakulakīrtināśa

bhavanti vipra damayā vihīnāḥ||4.59||

---- yameṣu ghṛṇā (6) ----

nirghṛṇo na paratrāsti nirghṛṇo na ihāsti vai|

nirghṛṇe na ca dharmo 'sti nirghṛṇe na tapo 'sti vai||4.60||

parastrīṣu parārtheṣu parajīvāpakarṣaṇe|

paranindāparānneṣu ghṛṇāṃ pañcasu kārayet||4.61||

parastrī śṛṇu viprendra ghṛṇīkāryā sadā budhaiḥ|

rājñī viprī parivrājā svayoniparayoniṣu||4.62||

parārthe śṛṇu bhūyo 'nya anyāyārtha{|}m{|}upārjanam|

āḍhaprasthatulāvyājaiḥ parārthaṃ yo 'pakarṣati||4.63||

jīvāpakarṣaṇe vipra ghṛṇīkurvīta paṇḍitaḥ|

vanajāvanajā jīvā vilagāś caraṇācarāḥ||4.64||

paranindā ca kā vipra śṛṇu vakṣye samāsataḥ|

devānāṃ brāhmaṇānāṃ ca gurumātātithidviṣaḥ||4.65||

parānneṣu ghṛṇā kāryā abhojyeṣu ca bhojanam|

sūtake mṛtake śauṇḍe varṇabhraṣṭakule naṭe||4.66||

ete pañcaghṛṇāsu saktapuruṣāḥ svargārthamokṣārthino

loke 'nindanam āpnuvanti satataṃ kīrtir yaśo'laṃkṛtāḥ|

prajñābodhaśrutiṃ smṛtiṃ ca labhate mānaṃ ca nityaṃ labhed

dākṣiṇyaṃ sabhavet sa āyuṣa paraṃ prāpnoti niḥsaṃśayaḥ||4.67||

---- yameṣu pañcavidho dhanyaḥ (7) ----

caturmaunaṃ catuḥśatruś caturāyatanaṃ tathā|

caturdhyānaṃ catuṣpādaṃ pañcadhanyavidhocyate||4.68||

caturmaunasya vakṣyāmi śṛṇuṣvāvahito bhava|

pāruṣyapiśunāmithyāsambhinnāni ca varjayet||4.69||

kāmaḥ krodhaś ca lobhaś ca mohaś caiva caturvidhaḥ|

catuḥśatrur nihantavyaḥ so 'rihā vītakalmaṣaḥ||4.70||

caturāyatanaṃ vipra kathayiṣyāmi tac chṛṇu|

karuṇā muditopekṣā maitrī cāyatanaṃ smṛtam||4.71||

caturdhyānādhunā vakṣye saṃsārārṇavatāraṇam|

ātmavidyābhavaḥ sūkṣmaṃ dhyānam uktaṃ caturvidham||4.72||

ātmatattvaḥ smṛto dharmo vidyā pañcasu pañcadhā|

ṣaṭtriṃśākṣaram ityāhuḥ sūkṣmatattvam alakṣaṇam||4.73||

catuṣpādaḥ smṛto dharmaś caturāśramam āśritaḥ|

gṛhastho brahmacārī ca vānaprastho 'tha bhaikṣukaḥ||4.74||

dhanyās te yair idaṃ vetti nikhilena dvijottama|

pāvanaṃ sarvapāpānāṃ puṇyānāṃ ca pravardhanam||4.75||

āyuḥ kīrtir yaśaḥ saukhyaṃ dhanyād eva pravardhate|

śāntiḥ puṣṭiḥ smṛtir medhā jāyate dhanyamānave||4.76||

---- yameṣv{ }apramādaḥ (8) ----

pramādasthāna pañcaiva kīrtayiṣyāmi tac chṛṇu|

brahmahatyā surāpānaṃ steyo gurvaṅganāgamam|

mahāpātakam ity āhus tatsaṃyogī ca pañcamaḥ||4.77||

anṛtaṃ ca samutkarṣe rājagāmī ca paiśunaḥ|

guroś cālīkanirbandhaḥ samāni brahmahatyayā||4.78||

brahmojjhaṃ vedanindā ca kūṭasākṣī suhṛdvadhaḥ|

garhitānādyayor jagdhiḥ surāpānasamāni ṣaṭ||4.79||

retotsekaḥ svayonyāsu kumārīṣv antyajāsu ca|

sakhyuḥ putrasya ca strīṣu gurutalpasamaḥ smṛtaḥ||4.80||

nikṣepasyāpaharaṇaṃ narāśvarajatasya ca|

bhūmivajramaṇīnāṃ ca rukmasteyasamaḥ smṛtaḥ||4.81||

catvāra ete sambhūya yat pāpaṃ kurute naraḥ|

mahāpātakapañcaitat tena sarvaṃ prakāśitam|

pañcapramādam etāni varjanīyaṃ dvijottama||4.82||

---- yameṣu mādhuryam (9) ----

kāyavāṅmanamādhuryaś cakṣur buddhiś ca pañcamaḥ|

saumyadṛṣṭipradānaṃ ca krūrabuddhiṃ ca varjayet||4.83||

prasannamanasā dhyāyet priyavākyam udīrayet|

yathāśaktipradānaṃ ca svāśramābhyāgato guruḥ||4.84||

indhanodakadānaṃ ca jātavedam athāpi vā|

sulabhāni na dattāni indhanāgnyudakāni ca|

kṣute jīveti vā noktaṃ tasya kiṃ parataḥ phalam||4.85||

---- yameṣv{ }ārjavam (10) ----

pañcārjavāḥ praśaṃsanti munayas tattvadarśinaḥ|

karmavṛttyābhivṛddhiṃ ca pāratoṣikam eva ca|

strīdhanotkocavittaṃ ca ārjavo nābhinandati||4.86||

ārjavo na vṛthā yajña ārjavo na vṛthā tapaḥ|

ārjavo na vṛthā dānam ārjavo na vṛthāgnayaḥ||4.87||

ārjavasyendriyagrāmaḥ suprasanno 'pi tiṣṭhati|

ārjavasya sadā devāḥ kāye tasya caranti te||4.88||

iti yamapravibhāgaḥ kīrtito 'yaṃ dvijendra

iha parata sukhārthaṃ kārayet taṃ manuṣyaḥ|

duritamalapahārī śaṅkarasyājñayāste

bhavati pṛthivibhartā hy ekachatrapravartā||4.89||

||iti vṛṣasārasaṃgrahe yamavibhāgo nāmādhyāyaś caturthaḥ||

---- niyamāḥ ----

vigatarāga uvāca|

kathaya niyamatattvaṃ sāmprataṃ tvaṃ viśeṣād

amṛtavacanatulyaṃ śrotukāmo gato 'smi|

prakṛtidahanadagdhaṃ jñānatoyair niṣiktam

apara vada{|}m{|}atajjñaṃ nāsti dharmeṣu tṛptiḥ||5.1||

anarthayajña uvāca|

śravaṇasukham ato 'nyat kīrtayiṣye dvijendra

niyamakalaviśeṣaḥ pañca pañca prakāraḥ|

hariharamunibhīṣṭaṃ dharmasāraṃ dvijendra

kalikaluṣavināśaṃ prāyamokṣaprasiddham||5.2||

śaucam ijyā tapo dānaṃ svādhyāyopasthanigrahaḥ|

vratopavāsamaunaṃ ca snānaṃ ca niyamā daśa||5.3||

---- niyameṣu śaucam (1) ----

tatra śaucādinirdeśaṃ vakṣyāmīha dvijottama|

śārīraśaucam āhāro mātrā bhāvaś ca pañcamaḥ||5.4||

tāḍayen na ca bandheta na ca prāṇair viyojayet|

parastrīparadravyeṣu śaucaṃ kāyikam ucyate||5.5||

śrotraśaucaṃ dvijaśreṣṭha gudopasthamukhādayaḥ|

mukhasyācamanaṃ śaucam āhāravacaneṣu ca||5.6||

mūtraviṣṭāsamutsarge devatārādhaneṣu ca|

mṛttoyais tu gudopasthaṃ śaucayīta vicakṣaṇaḥ||5.7||

ekopasthe gude pañca tathaikatra kare daśa|

ubhayoḥ sapta dātavyā mṛdaḥ śuddhiṃ samīhatā||5.8||

etac chaucaṃ gṛhasthānāṃ dviguṇaṃ brahmacāriṇām|

vānaprasthasya triguṇaṃ yatīnāṃ tu caturguṇam||5.9||

āhāraśaucaṃ vakṣyāmi śṛṇuṣvāvahito bhava|

bhāgadvayaṃ tu bhuñjīta bhāgam ekaṃ jalaṃ pibet|

vāyusaṃcāradānārthaṃ caturtham avaśeṣayet||5.10||

snigdhasvādurasaiḥ ṣaḍbhir āhāraṣaḍrasair budhaḥ|

dhātuvaiṣamyanāśo 'sti na ca rogāḥ sudāruṇāḥ||5.11||

abhakṣyaṃ ca na bhakṣeta apeyaṃ na ca pāyayet|

agamyaṃ na ca gamyeta avācyaṃ na ca bhāṣayet||5.12||

laśunaṃ ca palāṇḍuṃ ca gṛñjanaṃ kavakāni ca|

gauraṃ ca sūkaraṃ māṃsaṃ varjayec ca vidhānataḥ||5.13||

chattrākaṃ viḍvarāhaṃ ca gomāṃsaṃ ca na bhakṣayet|

caṭakaṃ ca kapotaṃ ca jālapādāṃś ca varjayet||5.14||

haṃsasārasacakrāhvakukkuṭān śukaśyenakān|

kākolūkaṃ balākaṃ ca matsyādīṃś cāpi varjayet||5.15||

amedhyāṃś cāpavitrāṃś ca sarvān eva vivarjayet|

śākamūlaphalānāṃ ca abhakṣyaṃ parivarjayet||5.16||

mānaveṣu purāṇeṣu śaivabhāratasaṃhite|

kīrtitāni viśeṣeṇa śaucācāram aśeṣataḥ|

tvayā jijñāsito 'smy adya saṃkṣiptaḥ kathito mayā||5.17||

satyavādī śucir nityaṃ dhyānayogarataḥ śuciḥ|

ahiṃsakaḥ śucir dānto dayābhūtakṣamā śuciḥ||5.18||

sarveṣām eva śaucānām arthaśaucaṃ paraṃ smṛtam|

yo 'rthe hi śuciḥ sa śucir na mṛdvāriśuciḥ śuciḥ|

kāyavāṅmanasāṃ śaucaṃ sa śuciḥ sarvavastuṣu||5.19||

śaucāśaucavidhijña mānava yadi kālakṣaye niścayaḥ

saubhāgyatvam avāpnuvanti satataṃ kīrtir yaśo'laṅkṛtāḥ|

prāptaṃ tena ihaiva puṇyasakalaṃ saddharmaśāstreritaṃ

jīvānte ca paratra{|}m{|}īhitagatiṃ prāpnoti niḥsaṃśayam||5.20||

||iti vṛṣasārasaṃgrahe śaucācāravidhir nāmādhyāyaḥ pañcamaḥ||

---- niyameṣv{ }ijyā (2) ----

atha pañcavidhām ijyāṃ pravakṣyāmi dvijottama|

dharmamokṣaprasiddhyarthaṃ śṛṇuṣvāvahito dvija||6.1||

arthayajñaḥ kriyāyajño japayajñas tathaiva ca|

jñānaṃ dhyānaṃ ca pañcaitat pravakṣyāmi pṛthak pṛthak||6.2||

agnyupāsanakarmādi agnihotrakratukriyā|

aṣṭakā pārvaṇī śrāddhaṃ dravyayajñaḥ sa ucyate||6.3||

ārāmodyānavāpīṣu devatāyataneṣu ca|

svahastakṛtasaṃskāraḥ kriyāyajña sa ucyate||6.4||

japayajñaṃ tato vakṣye svargamokṣaphalapradam|

vedādhyayana kartavyaṃ śivasaṃhitam eva ca|

itihāsapurāṇaṃ ca japayajñaḥ sa ucyate||6.5||

idaṃ karma akarmedam ūhāpohaviśāradaḥ|

śāstracakṣuḥ samālokya jñānayajñaḥ sa ucyate||6.6||

dhyānayajñaṃ samāsena kathayiṣyāmi te śṛṇu|

dhyānaṃ pañcavidhaṃ caiva kīrtitaṃ hariṇā purā|

sūryaḥ somo 'gni sphaṭikaḥ sūkṣmaṃ tattvaṃ ca pañcamam||6.7||

sūryamaṇḍalam ādau tu tattvaṃ prakṛtir ucyate|

tasya madhye śaśiṃ dhyāyet tattvaṃ puruṣa ucyate||6.8||

candramaṇḍalamadhye tu jvālām agniṃ vicintayet|

prabhutattvaḥ sa vijñeyo janmamṛtyuvināśanaḥ||6.9||

agnimaṇḍalamadhye tu dhyāyet sphaṭika nirmalam|

vidyātattvaḥ sa vijñeyaḥ kāraṇam ajam avyayam||6.10||

vidyāmaṇḍalamadhye tu dhyāyet tattvam anuttamam|

akīrtitam anaupamyaṃ śivam akṣayam avyayam|

pañcamaṃ dhyānayajñasya tattvam uktaṃ samāsataḥ||6.11||

vigatarāga uvāca|

ekaikasya tu tattvasya phalaṃ kīrtaya kīdṛśam|

kāni lokāḥ prapadyante kālaṃ vāsya tapodhana||6.12||

anarthayajña uvāca|

brahmalokaṃ tu prathamaṃ tattvaprakṛticintayā|

kalpakoṭisahasrāṇi śivavan modate sukhī||6.13||

dvitīyaṃ tattva puruṣaṃ dhyāyamāno mṛto yadi|

viṣṇulokam ito yāti kalpakoṭyayutaṃ sukhī||6.14||

prabhutattvaṃ tṛtīyaṃ tu dhyāyamāno mariṣyati|

śivaloke vasen nityaṃ kalpakoṭyayutaṃ śatam||6.15||

vidyātattvāmṛtaṃ dhyāyet sadāśivam anāmayam|

akṣayaṃ lokam āpnoti kalpānāntaparaṃ tathā|| 6.16||

pañcamaṃ śivatattvaṃ tu sūkṣmaṃ cātmani saṃsthitam|

na kālasaṃkhyā tatrāsti śivena saha modate||6.17||

pañcadhyānābhiyukto bhavati ca na punarjanmasaṃskārabandhaḥ

jijñāsyantāṃ dvijendra bhavadahanakaraḥ prārthanākalpavṛkṣaḥ|

janmenaikena muktir bhavati kimu na vā mānavāḥ sādhayantu

pratyakṣān nānumānaṃ sakalamalaharaṃ svātmasaṃvedanīyam||6.18||

---- niyameṣu tapaḥ (3) ----

mānasaṃ tapa ādau tu dvitīyaṃ vācikaṃ tapaḥ|

kāyikaṃ ca tṛtīyaṃ tu manovākkarma tatparam|

kāyikaṃ vācikaṃ caiva tapo miśraka pañcamam||6.19||

manaḥsaumyaṃ prasādaś ca ātmanigraham eva ca|

maunaṃ bhāvaviśuddhiś ca pañcaitat tapa mānasam||6.20||

anudvegakarā vāṇī priyaṃ satyaṃ hitaṃ ca yat|

svādhyāyābhyasanaṃ caiva vācikaṃ tapa ucyate||6.21||

ārjavaṃ ca ahiṃsā ca brahmacaryaṃ surārcanam|

śaucaṃ pañcamam ity etat kāyikaṃ tapa ucyate||6.22||

iṣṭaṃ kalyāṇabhāvaṃ ca dhanyaṃ pathyaṃ hitaṃ vadet|

manomiśraka pañcaitat tapa uktaṃ maharṣibhiḥ||6.23||

svasti maṅgalam āśīrbhir atithigurupūjanam|

kāyamiśraka pañcaitat tapa uktaṃ mahātmabhiḥ||6.24||

maṇḍūkayogī hemante grīṣme pañcatapās tathā|

abhrāvakāśo varṣāsu tapaḥ sādhanam ucyate||6.25||

svamāṃsoddhṛtya dānaṃ ca hastapādaśiras tathā|

puṣpam utpādya dānaṃ ca sarve te tapasādhanāḥ||6.26||

kṛcchrātikṛcchraṃ naktaṃ ca taptakṛcchram ayācitam|

cāndrāyaṇaṃ parākaṃ ca tapaḥ sāṃtapanādayaḥ||6.27||

yenedaṃ tapa tapyate sumanasā saṃsāraduḥkhacchidam

āśāpāśa vimucya nirmalamatis tyaktvā jaghanyaṃ phalam|

svargākāṅkṣyanṛpatvabhogaviṣayaṃ sarvāntikaṃ tatphalaṃ

jantuḥ śāśvatajanmamṛtyubhavane tanniṣṭhasādhyaṃ vahet||6.28||

||iti vṛṣasārasaṃgrahe ṣaṣṭho 'dhyāyaḥ||

---- niyameṣu dānam (4) ----

dānāni ca tathety āhuḥ pañcadhā munibhiḥ purā|

annaṃ vastraṃ hiraṇyaṃ ca bhūmi godāna pañcamam||7.1||

annāt tejaḥ smṛtiḥ prāṇaḥ annāt puṣṭir vapuḥ sukham|

annāc chrīḥ kānti vīryaṃ ca annāt sattvaṃ ca jāyate||7.2||

annāj jīvanti bhūtāni annaṃ tuṣṭikaraṃ sadā|

ānnāt kāmo mado darpaḥ annāc chauryaṃ ca jāyate||7.3||

annaṃ kṣudhātṛṣāvyādhīn sadya eva vināśayet|

annadānāc ca saubhāgyaṃ khyātiḥ kīrtiś ca jāyate||7.4||

annadaḥ prāṇadaś caiva prāṇadaś cāpi sarvadaḥ|

tasmād annasamaṃ dānaṃ na bhūtaṃ na bhaviṣyati||7.5||

vastrābhāvān manuṣyasya śriyād api parityajet|

vastrahīno na pūjyeta bhāryāputrasakhādibhiḥ||7.6||

vidyāvān sukulīno 'pi jñānavān guṇavān api|

vastrahīnaḥ parādhīnaḥ paribhūtaḥ pade pade||7.7||

apamānam avajñāṃ ca vastrahīno hy avāpnuyāt|

jugupsati mahātmāpi sabhāstrījanasaṃsadi||7.8||

tasmād vastrapradānāni praśaṃsanti manīṣiṇaḥ|

na jīrṇaṃ sphuṭitaṃ dadyād vastraṃ kutsitam eva vā||7.9||

navaṃ purāṇarahitaṃ mṛdu sūkṣmaṃ suśobhanam|

susaṃskṛtya pradātavyaṃ śraddhābhaktisamanvitam||7.10||

śraddhāsattvaviśeṣeṇa deśakālavidhena ca|

pātradravyaviśeṣeṇa phalam āhuḥ pṛthak pṛthak||7.11||

yādṛśaṃ dīyate vastraṃ tādṛśaṃ prāpyate phalam|

jīrṇavastrapradānena jīrṇavastram avāpnuyāt|

śobhanaṃ dīyate vastraṃ śobhanaṃ vastram āpnuyāt||7.12||

dadyād vastra suśobhanaṃ dvijavare kāle śubhe sādaram

saubhāgyam atulaṃ labheta sa naro rūpaṃ tathā śobhanam|

tasmin yāti suvastrakoṭi śataśaḥ prāpnoti niḥsaṃśayam

tasmāt tvaṃ kuru vastradānam asakṛt pāratrikotkarṣaṇam||7.13||

suvarṇadānaṃ viprendra saṃkṣipya kathayāmy aham|

pavitraṃ maṅgalaṃ puṇyaṃ sarvapātakanāśanam||7.14||

dhārayet satataṃ vipra suvarṇakaṭakāṅgulim|

mucyate sarvapāpebhyo rāhuṇā candramā yathā||7.15||

dattvā suvarṇaṃ viprebhyo devebhyaś ca dvijarṣabha|

tuṭimātre 'pi yo dadyāt sarvapāpaiḥ pramucyate||7.16||

raktimāṣakakarṣaṃ vā palārdhaṃ palam eva vā|

evam eva phalaṃvṛddhir jñeyā dānaviśeṣataḥ||7.17||

sarvādhāraṃ mahīdānaṃ praśaṃsanti manīṣiṇaḥ|

annavastrahiraṇyādi sarvaṃ vai bhūmisambhavam||7.18||

bhūmidānena viprendra sarvadānaphalaṃ labhet|

bhūmidānasamaṃ vipra yady asti vada tattvataḥ||7.19||

mātṛkukṣivimuktas tu dharaṇīśaraṇo bhavet|

carācarāṇāṃ sarveṣāṃ bhūmiḥ sādhāraṇā smṛtā||7.20||

ekahastaṃ dvihastaṃ vā pañcāśac chatam eva vā|

sahasrāyutalakṣaṃ vā bhūmidānaṃ praśasyate||7.21||

ekahastāṃ ca yo bhūmiṃ dadyād dvijavarāya tu|

varṣakoṭiśataṃ divyaṃ svargaloke mahīyate||7.22||

evaṃ bahuṣu hasteṣu guṇāguṇi phalaṃ smṛtam|

śraddhādhikaṃ phalaṃ dānaṃ kathitaṃ te dvijottama||7.23||

jāmadagnyena rāmeṇa bhūmiṃ dattvā dvijāya vai|

āyur akṣayam āptaṃ tu ihaiva ca dvijottama||7.24||

hemaśṛṅgāṃ raupyakhurāṃ cailaghaṇṭāṃ dvijottama|

viprāya vedaviduṣe dattvānantaphalaṃ smṛtam||7.25||

dānābhyāsarataḥ pravartanabhavāṃ śakyānurūpaṃ sadā

annaṃ vastrahiraṇyaraupyam udakaṃ gāvas tilān medinīm|

dadyāt pādukachattrapīṭhakalaśaṃ pātrādyam anyac ca vā

śraddhādānam abhinnarāgavadanaṃ kṛtvā mano nirmalam||7.26||

dānād eva yaśaḥ śriyaḥ sukhakarāḥ khyātim atulyāṃ labhet

dānād eva nigarhaṇaṃ ripugaṇe ānandadaṃ saukhyadam|

dānād ūrjayatā prasādam atulaṃ saubhāgya dānāl labhet

dānād eva anantabhoga niyataṃ svargaṃ ca tasmād bhavet||7.27||

dānād eva ca śakralokasakalaṃ dānāj janānandanam

dānād eva mahīṃ samasta bubhuje samrāḍ mahīmaṇḍale|

dānād eva surūpayonisubhagaś candrānano vīkṣyate

dānād eva anekasambhavasukhaṃ prāpnoti niḥsaṃśayam||7.28||

||iti vṛṣasārasaṃgrahe dānapraśaṃsādhyāyaḥ saptamaḥ||

---- niyameṣu svādhyāyaḥ (5) ----

pañcasvādhyāyanaṃ kāryam ihāmutra sukhārthinā|

śaivaṃ sāṃkhyaṃ purāṇaṃ ca smārtaṃ bhāratasaṃhitām||8.1||

śaivatattvaṃ vicinteta śaivapāśupatadvaye|

atra vistarataḥ proktaṃ tattvasārasamuccayam||8.2||

saṃkhyātattvaṃ tu sāṃkhyeṣu boddhavyaṃ tattvacintakaiḥ|

pañcatattvavibhāgena kīrtitāni maharṣibhiḥ||8.3||

purāṇeṣu mahīkoṣo vistareṇa prakīrtitaḥ|

adhordhvamadhyatiryaṃ ca yatnataḥ sampraveśayet||8.4||

smārtaṃ varṇāśramācāraṃ dharmanyāyapravartanam|

śiṣṭācāro 'vikalpena grāhyas tatra aśaṅkitaḥ||8.5||

itihāsam adhīyānaḥ sarvajñaḥ sa naro bhavet|

dharmārthakāmamokṣeṣu saṃśayas tena chidyate||8.6||

---- niyameṣv{ }upasthanigrahaḥ (6) ----

śṛṇuṣvāvahito vipra pañcopasthavinigraham|

striyo vā garhitotsargaḥ svayaṃmuktiś ca kīrtyate|

svapnopaghātaṃ viprendra divāsvapnaṃ ca pañcamaḥ||8.7||

agamyā strī divā parve dharmapatny api vā bhavet|

viruddhastrīṃ na seveta varṇabhraṣṭādhikāsu ca||8.8||

ajameṣagavādīnāṃ vaḍavāmahiṣīṣu ca|

garhitotsargam ity etad yatnena parivarjayet||8.9||

ayonyakaṣaṇā vāpi apānakaṣaṇāpi vā|

svayaṃmuktir iyaṃ jñeyā tasmāt tāṃ parivarjayet||8.10||

svapnaghātaṃ dvijaśreṣṭha aniṣṭaṃ paṇḍitaiḥ sadā|

svapne strīṣu ramante ca retaḥ prakṣarate tataḥ||8.11||

divāśayaṃ na kartavyaṃ nityaṃ dharmapareṇa tu|

svargamārgārgalā hy etāḥ striyo nāma prakīrtitāḥ||8.12||

---- niyameṣu vratapañcakam (7) ----

mārjārakabakaśvānagomahīvratapañcakam|

svaviṣṭhamūtraṃ bhūmīṣu chādayed dvijasattama|

sūryasomānumodanti mārjāravratikeṣu ca||8.13||

bakavac cendriyagrāmaṃ suniyamya tapodhana|

sādhayec ca manastuṣṭiṃ mokṣasādhanatatparaḥ||8.14||

mūtraviṣṭhe na bhūmīṣu kurute śvānadaḥ sadā|

tuṣyate bhagavān śarvaḥ śvānavratacaro yadi||8.15||

mūtravarco na rudhyeta sadā govratiko naraḥ|

bhīmas tuṣṭikaraś caiva purāṇeṣu nigadyate||8.16||

kuddālair dārayanto 'pi kīlakoṭiśataiś citaḥ|

kṣamate pṛthivī devī evam eva mahīvrataḥ||8.17||

vratapañcakam ity etad yaś careta jitendriyaḥ|

sa cottamam idaṃ lokaṃ prāpnoti na ca saṃśayaḥ||8.18||

---- niyameṣv{ }upavāsaḥ (8) ----

śeṣānnam antarānnaṃ ca naktāyācitam eva ca|

upavāsaṃ ca pañcaitat kathayiṣyāmi tac chṛṇu||8.19||

vaiśvadevātithiśeṣaṃ pitṛśeṣaṃ ca yad bhavet|

bhṛtyaputrakalatrebhyaḥ śeṣāśī vighasāśanaḥ||8.20||

antarā prātarāśī ca sāyamāśī tathaiva ca|

sadopavāsī bhavati yo na bhuṅkte kadācana||8.21||

na divā bhojanaṃ kāryaṃ rātrau naiva ca bhojayet|

naktavele ca bhoktavyaṃ naktadharmaṃ samīhatā||8.22||

anārambhya ya āhāraṃ kuryān nityam ayācitam|

parair dattaṃ tu yo bhuṅkte tam ayācitam ucyate||8.23||

bhakṣyaṃ bhojyaṃ ca lehyaṃ ca coṣyaṃ peyaṃ ca pañcamam|

na kāṅkṣen nopayuñjīta upavāsaḥ sa ucyate||8.24||

---- niyameṣu maunavratam (9) ----

mithyāpiśunapāruṣyatīkṣṇavāg apralāpanam|

maunapañcakam ity etad dhārayen niyatavrataḥ||8.25||

asambhūtam adṛṣṭaṃ ca dharmāc cāpi bahiṣkṛtam|

anarthāpriyavākyaṃ yat tan mithyāvacanaṃ smṛtam||8.26||

paraśrīṃ nābhinandanti parasyaiśvaryam eva ca|

aniṣṭadarśanākāṅkṣī piśunaḥ samudāhṛtaḥ||8.27||

mṛtā mātā pitā caiva hānisthānaṃ kathaṃ bhavet|

bhuṅkṣva kāmam amṛṣṭānāṃ pāruṣyaṃ samudāhṛtam||8.28||

hṛdi na sphuṭase mūḍha śiro vā na vidāryase|

evamādīny anekāni tīkṣṇavādī sa ucyate||8.29||

dyūtabhojanayuddhaṃ ca madyastrīkatham eva ca|

asatpralāpaḥ pañcaitat kīrtitaṃ me dvijottama||8.30||

maunam eva sadā kāryaṃ vākyasaubhāgyam icchatā|

apāruṣyam asambhinnaṃ vākyaṃ satyam udīrayet||8.31||

yas tu maunasya no kartā dūṣitaḥ sa kulādhamaḥ|

janme janme ca durgandho mūkaś caivopajāyate||8.32||

tasmān maunavrataṃ sadaiva sudṛḍhaṃ kurvīta yo niścitaṃ

vācā tasya alaṅghyatā ca bhavati sarvāṃ sabhāṃ nandati|

vaktrāc cotpalagandham asya satataṃ vāyanti gandhotkaṭāḥ

śāstrānekasahasraśo giri naraḥ proccāryate nirmalam||8.33||

---- niyameṣu snānam (10) ----

snānaṃ pañcavidhaṃ caiva pravakṣyāmi yathātatham|

āgneyaṃ vāruṇaṃ brāhmyaṃ vāyavyaṃ divyam eva ca||8.34||

āgneyaṃ bhasmanā snānaṃ toyāc chataguṇaṃ phalam|

bhasmapūtaṃ pavitraṃ ca bhasma pāpapraṇāśanam||8.35||

tasmād bhasma prayuñjīta dehināṃ tu malāpaham|

sarvaśāntikaraṃ bhasma bhasma rakṣakam uttamam||8.36||

bhasmanā tryāyuṣaṃ kṛtvā brahmacaryavrate sthitam|

bhasmanā ṛṣayaḥ sarve pavitrīkṛtam ātmanaḥ||8.37||

bhasmanā vibudhā muktā vīrabhadrabhayārditāḥ|

bhasmānuśaṃsaṃ dṛṣṭvaiva brahmaṇānumatiḥ kṛtā||8.38||

caturāśramato 'dhikyaṃ vrataṃ pāśupataṃ kṛtam|

tasmāt pāśupataṃ śreṣṭhaṃ bhasmadhāraṇahetutaḥ||8.39||

vāruṇaṃ salilaṃ snānaṃ kartavyaṃ vividhaṃ naraiḥ|

nadītoyataḍāgeṣu prasraveṣu hradeṣu ca||8.40||

brahmasnānaṃ ca viprendra āpohiṣṭhaṃ vidur budhāḥ|

trisaṃdhyam eva kartavyaṃ brahmasnānaṃ tad ucyate||8.41||

goṣu saṃcāramārgeṣu yatra godhūlisambhavaḥ|

tatra gatvāvasīdeta snānam uktaṃ manīṣibhiḥ||8.42||

varṣatoyāmbudhārābhiḥ plāvayitvā svakāṃ tanum|

snānaṃ divyaṃ vadaty eva jagadādimaheśvaraḥ||8.43||

iti niyamavibhāgaḥ pañcabhedena vipra

nigadita tava pṛṣṭaḥ sarvalokānukampya|

sakalamalapahārī dharmapañcāśad etan

na bhavati punajanma kalpakoṭyāyute 'pi||8.44||

||iti vṛṣasārasaṃgrahe niyamapraśaṃsā nāmādhyāyo 'ṣṭamaḥ||

---- traiguṇyam ----

trikālaguṇabhedena bhinnaṃ sarvacarācaram|

tasmāt triguṇabandhena veṣṭitaṃ nikhilaṃ jagat||9.1||

vigatarāga uvāca|

traikālyam iti kiṃ jñeyaṃ traidhātukaśarīriṇaḥ|

kiṃcid vistaram eveha kathayasva tapodhana||9.2||

anarthayajña uvāca|

traikālyaṃ triguṇaṃ jñeyaṃ vyāpī prakṛtisambhavaḥ|

anyonyam upajīvanti anyonyam anuvartinaḥ||9.3||

sattvaṃ rajas tamaś caiva rajaḥ sattvaṃ tamas tathā|

tamaḥ sattvaṃ rajaś caiva anyonyamithunāḥ smṛtāḥ||9.4||

sāttviko bhagavān viṣṇū rājasaḥ kamalodbhavaḥ|

tāmaso bhagavān īśaḥ sakalaṃvikaleśvaraḥ||9.5||

sattvaṃ kundenduvarṇābhaṃ padmarāganibhaṃ rajaḥ|

tamaś cāñjanaśailābhaṃ kīrtitāni manīṣibhiḥ||9.6||

sattvaṃ jalaṃ rajo 'ṅgāraṃ tamo dhūmasamākulam|

etadguṇamayair baddhāḥ pacyante sarvadehinaḥ||9.7||

vigatarāga uvāca|

kena kena prakāreṇa guṇapāśena badhyate|

cihnam eṣāṃ pṛthaktvena kathayasva tapodhana||9.8||

anarthayajña uvāca|

anekākārabhāvena badhyante guṇabandhanaiḥ|

mohitā nābhijānanti jānanti śivayoginaḥ||9.9||

ūrdhvaṃgo nityasattvastho madhyago rajasāvṛtaḥ|

adhogatis tamo'vasthā bhavanti puruṣādhamāḥ||9.10||

svarge 'pi hi trayo vaite bhāvanīyās tapodhana|

mānuṣeṣu ca tiryeṣu guṇabhedās trayas trayaḥ||9.11||

brahmā viṣṇuś ca rudraś ca dharma indraḥ prajāpatiḥ|

somo 'gnir varuṇaḥ sūryo daśa sattvottamāḥ smṛtāḥ||9.12||

rudrādityā vasusādhyā viśveśamaruto dhruvaḥ|

ṛṣayaḥ pitaraś caiva daśaite sattvamadhyamāḥ||9.13||

tārā grahāḥ surā yakṣā gandharvāḥ kiṃnaroragāḥ|

rakṣobhūtapiśācāś ca daśaite sāttvikādhamāḥ||9.14||

ṛtvik purohitācāryayajvāno 'tithi vijñanī|

rājā mantrī vratī vedī daśaite rājasottamāḥ||9.15||

sūto 'mbaṣṭhavaṇiś cograḥ śilpikārukamāgadhāḥ|

veṇavaidehakāmātyā daśaite rajamadhyamāḥ||9.16||

carmakṛt kumbhakṛt kolī lohakṛttrapunīlikāḥ|

naṭamuṣṭikacaṇḍālā daśaite rajasādhamāḥ||9.17||

gogajagavayā aśvamṛgacāmarakiṃnarāḥ|

siṃhavyāghravarāhāś ca daśaite tāmasottamāḥ||9.18||

ajameṣamahiṣyāś ca mūṣikānakulādayaḥ|

uṣṭraraṅkuśaśagaṇḍā daśaite tamamadhyamāḥ||9.19||

ṛkṣagodhāmṛgaśṛṅgibakavānaragardabhāḥ|

sūkaraśvānagomāyur daśaite tāmasādhamāḥ||9.20||

krauñcahaṃsaśukaśyenabhāsabāruṇḍasārasāḥ|

cakrāhvaśukamāyūrā daśaite tamasāttvikāḥ||9.21||

balākāḥ kukkuṭāḥ kākāś cillalāvakatittirāḥ|

gṛdhrakaṅkabakaśyena daśaite tamarājasāḥ||9.22||

kokilolūkakañjalyakapotāḥ pañca eva ca|

śārikāś ca kuliṅgāś ca daśaite tamasādhamāḥ||9.23||

makaragohanakrāś ca ṛkṣāś ca tamasāttvikāḥ|

kacchapaśiśukumbhīramaṇḍūkās tamarājasāḥ|

śaṅkhaśuktikaśambūkāḥ kavayyas tamatāmasāḥ||9.24||

candanāgarupadmaṃ ca plakṣodumbarapippalāḥ|

vaṭadāruśamībilvā daśaite tamasāttvikāḥ||9.25||

jāmbīralakucāmrātadāḍimākolavetasāḥ|

nimbanīpo <crux>dhravāvaś ca</crux> daśaite tamarājasāḥ||9.26||

vṛkṣavallīlatāveṇutvaksāratṛṇabhūruhāḥ|

mīrajāś ca śilāśasyā daśaite tamasāttvikāḥ||9.27||

bhramarādipataṅgāś ca krimikīṭajalaukasaḥ|

yūkoddaṃśamaśānāṃ ca viṣṭhājās tamasāttvikāḥ||9.28||

dayā satyaṃ damaḥ śaucaṃ jñānaṃ maunaṃ tapaḥ kṣamā|

śīlaṃ ca nābhimānaṃ ca sāttvikāś cottamā janāḥ||9.29||

kāmatṛṣṇāratidyūtamāno yuddhaṃ madaḥ spṛhā|

nirghṛṇāḥ kalikartāro rājaseṣūttamā janāḥ||9.30||

hiṃsāsūyāghṛṇāmūḍhanidrātandrībhayālasāḥ|

krodho matsaramāyī ca tāmaseṣūttamā janāḥ||9.31||

laghuprītiprakāśī ca dhyānayoge sadotsukaḥ|

prajñābuddhivirāgī ca sāttvikaṃ guṇalakṣaṇam||9.32||

bālako nipuṇo rāgī māno darpaś ca lobhakaḥ|

spṛhā īrṣā pralāpī ca rājasaṃ guṇalakṣaṇam||9.33||

udvega ālaso mohaḥ krūras taskaranirdayaḥ|

krodhaḥ piśuna nidrā ca tāmasaṃ guṇalakṣaṇam||9.34||

vigatarāga uvāca|

kena cihnena vijñeya āhāraḥ sarvadehinām|

traiguṇyasya pṛthaktvena kathayasva tapodhana||9.35||

anarthayajña uvāca|

āyuḥ kīrtiḥ sukhaṃ prītir balārogyavivardhanam|

hṛdyasvādurasaṃ snigdha āhāraḥ sāttvikapriyaḥ||9.36||

atyuṣṇam āmlalavaṇaṃ rūkṣaṃ tīkṣṇaṃ vidāhi ca|

rājasaśreṣṭha|āhāro duḥkhaśokāmayapradaḥ||9.37||

abhakṣyāmedhyapūtī ca pūti paryuṣitaṃ ca yat|

āmayārasavisvāda āhāras tāmasapriyaḥ||9.38||

vigatarāga uvāca|

guṇātītaṃ kathaṃ jñeyaṃ saṃsāraparapāragam|

guṇapāśanibaddhānāṃ mokṣaṃ kathaya tattvataḥ||9.39||

anarthayajña uvāca|

ātmavat sarvabhūtāni samyak paśyeta bho dvija|

guṇātītaḥ sa vijñeyaḥ saṃsāraparapāragaḥ||9.40||

īrṣādveṣasamo yas tu sukhaduḥkhasamāś ca ye|

stutinindāsamā ye ca guṇātītaḥ sa ucyate||9.41||

tulyapriyāpriyo yaś ca arimitrasamas tathā|

mānāpamānayos tulyo guṇātītaḥ sa ucyate|| 9.42||

eṣa te kathito vipra guṇasadbhāvanirṇayaḥ|

guṇayuktas tu saṃsārī guṇātītaḥ parāṅgatiḥ||9.43||

||iti vṛṣasārasaṃgrahe traiguṇyaviśeṣaṇīyo nāmādhyāyo navamaḥ||

---- kāyatīrthopavarṇanam ----

vigatarāga uvāca|

katamaṃ sarvatīrthānāṃ śreṣṭham āhur manīṣinaḥ|

kathayasva muniśreṣṭha yady asti bhuvi kāmadam||10.1||

anarthayajña uvāca|

atiguhyam idaṃ praśnaṃ pṛṣṭaḥ snehād dvijottama|

bravīmi vaḥ purāvṛttaṃ nandinā kathito 'smy aham||10.2||

nandikeśvara uvāca|

kailāsaśikhare ramye siddhacāraṇasevite|

tatrāsīnaṃ śivaṃ sākṣād devī vacanam abravīt||10.3||

devy uvāca|

bhagavan devadeveśa sarvabhūtajagatpate|

praṣṭum icchāmy ahaṃ tv ekaṃ dharmaguhyaṃ sanātanam||10.4||

atitīrthaṃ paraṃ guhyaṃ saṃsārād yena mucyate|

manuṣyāṇāṃ hitārthāya brūhi tattvaṃ maheśvara||10.5||

maheśvara uvāca|

ko māṃ pṛcchati taṃ praśnaṃ muktvā tvām eva sundari|

śṛṇu vakṣyāmi taṃ praśnaṃ devair api sudurlabham||10.6||

kurukṣetraṃ prayāgaṃ ca vārāṇasīm ataḥ param|

gaṅgāgniṃ somatīrthaṃ ca sūryapuṣkaramānasam||10.7||

naimiṣaṃ bindusāraṃ ca setubandhaṃ suradraham|

ghaṇṭikeśvaravāgīśaṃ jñātvā niścayapāpahā||10.8||

umovāca|

evamādi mahādeva pūrvavat kathitāsmy aham|

svargabhogapradaṃ tīrtham eteṣāṃ suranāyaka||10.9||

kathaṃ mucyeta saṃsārāj jñānamātreṇa īśvara|

kautūhalaṃ mahaj jātaṃ chindhi saṃśayakārakam||10.10||

rudra uvāca|

kiṃ na jānāmi tat tīrthaṃ sulabhaṃ durlabhaṃ ca yat|

sulabhaṃ gurusevīnāṃ durlabhaṃ tad vivarjayet||10.11||

kuruḥ puruṣa vijñeyaḥ śarīraṃ kṣetra ucyate|

śarīrasthaṃ kurukṣetraṃ sarvatīrthaphalapradam||10.12||

sarvayajñaphalāvāptiḥ sarvadānaphalāni ca|

sarvavratatapaś cīrṇaṃ tatphalaṃ sakalaṃ bhavet||10.13||

evam eva phalaṃ teṣāṃ tīrthapañcadaśeṣu ca|

anaghānaṃ mahāpuṇyaṃ mahātīrthaṃ mahāsukham||10.14||

devy uvāca|

atīva romaharṣo me jāto 'sti tridaśeśvara|

sulabhaṃ sukaraṃ sūkṣmaṃ śrutvā tuṣṭiś ca me gatā||10.15||

caturdaśa paro bhūyaḥ kathayasva manoharam|

prayāgādi pṛthaktvena tattvatas tu sureśvara||10.16||

rudra uvāca|

suṣumnā bhagavatī gaṅgā iḍā ca yamunā nadī|

etāḥ srotovahā nadyaḥ prayāgaḥ sa vidhīyate||10.17||

dakṣiṇā vāruṇī nāsā vāmanāsā asi smṛtā|

vāruṇā|asimadhyena tena vārāṇasī smṛtā||10.18||

ākāśagaṅgā vikhyātā tasyāḥ sravati cāmṛtam|

ahorātram avicchinnaṃ gaṅgā sā tena ucyate||10.19||

somatīrtham iḍā nāḍī kiṅkiṇīravacihnitā|

taṃ tu śrutvā na saṃdehaḥ sarvapāpakṣayo bhavet||10.20||

sūryatīrthaṃ suṣumnā ca nīravāravasaṃyutā|

śrutimātrād vimucyeta pāparāśir mahān api||10.21||

agnitīrthārjunā nāḍī brahmaghoṣamanoramā|

tat tad akṣaram ākarṇya amṛtatvāya kalpate||10.22||

puṣkaraṃ hṛdi madhyastham aṣṭapattraṃ sakarṇikam|

cintayet sūkṣma tanmadhye janmamṛtyuvināśanam||10.23||

mānasasaramadhyasthaṃ sa haṃsaḥ kamalopari|

salīlo līlayācārī parataḥ parapāragaḥ||10.24||

naimiṣaṃ śṛṇu deveśi nimiṣā pratyayo bhavet|

samyag chāyāṃ nirīkṣeta ātmāno vā parasya vā||10.25||

āyatam aṅgulīmātraṃ nimiṣākṣiḥ sa paśyati|

dṛṣṭvā pratyayam evaṃ hi naimiṣajñaḥ sa ucyate||10.26||

tīrthaṃ bindusaraṃ nāma śṛṇu vakṣyāmi sundari|

dehamadhye hṛdi jñeyaṃ hṛdimadhye tu paṅkajam||10.27||

karṇikā padmamadhye tu binduḥ karṇikamadhyataḥ|

bindumadhye sthito nādaḥ sa nādaḥ kena bhidyate||10.28||

ukāraṃ ca makāraṃ ca bhittvā nādo vinirgataḥ|

taṃ viditvā viśālākṣi so 'mṛtatvaṃ labheta ca||10.29||

vakṣye te setubandhaṃ duritamalaharaṃ nādatoyapravāhaṃ

jihvākaṇṭhorakūlā svaragaṇapulināvartaghoṣā taraṅgā|

kumbhīrāghoṣamīnā daśagaṇamakarā bhīmanakrā visargā

sānusvāre gabhīre madasukharasanaṃ setubandhaṃ vrajasva||10.30||

saptadvīpāntamadhye śṛṇu śaśivadane sarvaduḥkhāntalābham

īśānenābhijuṣṭaṃ hṛdi hrada vimalaṃ nādaśītāmbupūrṇam|

tatraikaṃ jātapadmaṃ prakṛtidalayutaṃ keśaraṃ śaktibhinnaṃ

pañcavyomapraśastaṃ gatiparamapadaṃ prāptukāmena sevyam||10.31||

<crux>nāḍyaikāsaṅgatāni</crux> nipatitam amṛtaṃ ghaṇṭikāpārakeṇa

tṛpyante tena nityaṃ hṛdi kamalapuṭaṃ sthāṇubhūtāntarātmā|

yaṃ paśyantīśabhaktāḥ kalikaluṣaharaṃ vyāpinaṃ niṣprapañcaṃ

deveśaṃ ghaṇṭikeśāmarabhavam abhavaṃ tīrtham ākāśabindum||10.32||

mīmāṃsāratnakūlā kramapadapulinā śaivaśāstrārthatoyā

mīnaughā pañcarātraṃ śrutikuṭilagatiḥ smārtavegā taraṅgā|

yogāvartātiśobhā upaniṣadivahā bhāratāvartaphenā

pañcāśadvyomarūpī rasabhavananadī tīrtha vāgīśvarīyam||10.33||

yas taṃ vetti sa vetti vedanikhilaṃ saṃsāraduḥkhacchidaṃ

janmavyādhiviyogatāpamaraṇaṃ kleśārṇavaṃ duḥsaham|

garbhāvāsam atīva sahyaviṣayaṃ dustīryaduḥkhālayaṃ

prāptaṃ tena na saṃśayaḥ śivapadaṃ duṣprāpya devair api||10.34||

||iti vṛṣasārasaṃgrahe kāyatīrthopavarṇano nāmādhyāyo daśamaḥ||

---- caturāśramadharmavidhānaḥ ----

devy uvāca|

sarvayajñaḥ paraśreṣṭha asti anyaḥ surottama|

alpakleśa{|}m{|}anāyāsa arthaprāyaṃ vineśvara||11.1||

sarvayajñaphalāvāpti daivataiś cāpi pūjitam|

kathayasva suraśreṣṭha mānuṣāṇāṃ hitāya vai||11.2||

maheśvara uvāca|

na tulyaṃ tava paśyāmi dayā bhūteṣu bhāmini|

kim anyat kathayiṣyāmi dayā yatra na vidyate||11.3||

sadāśivamukhāt pūrvaṃ śrutaṃ me varasundari|

śṛṇu devi pravakṣyāmi dharmasāram anuttamam||11.4||

---- gṛhasthaḥ(?) ----

vinārthena tu yo yajñaḥ sa yajñaḥ sārvakāmikaḥ|

akṣayaś cāvyayaś caiva sarvapātakanāśanaḥ||11.5||

bahuvighnakaro hy artho bahvāyāsakaras tathā|

brahmahatyā ivendrasya pravibhāgaphalā smṛtā||11.6||

pañcaśodhyena śodhyeta arthayajño varānane|

śodhite tu phalaṃ śuddham aśuddhe niṣphalaṃ bhavet||11.7||

devy uvāca|

pañcaśodhye suraśreṣṭha saṃśayo 'tra bhaven mama|

kathayasva vibhāgena śrotum icchāmi tattvataḥ||11.8||

rudra uvāca|

manaḥśuddhis tu prathamaṃ dravyaśuddhir ataḥ param|

mantraśuddhis tṛtīyā tu karmaśuddhir ataḥ param|

pañcamī sattvaśuddhis tu kratuśuddhiś ca pañcadhā||11.9||

manaḥśuddhir nāma aviparītabhāvanayā|

dravyaśuddhir nāma ananyāyopārjitadravyena|| 11.10||

mantraśuddhir nāma svaravyañjanayuktatayā|

kriyāśuddhir nāma yathākramāviparītatayā|

sattvaśuddhir nāma rajastama|apradhānatayā|| 11.11||

vidhim evaṃ yadā śudhyed yadi yajñaṃ karoti hi|

tasya yajñaphalāvāptir janmamṛtyuś ca no bhavet||11.12||

vinārthena tu yo yajñaṃ karoti varasundari|

na tasya tatphalāvāptiḥ sarvayajñeṣv aśeṣataḥ||11.13||

yajñavāṭa kurukṣetraṃ sattvāvāsakṛtālayaḥ|

pratyāhāra mahāvedi kuśaprastara saṃyamaḥ||11.14||

vidhi niyamavistāro dhyānavahniḥ pradīpitaḥ|

yogendhanasamijjvālatapodhūmasamākulaḥ||11.15||

pātranyāsa śivajñānaṃ sthālīpāka śivātmakaḥ|

ājyāhutim avicchinnaṃ lambakasruvapātitaḥ||11.16||

dhāraṇādhvaryuvat kṛtvā prāṇāyāmaś ca ṛtvijaḥ|

tarkayuktaḥ savistāraḥ samādhir vayatāpanaḥ||11.17||

brahmavidyāmayo yūpaḥ paśubandho manonmanaḥ|

śraddhā patnī viśālākṣi saṃkalpa pada śāśvatam||11.18||

pañcendriyajayotpannaḥ puroḍāśo 'mṛtāśanaḥ|

brahmanādo mahāmantraḥ prāyaścittānilo jayaḥ||11.19||

somapāna parijñānam upākarma caturyamaḥ|

itihāsa jalasnānaṃ purāṇakṛta{|}m{|}ambaraḥ||11.20||

iḍāsuṣumnāsaṃvedye snānam ācamanaṃ sakṛt|

saṃtoṣātithim ādṛtya dayābhūtadvijārcitaḥ||11.21||

brahmakūrca guṇātīta havirgandha nirañjanaḥ|

brahmasūtraṃ trayas tattvaṃ bodhanā muṇḍitaṃ śiraḥ||11.22||

nivṛttyādi caturvedaś catuḥprakaraṇāsanaḥ|

dakṣiṇām abhayaṃ bhūte dattvā yajñaṃ yajet sadā||11.23||

vinārthaṃ yajñasamprāptiḥ kathitā te varānane|

āsahasrasya yajñānāṃ phalaṃ prāpnoti nityaśaḥ||11.24||

āśramaḥ prathamas tubhyaṃ kathito 'sti varānane|

sadāśivena saddharmaṃ daivatair api pūjitam||11.25||

---- brahmacārī ----

brahmacaryaṃ nibodhedaṃ śṛṇuṣvāvahitā śubhe|

dvitīyam āśramaṃ devi sarvapāpavināśanam||11.26||

vrataṃ brahmaparaṃ dhyānaṃ sāvitrī prakṛti{|}r{|}layam|

brahmasūtrākṣaraṃ sūkṣmaṃ triguṇālaya mekhalam||11.27||

dama daṇḍa dayā pātraṃ bhikṣā saṃsāramocanam|

tryāyuṣaṃ dvyakṣarātītaṃ jñānabhasma|alaṅkṛtam||11.28||

snānavrataṃ sadāsatyaṃ śīlaśaucasamanvitam|

agnihotra trayas tattvaṃ japa brahmabilasvaraḥ||11.29||

dvitīya āśramo devi yathāha bhagavān śivaḥ|

mamāpi kathitaṃ tubhyaṃ janmamṛtyuvināśanam||11.30||

---- vānaprasthaḥ ----

vānaprasthavidhiṃ vakṣye śṛṇuṣvāyatalocane|

yathāśrutaṃ yathātathyam ṛṣidaivatapūjitam||11.31||

vairāgyavanam āśritya niyamāśramam āharet|

śīlaśailadṛḍhadvāre prākāre vijitendriyaḥ||11.32||

adhibhūtaḥ smṛto mātā adhyātmaś ca pitā tathā|

adhidaivikam ācāryo vyavasāyāś ca bhrātaraḥ||11.33||

śrutiḥ smṛtiḥ smṛtā bhāryā prajñā putraḥ kṣamānujaḥ|

maitrī bandhur jaṭā cāpaṃ karuṇā supavitrakam|

muditā mauna catvāraḥ sarvakāryam upekṣakā||11.34||

yamavalkalasaṃvītas tapaḥkṛṣṇājinādharaḥ|

uttarāsaṅgam āsīno yogapaṭṭadṛḍhavrataḥ||11.35||

vedaghoṣeṇa ghoṣeṇa prāṇāyāmo 'gnihāvanam|

jitaprāṇa mṛgākūlo dhṛti yajñaḥ kriyā japaḥ||11.36||

arthasaṃgraha śāstreṣu sakhā damadayādayaḥ|

śivayajñaṃ prayuñjīta sādhanāṣṭakapūjanam||11.37||

pañcabrahmajalaiḥ pūtaḥ satyatīrthaśivahrade|

snānam ācamanaṃ kṛtvā saṃdhyātrayam upāsayet||11.38||

akṣamālā purāṇārthaṃ japa śāntaṃ divāniśam|

jñānasalilasampūrṇa{|}m{|}itihāsakamaṇḍaluḥ||11.39||

pañcakarmakriyotkrānti japa pañcavidhaḥ sukham|

sādhanaṃ śivasaṃkalpo yogasiddhiphalapradaḥ||11.40||

saṃtoṣaphalam āhāraḥ kāmakrodhaparājitaḥ|

āśāpāśajayābhyāso dhyānayogaratipriyaḥ|

atithibhyo 'bhayaṃ dattvā vānaprasthaś cared vratam||11.41||

vānaprastham ayaṃ dharmaṃ gadita yat pūrvam avadhāritaṃ

saṃsāroddharaṇam anityaharaṇam ajñānanirmūlanam|

prajñāvṛddhikaram amoghakaraṇaṃ kleśārṇavottāraṇaṃ

janmavyādhiharam akarmadahanaṃ sevet sa dharmottamam||11.42||

---- parivrājakaḥ ----

parivrājakadharmo 'yaṃ kīrtayiṣyāmi tac chṛṇu|

sukhaduḥkhaṃ samaṃ kṛtvā lobhamohavivarjitaḥ||11.43||

varjayen madhu māṃsāni paradārāṃś ca varjayet|

varjayec ciravāsaṃ ca paravāsaṃ ca varjayet||11.44||

varjayet sṛṣṭabhojyāni bhikṣām ekāṃ ca varjayet|

varjayet saṃgrahaṃ nityam abhimānaṃ ca varjayet||11.45||

susūkṣmaṃ manasā dhyātvā dṛśau pādaṃ vinikṣipet|

na kupyeta anālābhe lābhe vāpi na harṣayet||11.46||

arthatṛṣṇāsv anudvigno roṣe vāpi sudāruṇe|

stutinindā samaṃ kṛtvā priyaṃ vāpriyam eva vā||11.47||

niyamās tu parīdhānaṃ saṃyamāvṛtamekhalaḥ|

nirālambaṃ manaḥ kṛtvā buddhiṃ kṛtvā nirañjanām||11.48||

ātmānaṃ pṛthivīṃ kṛtvā khaṃ ca kṛtvā manonmanam|

tridaṇḍaṃ triguṇaṃ kṛtvā pātraṃ kṛtvākṣaro 'vyayaḥ||11.49||

nyased dharmam adharmaṃ ca īrṣyādveṣaṃ parityajet|

nirdvandvo nityasatyastho nirmamo nirahaṃkṛtaḥ||11.50||

divasasyāṣṭame bhāge bhikṣāṃ saptagṛhaṃ caret|

na cāsīta na tiṣṭheta na ca dehīti vā vadet||11.51||

yathālābhena varteta aṣṭau piṇḍān dine dine|

vastrabhojanaśayyāsu na prasajyeta vistaram||11.52||

nābhinandeta maraṇaṃ nābhinandeta jīvitam|

indriyāṇi vaśaṃkṛtvā kāmaṃ hatvā yatavrataḥ||11.53||

atītaṃ ca bhaviṣyaṃ ca na bhikṣuś cintayet sadā|

krodhamānamadadarpān parivrāḍ varjayet sadā||11.54||

virāgaṃ tu dhanuḥ kṛtvā prāṇāyāmaguṇair yutam|

dhāraṇāśaratīkṣṇena mṛgaṃ hatvā manendriyam||11.55||

maitrīkhaḍgasutīkṣṇena saṃsārāriṃ nikṛntayet|

karuṇāvartacakreṇa krodhamattagajaṃ jayet|

muditāvarmabaddhāṅgas tūṇaṃ pūrṇam upekṣayā||11.56||

anakṣaraṃ paraṃ brahma cintayet satataṃ dvija|

brahmaṇo hṛdayaṃ viṣṇur viṣṇoś ca hṛdayaṃ śivaḥ|

śivasya hṛdayaṃ saṃdhyā tasmāt saṃdhyām upāsayet||11.57||

saṃsārārṇavatāraṇaṃ śubhagatiḥ sa brahma saṃdhyākṣaraṃ

dhyāyen nityam atandrito hy anupamaṃ vyaktātmavedyaṃ śivam|

rūpair varṇaguṇādibhiś ca vihitaṃ durlakṣyalakṣyottamaṃ

yatnoddhṛtya samāśrayet suraguruṃ sarvārtihartā haram||11.58||

||iti vṛṣasārasaṃgrahe caturāśramadharmavidhāno nāmādhyāya ekādaśamaḥ||

---- ātithyadharmaḥ ----

devy uvāca|

ahiṃsā paramo dharmaḥ satataṃ parikīrtyate|

ātithyakānāṃ dharmaṃ ca kathayasva yad uttamam||12.1||

maheśvara uvāca|

ahiṃsātithyakānāṃ ca śṛṇu dharmaṃ yad uttamam|

trailokyam akhilaṃ devi ratnapūrṇaṃ sulocane||12.2||

caturvedavide dānaṃ na tattulyam ahiṃsakaḥ|

śṛṇu dharmam atithyānāṃ kīrtayiṣyāmi sundari||12.3||

---- vipulopākhyānam ----

āsīd vṛttaṃ purākhyānaṃ nagare kusumāhvaye|

kapilasya suto vidvān vipulo nāma viśrutaḥ||12.4||

dharmanityo jitakrodhaḥ satyavādī jitendriyaḥ|

brahmaṇyaś ca kṛtajñaś ca madbhaktaḥ kṛtaniścayaḥ||12.5||

dhanāḍhyo 'tithipūjyaś ca dātā dānto dayālukaḥ|

nyāyārjitadhano nityam anyāyaparivarjitaḥ||12.6||

bhāryā ca rūpiṇī tasya candrabimbaśubhānanā|

pīnottuṅgastanī kāntā sakalānandakāriṇī|

pativratā patiratā patiśuśrūṣaṇe ratā||12.7||

atha kenāpi kālena sūryarāga{|}m{|}abhūt tataḥ|

grastabhāgatrayas tv āsīt kṛṣṇamādhavamāsike||12.8||

snātukāmāvatīryante sarve pauranṛpādayaḥ|

devāś ca pitaraś caiva tarpyante vidhivat tathā||12.9||

kecij juhvati tatrāgniṃ kecid viprāṃś ca tarpayet|

kecid dānopatiṣṭhanti kecit stuvanti devatām||12.10||

dhyānayogaratāḥ kecit kecit pañcatape ratāḥ|

evaṃ pravartamāneṣu rājanādiṣu sarvaśaḥ||12.11||

vipulo 'pi hi tatraiva gaṅgāgaṇḍakisaṃgame|

bhāryayā saha tatraiva snātvā kṣomavibhūṣaṇaḥ||12.12||

devatāguruviprāṇām anyeṣāṃ tarpaṇe rataḥ|

tatrāvasarasamprāpto brāhmaṇo 'tithir āgataḥ||12.13||

bhāryā tasyātirūpeṇa mohitā brahmaṇas tadā|

brāhmaṇo 'pi tathaiveha rūpeṇāpratimo bhavet||12.14||

anyonyadṛṣṭisaṃsaktau jātau tau tu parasparam|

vipulenāñjaliṃ kṛtvā brāhmaṇa saṃśitavrata||12.15||

ājñāpaya dvijaśreṣṭha adya me 'nugrahaṃ kuru|

bhāryābhṛtyapaśugrāma ratnāni vividhāni ca||12.16||

vipulenaivam uktas tu gṛhīto brāhmaṇo 'bravīt|

yadi satyaṃ pradātāsi suprasannaṃ manas tava||12.17||

vipula uvāca|

suprasannaṃ mano me 'dya suprasannaṃ tapaḥphalam|

śīghram ājñāpaya vipra yac cābhilaṣitaṃ tava|

adeyaṃ nāsti viprasya svaśiraḥprabhṛti dvija||12.18||

brāhmaṇa uvāca|

yady evaṃ vadase bhadra bhāryāṃ me dehi rūpiṇīm|

svasti bhavatu bhadraṃ vaḥ kalyāṇaṃ bhava śāśvatam||12.19||

vipula uvāca|

pratīccha bhāryāṃ suśroṇīṃ rūpayauvanaśālinīm|

akutsitāṃ viśālākṣīṃ pūrṇacandranibhānanām||12.20||

bhāryovāca|

parityājyā kathaṃ nātha apāpāṃ tyajase katham|

atīva hi priyāṃ bhāryāṃ nirdoṣāṃ ca kathaṃ tyajeḥ||12.21||

sakhā bhāryā manuṣyāṇām iha loke paratra ca|

dānaṃ vā sumahad dattvā yajño vā subahuḥ kṛtaḥ||12.22||

aputro nāpnuyāt svargaṃ tapobhir vā suduṣkaraiḥ|

śruto me pitṛbhiḥ prokto brāhmaṇaiś ca mamāntike||12.23||

aputro nāpnuyāt svargaṃ śrutaṃ me bahuśaḥ purā|

mandapālo dvijaśreṣṭho gataḥ svargaṃ tapobalāt||12.24||

dānāni ca bahūn dattvā yajñāṃś ca vividhāṃs tathā|

vedāṃś ca japayajñāṃś ca kṛtvā sa dvijasattamaḥ||12.25||

prāptadvāro 'pi yasyāpi devadūtair nivāritaḥ|

aputro nāpnuyāt svargaṃ yadi yajñaśatair api||12.26||

ity uktas tu cyutaḥ svargān mandapālo mahān ṛṣiḥ|

putrān utpādayām āsa śāraṅgāṃś caturo dvijaḥ||12.27||

tena puṇyaprabhāveṇa svargaṃ prāpto hy avāritaḥ|

kulatrāṇāt kalatrāsmi bharaṇād bhārya eva ca||12.28||

dārasaṃgraha putrārthe kriyate śāstradarśanāt|

yāni santi gṛhe dravyaṃ grāmaghoṣagṛhāṇi ca||12.29||

dātum arhasi viprāya na māṃ dātum ihārhasi|

bhāryāyā vacanaṃ śrutvā vipulaḥ punar abravīt||12.30||

sādhu bhāmini jānāmi sādhu sādhu pativrate|

jito 'smy anena vākyena anenāsmi hi toṣitaḥ||12.31||

adya grahaṇakāle ca dvija āgatya yācate|

dadāmīti pratijñāya adattvā narakaṃ vraje||12.32||

narakaṃ yadi gacchāmi kulena saha sundari|

kalpakoṭisahasre 'pi narakastho yaśasvini|

muktim eva na paśyāmi janmakoṭiśatair api||12.33||

adānāc cāśubhaṃ devi paśyāmi varavarṇini|

dānena tu śubhaṃ paśye svargaloke yad akṣayam||12.34||

noktaṃ mayānṛtaṃ pūrvaṃ nityaṃ satyavrate sthitaḥ|

satyadharmam atikramya nānyadharmaṃ samācare||12.35||

bhāryā dharmasakhety evaṃ tvayā pūrvam udāhṛtam|

yadi dharmasakhāyāsi so 'dya kāla ihāgataḥ||12.36||

dvijarūpadharo dharmaḥ svayam eva ihāgataḥ|

jijñāsārtham ahaṃ bhadre na vighnaṃ kartum arhasi||12.37||

mātāvyaktaḥ pitā brahmā buddhir bhāryā damaḥ sakhā|

putro dharmaḥ kriyācārya ity ete mama bāndhavāḥ||12.38||

kālaśreṣṭho grahaḥ sūryo gaṅgā śreṣṭhā nadīṣu ca|

candrakṣaye dinaṃ śreṣṭhaṃ naraśreṣṭho dvijottamaḥ||12.39||

śuśrūṣaṇārthaṃ viprasya mayā dattāsi sundari|

sarvasvaṃ brāhmaṇe dattvā vanam evāśrayāmy aham||12.40||

śaṅkara uvāca|

tūṣṇīmbhūtā tato bhāryā aśrupūrṇākulekṣaṇā|

kare gṛhya viśālākṣī brāhmaṇāya niveditā||12.41||

yāni santi gṛhe dravyaṃ hiraṇyaṃ paśavas tathā|

dadāmi te dvijaśreṣṭha grāmaghoṣagṛhādikam||12.42||

muktāvaiḍūryavāsāṃsi divyāṇy ābharaṇāni ca|

sarvān gṛhāṇa viprendra śraddhayā dattasatkṛtān||12.43||

prīyatāṃ bhagavān dharmaḥ prīyatāṃ ca maheśvaraḥ|

prīyantāṃ pitaraḥ sarve yady asti sukṛtaṃ phalam||12.44||

rudra uvāca|

vipulasya vacaḥ śrutvā brāhmaṇena tapasvinā|

āśīḥ suvipulaṃ dattvā vipulāya mahātmane||12.45||

vaset tatra gṛhe ramye bhāryām ādāya tasya ca|

vipulas tu namaskṛtvā kṛtvā cāpi pradakṣiṇam||12.46||

brāhmaṇam abhivādyaivaṃ gataḥ śīghraṃ vanāntaram|

vane mūlaphalāhāro vicareta mahītale||12.47||

ekākī vijane śūnye cintayā ca pariplutaḥ|

kva gacchāmi kva bhokṣyāmi kutra vā kiṃ karomy aham||12.48||

na pathaṃ viṣayaṃ vedmi grāmaṃ vā nagarāṇi vā|

kheṭakharvaṭadeśaṃ vā jānāmīha na kaṃcana||12.49||

amuṃ suśailaṃ paśyāmi vipulodarakandaram|

tam āruhya nirīkṣyāmi grāmaṃ nagarapattanam||12.50||

evam uktvā tu vipulaḥ śanaiḥ parvatam āruhat|

vṛkṣacchāyāṃ samālokya niṣasāda śramānvitaḥ||12.51||

etasminn eva kāle tu vṛkṣaśākhāvatārya ca|

apūrvaṃ ca surūpaṃ ca sugandhatvaṃ ca śobhanam||12.52||

phalaṃ gṛhya vicitraṃ ca hṛdayānandanaṃ śubham|

vipulasyāgrataḥ kṛtvā punar vṛkṣaṃ samāruhat||12.53||

vipulaś citravad dṛṣṭvā vismayaṃ paramaṃ gataḥ|

aho vā svapnabhūto 'smi aho vā tapasaḥ phalam||12.54||

na paśyāmi na jighrāmi na ca svādaṃ ca vedmy aham|

vārttāpi na ca me śrotā pratijānāmi kaṃcana||12.55||

evam uktvā hy anekāni phalaṃ gṛhya manoramam|

sunirīkṣya punar jighran punar jighran nirīkṣya ca||12.56||

phalaṃ cātra nirūpyanto deśaṃ vāpy avalokayan|

pātheyarahitaś cāsmi devadattaṃ phalaṃ mama||12.57||

tat phalaṃ pratigṛhyaiva nagaraṃ praviśāmy aham|

prārthayitvā tu yat kiṃcij jīvanārthaṃ carāmy aham||12.58||

tataḥ śailam atikramya nagaraṃ praviveśa ha|

pathi kaścij janaḥ pṛṣṭhaḥ kiṃnāma nagaraṃ tv idam||12.59||

sa hovāca pathīkena kim apūrvam ihāgataḥ|

dakṣiṇāpathadeśo 'yaṃ naravīrapuraṃ tv adaḥ||12.60||

rājā siṃhajaṭo nāma rājñī tasya ca kekayī|

ativṛddho jarāgrastaḥ kekayī ca tathaiva ca||12.61||

dātā sarvakalājñaś ca yuddhe vīryabalānvitaḥ|

brahmaṇyo vatsalo loke sarvaśāstraviśāradaḥ||12.62||

vipula uvāca|

atra śreṣṭhim upāsyāmi nāma vā tasya kiṃ vada|

katamo deśa tadvāsaḥ kathayasva na saṃśayaḥ||12.63||

vipulenaivam uktas tu pathikovāca taṃ punaḥ|

mama bhīmabalo nāma śreṣṭhikasya gṛhāgataḥ||12.64||

śreṣṭhikaḥ puṇḍako nāma khyātaḥ śreṣṭhika ucyate|

kautukaṃ tava yady asti tad āgaccha mayā saha||12.65||

evam astv iti tenokto vipulena mahātmanā|

tenaiva saha niryātaḥ śreṣṭhikasya gṛhaṃ prati||12.66||

śreṣṭhikaḥ svagṛhāsīno dṛṣṭaḥ sa vipulena tu|

tasyāntikam upāgamya tat phalaṃ sa niveditaḥ||12.67||

aho phalam idaṃ śreṣṭham aho phalam ihānitam|

aho rūpam aho gandha{|}m{|}aho phalaṃ suśobhanam||12.68||

tat phalaṃ na mahījātaṃ na merau na ca mandare|

devalokika suvyaktaṃ na martya{|}m{|}upajāyate||12.69||

aho 'smi sa phalaṃ bhoktā rājārhaṃ ca na saṃśayaḥ|

ḍhaukayitvā phalaṃ divyaṃ rājānaṃ toṣayāmy aham||12.70||

tatas tvarita gatvaiva phalaṃ gṛhya manoharam|

ādareṇopasṛtyaiva rājānaṃ sa phalaṃ dadau||12.71||

rājā ca sa phalaṃ dṛṣṭvā vismayaṃ paramaṃ gataḥ|

kutaḥ śreṣṭhi tvayā nītaṃ phalaṃ pūrvaṃ manoharam||12.72||

svādumūlaṃ phalaṃ kandaṃ dṛṣṭaṃ pūrvaṃ na tādṛśam|

rūpagandhaguṇopetaṃ hṛdayānandakārakam||12.73||

sadya evopayuñjāmi tvayā dattam idaṃ phalam|

kīdṛśaṃ svāda vijñānam icchāmi kuru māciram||12.74||

tataḥ sa bhakṣayām āsa phalaṃ cāmṛtasaṃnibham|

amṛtopamasusvādaṃ sarvaṃ ca bubhuje nṛpaḥ||12.75||

sadyaḥ ṣoḍaśavarṣasya yauvanaṃ samapadyata|

na valīpalitaṃ sadyo na jarā na ca durbalaḥ||12.76||

keśadantanakhasnigdho dṛḍhadanto dṛḍhendriyaḥ|

tejaścakṣurbalaprāṇān sadyaḥ sarvān avāptavān||12.77||

mantrī purohito 'mātyaḥ sarve bhṛtyajanās tathā|

paurastrī bālavṛddhāś ca sarve te vismayaṃ gatāḥ||12.78||

rājā siṃhajaṭo nāma tuṣṭim eva parāṃ gataḥ|

praharṣam atulaṃ caiva prāptavān sa nareśvaraḥ||12.79||

uvāca rājā taṃ śreṣṭhiṃ svārthatatparanirdayaḥ|

kuru bhīmabalas tv evaṃ phalam ānaya adya vai||12.80||

punar me yauvanaprāptis tvatprasādān narottama|

kekayīṃ durbalāṃ vṛddhāṃ punaḥ prāpaya yauvanam||12.81||

sa rājñā evam uktas tu śreṣṭhī bhīmabalas tathā|

pratyuvāca ha rājānaṃ prāñjaliḥ praṇataḥ sthitaḥ||12.82||

na vanena vane rājan na vāṇijyakṛṣeṇa vā|

kenāpi kulaputreṇa tava darśanakāṃkṣayā||12.83||

datto 'smi tena rājendra mayā datto 'si bhūpate|

na te śaknomy ahaṃ rājan vaktuṃ vaideśinaṃ naram||12.84||

śrutvā bhīmabalavākyaṃ pratyuvāca tataḥ punaḥ|

amātyakulaputras tvaṃ brūhi madvacanaṃ punaḥ||12.85||

yadi nāsti kiṃ me dattaṃ mayā vā mārgito bhavān|

yatra hy eko bahavo 'tra jāyante nātra saṃśayaḥ||12.86||

āgamopāyamārgaṃ ca tenaiva sa tu gamyatām|

avaśyaṃ tena gantavyaṃ tena mārgeṇa mārgaya||12.87||

adattvā phalam anyac ca śiraś chedyāmi durmate|

chedyaś caṇḍavicaṇḍābhyāṃ rakṣa bhīmabalādhamaḥ||12.88||

tato bhīmabalaḥ kruddhaḥ khaḍgaṃ gṛhya śaśiprabham|

alaṅghya vacanaṃ rājñaḥ kulaputra vraja tvaram||12.89||

mā ruṣa kulaputra tvaṃ mayā vadhyo bhaviṣyasi|

sadyo 'sti phalam anyad vā dehi rājānam adya vai||12.90||

yatra prāptaṃ phalaṃ divyaṃ tatra vādeśaya tvaram|

tatphalena vinā bhadra durlabhaṃ tava jīvitam||12.91||

vipula uvāca|

jīvitāśām ahaṃ prāpto vaideśī bhavanaṃ tava|

kṛtakartā kathaṃ vadhyaḥ prāpnuyām aham adya vai||12.92||

phalaṃ vā na punas tv anyad dātuṃ śakyaṃ na kenacit|

sahyaparvataśailāgre āsīnaḥ śrāntamānasaḥ||12.93||

vānaras tat phalaṃ gṛhya mama dattvā punar gataḥ|

mayā dattam idaṃ tubhyaṃ tvayāpi ca narādhipe||12.94||

tatra gacchāva bho śreṣṭhi dṛśyate yadi vānaraḥ|

tvayā mayā ca gatvaiva yācāvaḥ plavagādhipam||12.95||

śreṣṭhinā ca tathety āha gacchāmaḥ sahitā vayam|

yatra prāptaṃ phalaṃ tubhyaṃ mokṣayāmo na saṃśayaḥ||12.96||

rudra uvāca|

tam āruhya giriṃ sahyaṃ mārgamāṇaḥ samantataḥ|

vipulena tato dṛṣṭo vānaraḥ plavagādhipaḥ||12.97||

ayaṃ sa vānaraśreṣṭho vṛkṣacchāyāṃ samāśritaḥ|

mama puṇyabalenaiva dṛśyate 'dyāpi vānaraḥ||12.98||

vānara kuru mitrārthaṃ sadyo mṛtyur bhaven mama|

pūrvadattaṃ phalam anyad dehi vānara jīvaya||12.99||

vānara uvāca|

gandharveṇa tu me dattaṃ phalaṃ dattaṃ tu te mayā|

punar anyat kathaṃ dāsye tatra gaccha yadīcchasi||12.100||

vipula uvāca|

adattvā tat phalaṃ tubhyaṃ jīvituṃ saṃśayo bhavet|

athavā tatra gacchāmo yatra citrarathaḥ svayam||12.101||

vānaraḥ punar evāha evaṃ kurvāmahe vayam|

tataś citrarathāvāsam upagamyedam abravīt||12.102||

gandharvarāja kāryārthī tvām ahaṃ punar āgataḥ|

pūrvadattaphalaṃ tv anyad dehi māṃ yadi śakyate|| 12.103||

gandharvarāja uvāca|

sūryalokagataś cāsmi tena dattaṃ phalottamam|

mayā dattaṃ phalaṃ tubhyam atyantasuhṛdo 'si me||12.104||

kuto 'nyat phalam ādāsye mama nāsti plavaṅgama|

sūryalokaṃ gamiṣyāmas tatra yācasva bhāskaram||12.105||

gandharvenaivam uktas tu tathety āha plavaṅgamaḥ|

sūryalokaṃ tataḥ prāptā gandharvādaya sarvaśaḥ||12.106||

gandharva uvāca|

kāryārthena punaḥ prāptas tvatsakāśaṃ khageśvara|

pūrvadattaphalaṃ tv anyad dehi jīvam anāśaya||12.107||

sūrya uvāca|

somalokagataś cāsmi tena dattaṃ phalottamam|

sa phalaṃ dattam evāsi suhṛdatvān mayā tava||12.108||

anyad dātuṃ na śaknomi gaccha somapurādya vai|

taṃ prārthayāvikalpena atriputraṃ graheśvaram||12.109||

rudra uvāca|

gatāḥ sūryāgrataḥ kṛtvā somalokaṃ tathaiva hi|

uvāca sūryaḥ somāya kāraṇāpekṣayā śaśim||12.110||

soma uvāca|

kimartham āgato bhūyaḥ kartavyaṃ tatra bhāskara|

phalaṃ dātuṃ punas tv anyan muktvā tv anyat karomy aham||12.111||

sūrya uvāca|

yadi śakyaṃ phalaṃ dehi anyan na prārthayāmy aham|

na dattāsi phalam anyan mayā vadhyo bhaviṣyasi||12.112||

soma uvāca|

āgamaṃ tasya vakṣyāmi śṛṇuṣvāvahito bhava|

indreṇāsmi phalaṃ dattaṃ sa phalaṃ datta me bhavān||12.113||

gatvaivendrasadas tv anyat prārthayāmaḥ sahaiva tu|

evaṃ kurma iti prāha gatvendrasadanaṃ prati||12.114||

soma indram uvācedaṃ phalakāmā ihāgatāḥ|

pūrvadattaphalam anyad dehi śakra mamādya vai||12.115||

indra uvāca|

yadartham iha samprāptaḥ sa ca nāsti niśākara|

viṣṇuhastān mayā prāptam ekam eva phalaṃ śubham||12.116||

sarva eva hi gacchāmo viṣṇulokaṃ graheśvara|

sarva evopajagmus te phalārthaṃ madhusūdanam||12.117||

evam uktvā gatāḥ sarve devarājapuraskṛtāḥ|

muhūrtenaiva samprāptā viṣṇulokaṃ yaśasvini||12.118||

upasṛtya tata indraḥ praṇipatya janārdanam|

sarveṣām uparodhena prārthayāmi yaśodhara||12.119||

viṣṇur uvāca|

pūrvadattaphalasyārthe tac ca sarva{|}m{|}ihāgatāḥ|

na śaknomi phalaṃ dātuṃ kiṃ vā tv anyat karomy aham||12.120||

indra uvāca|

brahmāṇḍam api bhettuṃ tvaṃ śaknoṣi garuḍadhvaja|

aśakyaṃ tava nāstīti jānāmi puruṣottama||12.121||

evam uktaḥ punar viṣṇuḥ pratyuvāca purandaram|

phalam ekaṃ parityajya sarvaṃ śaknomi kauśika||12.122||

upāyo 'tra pravakṣyāmi āgamaṃ śṛṇu gopate|

brahmaṇā ca mama dattaṃ tat phalaikaṃ purandara||12.123||

mayā dattaṃ phalaṃ tv ekaṃ kim anyad dātum icchasi|

prārthayāmo 'tra gatvaikaṃ parameṣṭhiprajāpatim|| 12.124||

tavoparodhād devendra prārthayāmi pitāmaham|

evam uktvā gatāḥ sarve puraskṛtya janārdanam||12.125||

indraḥ sūryaḥ śaśī caiva gandharvo vānaras tathā|

vipulaḥ śreṣṭhikaś caiva rājadūtadvayaṃ tathā||12.126||

brahmalokaṃ muhūrtena prāptavān surasundari|

dṛṣṭvā brahmasado ramyaṃ sarvakāmaparicchadam||12.127||

anekāni vicitrāṇi ratnāni vividhāni ca|

mandāratala śobhāni vaiḍūryamaṇikuṭṭimān||12.128||

pravālamaṇistambhāni vajrakāñcanavedikām|

pravālasphāṭiko jāla indranīlagavākṣakaḥ||12.129||

paśyate vipulas tatra nānāvṛkṣa manoramāḥ|

puṣpānāmitavṛkṣāgrāḥ phalānāmitakā bhavet||12.130||

sarvaratnamayā vṛkṣāḥ sarvaratnamayaṃ jalam|

vṛkṣagulmalatāvallī kandamūlaphalāni ca||12.131||

sarve ratnamayā dṛṣṭā vipulo vipulekṣaṇaḥ|

anekabhaumaṃ prāsādaṃ muktādāmavibhūṣitam||12.132||

apsarogaṇakoṭībhiḥ sarvābharaṇabhūṣitam|

vimānakoṭikoṭīnāṃ sarvakāmasamanvitam||12.133||

brahmalokasabhā ramyā sūryakoṭisamaprabhā|

tatra brahmā sukhāsīno nānāratnopaśobhite||12.134||

caturmūrtiś caturvaktraś caturbāhuś caturbhujaḥ|

caturvedadharo devaś caturāśramanāyakaḥ||12.135||

caturvedāvṛtas tatra mūrtimanta{|}m{|}upāsate|

gāyatrī vedamātā ca sāvitrī ca surūpiṇī||12.136||

vyāhṛtiḥ praṇavaś caiva mūrtimān samupāsate|

vauṣaṭkāro vaṣaṭkāro namaskāraḥ sa mūrtimān||12.137||

śrutiḥ smṛtiś ca nītiś ca dharmaśāstraṃ samūrtimat|

itihāsaḥ purāṇaṃ ca sāṃkhyayogaḥ patañjalam||12.138||

āyurvedo dhanurvedo vedo gāndharva{|}m{|}eva ca|

arthavedo 'nyavedāś ca mūrtimān samupāsate||12.139||

tato brahmā samutthāya abhigamya janārdanam|

gāṃ ca arghaṃ ca dattvaivam āsyatām iti cābravīt||12.140||

maṇiratnamaye divye āsane garuḍadhvajaḥ|

devarājo raviḥ somo gandharvaḥ plavageśvaraḥ||12.141||

vipulaś ca mahāsattva āsyatāṃ ratna|āsane|

sādhu bho vipula śreṣṭha sādhu bho vipulaṃ tapaḥ||12.142||

sādhu bho vipulaprājña sādhu bho vipulaśriya|

toṣitāḥ sma vayaṃ sarve brahmaviṣṇumaheśvarāḥ||12.143||

ādityā vasavo rudrāḥ sādhyāśvinau marut tathā|

bhuṅkṣva bhogān yathotsāhaṃ mama loke yathāsukham||12.144||

iyaṃ vimānakoṭīnāṃ tavārthāyopakalpitā|

sahasrāṇāṃ sahasrāṇi apsarā kāmarūpiṇī||12.145||

tavārthīyopasarpanti sarvālaṃkārabhūṣitāḥ|

yāvat kalpasahasrāṇi parārdhāni tapodhana|

yatra yatra prayāsitvaṃ tatra tatropabhujyatām||12.146||

maheśvara uvāca|

iti śrutvā vacas tasya vipulo vipulekṣaṇaḥ|

vepamāno bhayatrasta aśrupūrṇākulekṣaṇaḥ||12.147||

praṇamya śirasā bhūmau praṇipatya punaḥ punaḥ|

uvāca madhuraṃ vākyaṃ brahmalokapitāmaham||12.148||

vipula uvāca|

bhagavan sarvalokeśa sarvalokapitāmaha|

svapnabhūtam ivāścaryaṃ paśyāmi tridaśeśvara|

smṛtibhraṃśaś ca me jāto buddhir jātāndhacetanā||12.149||

tubhyaṃ trailokyabandho bhava mama śaraṇaṃ trāhi saṃsāraghorād

bhīto 'haṃ garbhavāsāj jaramaraṇabhayāt trāhi māṃ mohabandhāt|

nityaṃ rogādhivāsam aniyatavapuṣaṃ trāhi māṃ kālapāśāt

tiryaṃ cānyonyabhakṣaṃ bahuyugaśataśas trāhi mohāndhakārāt||12.150||

śrutvaivovāca brahmā vipulamati punar mānayitvā yathāvad

āhūtasamplavānte bhaviṣyasi tava me janmalobho na bhūyaḥ|

garbhāvāsaṃ na ca tvan na ca punamaraṇaṃ kleśam āyāsapūrṇaṃ

chittvā mohāndhaśatruṃ vrajasi ca paramaṃ brahmabhūyatvam eṣi||12.151||

maheśvara uvāca|

brahmaṇā evam uktas tu viṣṇunā prabhaviṣṇunā|

evaṃ bhavatu bhadraṃ vo yathovāca pitāmahaḥ||12.152||

indreṇa raviṇā caiva somena ca punaḥ punaḥ|

sādhyādityair marudrudrair viśvebhir vasavais tathā||12.153||

aho tapaḥphalaṃ divyaṃ vipulasya mahātmanaḥ|

svaśarīro divaṃ prāptaḥ śraddhayātithipūjayā||12.154||

evam ādīny anekāni vipule parikīrtitam|

brahmāṇaṃ punar evāha viṣṇur viśvajagatprabhuḥ||12.155||

||iti vṛṣasārasaṃgrahe vipulopākhyāno nāmādhyāyo dvādaśamaḥ||

devy uvāca|

ahiṃsātithyakānāṃ ca śruto dharmaḥ suvistaraḥ|

kiṃ na kurvanti manujāḥ sukhopāyaṃ mahat phalam||13.1||

svaśarīrasthito yajñaḥ svaśarīre sthitaṃ tapaḥ|

svaśarīre sthitaṃ tīrthaṃ śruto vistarato mayā||13.2||

kimarthaṃ bhagavan brūhi sukhopāyaṃ mahat phalam|

kiṃ nivṛttās tu deveśa ṛṣidaivatamānuṣāḥ||13.3||

mahādeva uvāca|

adya pṛṣṭena kathitaṃ gopitaṃ ṛṣi sundari|

mānuṣāṇāṃ hitārthāya tava ca varavarṇini||13.4||

adyaprabhṛti deveśi khyātir loke bhaviṣyati|

dhanyā evaṃ cariṣyanti adhanyā na ramanti tam||13.5||

triguṇena tu bandhena baddhā pāśadṛḍhena tu|

tenārthena ramanty atra jānanto 'pi vimohitāḥ||13.6||

devy uvāca|

kiṃ vā triguṇabandheti brūhi saṃśayachedaka|

adyāpi mama deveśa mohotpannas tribandhanaiḥ||13.7||

bhagavān uvāca|

prākṛtaṃ vaikṛtaṃ caiva dakṣiṇābandham eva ca|

etenaiva tu bandhena baddhāḥ varṇāśramāḥ sadā||13.8||

jñānahīnā nivartante paramaṃ prāpya tatparam|

iṣṭastrīṇā nivartante dhanadhānyasamuccaye|

snehād ākṛṣya manasāṃ bandhaḥ prākṛta ucyate||13.9||

yogayuktena manasā yad yad aiśvaryam āpyate|

tac ca vaikṛtabandhas tu yadi tatrānurajyate||13.10||

ārāmodyānavāpīṣu dānakratuphaleṣu ca|

āśaktamanasā vācā dakṣiṇābandhaḥ kathyate||13.11||

anenaiva tu pāśena baddhā vānaravad yathā|

mokṣitaṃ na ca śaknoti itaś cetaś ca dhāvati||13.12||

devāsuramanuṣyeṣu tiryeṣu narakeṣu ca|

bhramante cakrayantreva ? yāvat tattvaṃ na vindati||13.13||

garbhavāsaparikleśau janmamṛtyu punaḥ punaḥ|

vyādhiḥ śokabhayāyāsa cintayā jarayā hataḥ||13.14||

devy uvāca|

garbhotpattiḥ kathaṃ deva yogī labhati kīdṛśīm|

kīdṛśaṃ labhate garbhaḥ śrotuṃ naḥ pratyudīryatām||13.15||

bhagavān uvāca|

śṛṇu devi pravakṣyāmi garbhotpattir yathākramam|

yathā saṃśayavicchedaṃ bhaviṣyasi varānane||13.16||

akṣarāt prabhavo brahmā karmabaddhasamudbhavam|

karmato yajñaprabhavo yajñato dhūmasambhavaḥ||13.17||

parjanyād annam utpattir annād bhūtāni jajñire|

annād rasasamutpatti rasāc choṇitasambhavaḥ||13.18||

śoṇitāt | māṃsa|m|utpatti māṃsād medasamudbhavaḥ|

medaso 'sthīni jāyante asthibhyo majjasambhavaḥ||13.19||

majjāyās tu bhavec chukraṃ naraḥ śukrasamudbhavaḥ|

śukraśoṇitasaṃyogād garbhotpattis tataḥ smṛtaḥ||13.20||

agnisomātmakaṃ devi śarīradvayadhātutaḥ|

somadhātusmṛtaṃ śukram agnidhāturajasmṛtam|

agnisomāśrayaṃ devi śarīram iti saṃjñitam||13.21||

māsī māsī ṛtuḥ strīṇāṃ bhavatīha na saṃśayaḥ|

ṛtukāle prasarpyeta na sukhārthaṃ varānane||13.22||

putrakāmaprayuñjīta dharmārthaś ca yaśasvini|

pumān strīpuṃ prayuñjīta araṇī bahutāśanaḥ||13.23||

pumān śukrādhiko jñeyaḥ kanyā raktādhikā bhavet|

samaśukre ca rakte ca sa ca jāyen napuṃsakaḥ||13.24||

---- dviyamā triyamā ca gurviṇī ----

devy uvāca|

dviyamā triyamā caiva kathaṃ jāyeta gurviṇī|

kathaṃ strīdviyamā jāyet kathaṃ vā puruṣadvayam||13.25||

bhagavān uvāca|

raktādhikā smṛtā kanyā jāyate varavarṇini|

vāyunā ca dvidhā bhinnā kanyakadviyamā smṛtā||13.26||

śukrādhikās tu puruṣa dvidhā bhinnānilena tu|

dviyamā puruṣo jñeyā triyamās tu tridhā kṛte||13.27||

ṛtusnātā yadā nārī yadi garbhādi gṛhyati|

prathame ca dvitīye ca tṛtīye ca sa jīvati||13.28||

sameṣu janayet putraḥ kanyakā viṣame dine|

ṣaṣṭyāṣṭamau ca daśamī dvādaśī ca pumān bhavet||13.29||

pañcamī saptamī caiva navamekādaśī striyaḥ|

samarakte ca śukre ca śyāmaḥ saṃjāyate pumān||13.30||

rudhiraṃ tv ekarātreṇa kalalaṃ pratipadyate|

kalalaṃ pañcarātreṇa arbudatvaṃ prajāyate||13.31||

arbudaḥ saptarātreṇa māṃsapeśī samudbhavaḥ|

dvitīyaṃ saptarātreṇa tat sarvaṃ māṃsaśoṇitam||13.32||

tṛtīyaṃ saptarātreṇa hṛdayaṃ jāyate tataḥ|

tataḥ sarvāṇi gātrāṇi śiraś caivopajāyate||13.33||

hṛdaye jāyamāne tu mūrcchāntandrirarocakaḥ|

striyāḥ dhardiḥ praśekaś ca daurbalyaṃ copajāyate||13.34||

tasyā hi hṛdayaṃ nārī yadi bhakṣyati kiṃcana|

bhakṣyaṃ lohyaṃ tathā peyam upabhogās tathāyayat||13.35||

śayanāsanayānāni vastrāṇy ābharaṇāni ca|

yad yad ākāṃkṣate kiṃcit tat tad āsyai pradāpayet||13.36||

nāyā saṃkārayec cāsyā na caivam avamānayet|

mukham āpāṇḍuraṃ snigdhaṃ kapolastanakeśayoḥ||13.37||

śarīraś ca śriyā jaṣṭuṃ pīnoruśroṇi vakṣasam|

liṅgerebhir vijānīyāṃ garbhe jīvaṃ pratiṣṭhitam||13.38||

caturthe saptarātreṇa śiraś caivopajāyate|

pañcamasaptarātreṇa grīvā tatropajāyate||13.39||

ṣaṣṭhamasaptarātreṇa skandhagātraṃ prajāyate|

saptamasaptarātreṇa pṛṣṭhavaṃśa prajāyate||13.40||

aṣṭamasaptarātreṇa pāṇī jāyate cobhayau|

saptarātraṃ nava prāpya jāyate hṛdi pañjaram||13.41||

daśame saptarātre ca pādau jāyate cobhau|

udaraś copajāyeta saptaikādaśarātrike||13.42||

dvādaśasaptarātreṇa kukṣipārśveḥ prajāyate|

saptatraidaśarātreṇa kuṭisutropajāyate||13.43||

navaty aṣṭamarāteṇa jāyate sūtraviṃśati|

saptapañcadaśāhena sarvamedaḥ prajāyate||13.44||

ṣoḍaśasaptarātreṇa athisarvāṇi jāyate|

saptasaptadaśāhena jāyate snāyubandhanam||13.45||

saptamāṣṭādaśāhena jāyate mukhamaṇḍalam|

saptonaviṃśarātreṇa ghrāṇavaṃśaḥ prajāyate||13.46||

saptaviṃśatirātreṇa naitranāliṃ prajāyate|

saptaikaviṃśarātreṇa karṇayugmaṃ prajāyate||13.47||

dvāviṃśasaptarātreṇa jāyate dvau bhruvau tataḥ|

saptatriviṃśarātreṇa gaṇḍayugmaṃ prajāyate||13.48||

caturviṃśatisaptāhe oṣṭhayugmaṃ prajāyate|

pañcaviṃśatisaptāhe jihvā jāyate sundari||13.49||

ṣaḍviṃśasaptarātreṇa dantapaṅkti prajāyate|

unaviṃśatisaptāhe jāyate ca tvag eva ca||13.50||

triṃśatasaptarātreṇa jāyate nābhimaṇḍalam|

saptaikatriṃśarātreṇa sarvarandhraṃ prajāyate||13.51||

dvātriṃśasaptarātreṇa nakhaviṃśati jāyate|

tritriṃśasaptarātreṇa sarve sandhiḥ prajāyate||13.52||

pañcatriṃśati saptāhe sarvamarma prajāyate|

ṣaḍtriṃśasaptarātreṇa vedanā copajāyate||13.53||

saptatriṃśatisaptāhe īrṣyādveṣaḥ prajāyate|

aṣṭatriṃśatisaptāhe pañcātmakasamanvitam||13.54||

sarvāṅgam aṅgasampūrṇaḥ paripakva(ḥ) sa tiṣṭhati|

mātusvāśitapītaś ca nābhisūtrāganena tu||13.55||

ajātasyopadhāryante garbhasthasyaiva jantavaḥ|

tataḥ praviśate dehe nidrāsvapna yathā tathā||13.56||

nopalabhyati sūkṣmatvād araṇy agnir yathā tathā|

garbhodakena siktāṅgajarāyā pariveṣṭitaḥ||13.57||

jāti smarati tatrastho jantuś cetaḥsamanvitaḥ|

mṛtaś cāhaṃ punarjāto bhūyaś caiva punarmṛtaḥ||13.58||

sthāvarāṇāṃ sahasreṣu jāto 'smi vividheṣu ca|

caturvarṇavivarṇeṣu mānuṣeṣu sahasraśaḥ||13.59||

sāmprataṃ ca punar garbhaḥ kleśaḥ prāptaḥ suduḥsahaḥ|

idānīṃ jātamātro 'haṃ saṃskāraiś cāpi saṃskṛtaḥ||13.60||

yogam evābhisevāmi sā[ṃ]khyaṃ vā pañcaviṃśakam|

yatra janmajarā nāsti yatra mṛtyuś ca nāsti vai||13.61||

yatra brahma paraṃ vedyaṃ cariṣyāmi yatavrataḥ|

evam ādīny anekāni cintayitvā punaḥ punaḥ||13.62||

yāvat tiṣṭhati garbhastho jāti smarati pūrvikām|

tato jāyati kaṣṭena mahākleśena mānavaḥ||13.63||

yoniyantrasutīvreṇa pīḍyamānasuduḥkhitaḥ|

jātamātro smṛtibhraṃśo bhavatīha acetaneḥ||13.64||

māyāmudgaratīvreṇa hataḥ kiṃ śubham ācaret|

eṣa garbhasamutpattiḥ kathito 'smi varānane|

duḥkhasaṃsārapraśamaṃ kiṃ bhūyaḥ śrotum icchasi||13.65||

||iti vṛṣasārasaṃgrahe garbhotpattir nāma trayadaśo ! 'dhyāyaḥ||

devy uvāca|

atidīrghātihrasvaś ca pumān kenopajāyate|

atigauro 'tikṛṣṇaś ca naro bhavati kiṃ prabho||14.1||

bhagavān uvāca|

gṛhītagarbhā yā nārī nityam uttānaśālinī|

prasāritavimuktātmā so 'tidīrghaḥ prajāyate||14.2||

gṛhītagarbhā yā nārī śete saṃkucitā sadā|

raso 'nnādīni kaṭukaṃ sevanāḥ hrasva jāyate||14.3||

gṛhītagarbhā yā nārī nityaṃ kṣīropasevitā|

varakodravaśālī ca bhuktā cāpi yavodanam||14.4||

śuklavastrasrajā yuktā sātigauraṃ prajāyate|

gṛhītagarbhā yā nārī bāladhānyāni sevate||14.5||

kṛṣṇakodravatailādi māṣakṛṣṇayavodanam|

kṛṣṇavastrasrajādīni tasyāḥ kṛṣṇaḥ prajāyate||14.6||

devy uvāca|

jātyandho jāyate kasmān ṣaṇḍhobhīrur hatendriyaḥ|

kujo vā vāmano vāpi paṅgavaḥ sthūlaśiraḥ katham||14.7||

bhagavān uvāca|

gṛhītagarbhā yā nārī tīkṣṇoṣṇāny upasevate|

laśunānipalāṇḍūni karañjamūlakāni ca||14.8||

pippalīśṛṅgaveraṃ ca sarṣapānmaricāni ca|

āsavaś ca parikliṣṭā ye cānye kaṭutiktakāḥ||14.9||

tīkṣṇaṃ tu sevamānā yā jātyandho jāyate sutaḥ|

mithyāpacārāḥ strīpuṃso vyāpanne śukraśoṇite|

yadā garbhāśaye raktaṃ striyāḥ pūrvaṃ niṣicyate||14.10||

paścāc chukraṃ raktakāle tadāṣaṇḍaḥ prajāyate|

trastodvigno yadā bhītastrīpuṃsāṃsūpajāyate||14.11||

tatra yo jāyate garbhabhiruḥ krandanako bhavet|

nisargakāle śukrasya vighna utpadyate yadā||14.12||

indriyāvartavighne tu tadā jāyed atindriyaḥ|

gṛhītagarbhā yā nārī vātalāny upasevate||14.13||

kaṭukāni kaṣāyāni tiktāni ca viśeṣataḥ|

vātaḥ prakupitas tasyā garbham ātuhya tiṣṭhati||14.14||

kubjas tu jāyate tasmād garbhād vātanipīḍanāt|

nityasāsavaśīlāyā tathā cotkaṭukāśanā||14.15||

tasyā saṃhanyate garbho vāmanas tena jāyate|

ativyāyāmaśīlā tu ya nārī viṣamāsanī||14.16||

garbhaḥ saṃkṣubhyate tasyāḥ paṣaṇḍas tenopajāyate|

gṛhītagarbhā yā nārī rūkṣadhānyāni sevate||14.17||

vātaśleṣmaśirastho vai tasyā garbhasya kupyate|

tataḥ sthūlaśirās tena pumān jāyaty asaṃśayaḥ||14.18||

devy uvāca|

karālāṅgā hanuḥ paṅgūr mūko gadgadabhāṣakaḥ|

vikṛtākṣas tv anakṣo vā bhavadrasvagudaḥ katham||14.19||

bhagavān uvāca|

karālas tena doṣeṇa jāyate mānavas tathā|

atha karālaṃ kurute nārī lamboticūcukā|

tasmād anena doṣeṇa karālo jāyate pumān||14.20||

gṛhītagarbhā yā nārī raktapittāmayārditā|

gohanuṃ janayet yeṣā raktapittaprakopitaḥ||14.21||

gṛhītagarbhā yā nārī vātaśūlair upadrutā|

śukro dāvartanī cāpi paṅgū janayate sutam||14.22||

kṣudhārtā vedanārtā ca satataś copavāsinī|

mūkaṃ janayate bālaṃ dauhṛdaś ca vimānitā||14.23||

gṛhītagarbhā yā nārī visṛjet | māsa māsikam|

anakṣo jāyate tasyā garbhaśoṇitasaṃkṣayāt||14.24||

atha grastā yadā nārī vāto dāvartapīḍitā|

gṛhītagarbhā rukṣāṇi vātalāny upasevate||14.25||

vātasthānantatas tasyā garbhasyāpīḍitaṃ bhavet|

agudo jāyate tasmāj jātaś cāpi na jīvati||14.26||

devy uvāca|

hīnāṅgo jāyate kasmād adhikāṅgo 'pi vā katham|

śvetapiṅgekṣaṇaḥ kasmāt kathaṃ lohitalocanaḥ||14.27||

bhagavān uvāca|

garbhasya jāyamānasya | | | jāyate nilaḥ|

vātābhyāṃ śleṣmaṇāt | | | tadaṅgaṃ parihīyate||14.28||

hīnāṅgo jāyate tasmāt pumān vātaprakopataḥ|

gṛhītagarbhā yā nārī madhurāṇy upasevate||14.29||

śṛṅgāṭakakalotyāni śālūkāni viśāni ca|

mocaṃ tālaphalaṃ caiva nārikelaphalaṃ tathā||14.30||

atikṣṇaṃ sevamānā tu adhikāṅgaṃprasūyate|

piṅgākṣaḥ śleṣmapittābhyāṃ śvetākṣaḥ śleṣmaṇā bhavet||14.31||

devy uvāca|

kathaṃ vā jāyate putraḥ kanyakā kena jāyate|

apumān kena jāyeta dviyamā triyamā tathā||14.32||

bhagavān uvāca|

śukrādhikaḥ pumān jñeyaḥ kanyā raktādhikā bhavet|

raktaśukrasamatvena jāyate sa napuṃsakaḥ||14.33||

piṇḍībhūto yadā garbha mārutau vibhaved dvidhā|

evaṃ te dviyamā jñeyās triyamā ca tridhā kṛte||14.34||

devy uvāca|

śoṇitaṃ māṃsa medaś ca asthi majjā ca pañcamī|

śarīrasthāni dṛśyante śukrasthānaṃ na dṛśyate||14.35||

tasyotpattiś ca sthānaṃ ca jñātum icchāmi tattvataḥ|

kathayasva trilokeśa cchettum arhasi saṃśayaḥ||14.36||

bhagavān uvāca|

manaḥ śukrasya prabhavaṃ ghrāṇaṃ śrotraṃ tathākṣiṇī|

sthānaṃ tu sarvāṅgasamasparśāt sparśaḥ pravartate||14.37||

yathā niṣiktaṃ kṣīraṃ tu payasād dadhi jāyate|

pramathyamānadadhnas tu sarpiso 'pi tathāgamaḥ||14.38||

evaṃ śarīra nirgaccet | śukraṃ śukravahā śirāḥ|

pūrayitvānupūrveṇa asthayo pratipadyate||14.39||

tatas tu tāḥ śukravahā meḍhranābhīm anusṛtāḥ|

nāśukraṃ tat tu siñcanti tasmād garbhasya sambhavaḥ||14.40||

devy uvāca|

kathaṃ vedayate jāti kathaṃ jātismaro bhavet|

etasmin saṃśayaṃ me 'dya chettum arhasi śaṅkara||14.41||

bhagavān uvāca|

bhāvitātmāṃ ca yo jantur devi bhogādhikaṃ ca yat|

brahmavid jñānasaṃyuktaḥ sa jātiṃ smarate pumān||14.42||

devy uvāca|

kathaṃ sadyo gṛhītasya liṅgagarbhasya dṛśyate|

etat kathaya deveśa rahaḥ kāle maheśvara||14.43||

bhagavān uvāca|

pipāśāromaharṣaṃ ca vepanaṃ gātrasīdanam|

nidrāsvedaṃ ca tandrā ca muhūrtam upajāyate||14.44||

nikledatvaṃ kharatvaṃ ca yonyāt samupajāyate|

na cārdravaṃvai dṛśyeta śukrasya rajaso 'pi vā|

sadyogṛhītagarbhāyā liṅgāny etāni tattvataḥ||14.45||

devy uvāca|

kena liṅgena vijñeyaṃ putrajanma maheśvara|

kanyakā kena liṅgena jñāyate kathayasva me||14.46||

bhagavān uvāca|

pādorujaṅghapārśvaś ca dakṣiṇaṃ yadi hy unnataḥ|

dakṣiṇaṃ vipulaṃ tatra tadā putraḥ prajāyate||14.47||

vāmaś caiva yadā paśyet tadā jāyeta kanyakā|

unnataṃ madhyamasthāś ca tadā jāyet | napuṃsakam||14.48||

devy uvāca|

puṃsā kapolaromāni khalitaṃ kena jāyate|

kathaṃ strīṇāṃ na jāyeta romāṇi khalitaṃ tathā||14.49||

bhagavān uvāca|

tathā vṛṣaṇagā jantor yasya retovahā śiraḥ|

nibaddhā mastake tālu kapolās tu samāśritāḥ||14.50||

taiḥ kapoleṣu romāṇi jāyante antaretasaḥ|

khalitaṃ śukradoṣeṇa narāṇām upajāyate||14.51||

śirā śukravahā strīṇāṃ na śūnyasyānna jāyate|

yātmāpālo ca kās tv agni dṛṣṭimaṇḍalasaṃśritaḥ ?||14.52||

śoṇitai soktikoṣṭasthanniśoṣayati tattvataḥ|

nibaddhanty akṣipakṣmāṇi tena romāṇi ca bhruvoḥ||14.53||

aśukratvāc ca nārīṇāṃ khalitaṃ nopajāyate|

chāyāvyapagatasnehā rukṣāgātraśiroruhā|

grasatosmābhajaṭharā mṛtagarbhaḥ prajāyate||14.54||

devy uvāca|

somadhātu kathaṃ jñeyā agnidhātus tatheśvara|

pṛthagbhāgaviśeṣeṇa kathayasva maheśvara||14.55||

bhagavān uvāca|

śleṣmamedas tathā snāyuḥ asthidantanakhāni ca|

striyās tanyaś ca śukraś ca yac ca śvetaṃ tathākṣiṣu||14.56||

eteṣāṃ saumyabhāgatvāc chvetatvam upajāyate|

āgneyabhāvād raktatvaṃ kṛṣṇatvaṃ cāpi gacchati||14.57||

tvagmāṃsarudhiraṃ majjādṛṣṭiroma tathaiva ca|

āgneyadhātu somaś ca kathito 'smi varānane|

brūhi brūhi viśālākṣi yady asti tava saṃśayaḥ||14.58||

||iti vṛṣasārasaṃgrahe praśnavyākaraṇo nāmaś caturdaśo 'dhyāyaḥ||

---- jīvavarṇanam ----

devy uvāca|

jīvabhūteti yat proktaṃ lakṣaṇaṃ kīdṛśaṃ bhavet|

sthānam asya na jānāmi rūpaṃ varṇaṃ ca īśvara||15.1||

etat kautūhalaṃ chindhi saṃśayaṃ parameśvara|

na cānyad eva paśyāmi jīvanirṇaya kīrtaya||15.2||

īśvara uvāca|

jīvasya lakṣaṇaṃ devi kathituṃ kena śakyate|

na rūpavarṇaṃ jīvasya vidyate sthānam eva ca||15.3||

vyāpi sarvagataṃ sūkṣmaṃ sarvam āśritya tiṣṭhati|

nirālambam anādhāram anaupamyaṃ nirañjanam||15.4||

araṇistho yathā vahniḥ kāṣṭheṣu nopalabhyate|

tadvaj jīvo na paśyeta śarīrastho 'pi sundari||15.5||

dadhivac ca yathā sarpir dṛśyate na ca dṛśyate|

tadvaj jīvaḥ śarīrastho dṛśyate na ca dṛśyate||15.6||

devy uvāca|

adṛṣṭapratyayo hy asti nāsti pratyayadarśanam|

vyāpī kathaṃ mahādeva sarvatrāvasthitaḥ katham||15.7||

maheśvara uvāca|

asaṃśayo mahādevi vyāpī sarvagataḥ śivaḥ|

dṛśyatendriyasaṃyogāj jīvapratyayadarśanam||15.8||

yathākāśasthito vāyuḥ śabdasparśaguṇānvitaḥ|

tadvad dehī vijānīyād guṇaceṣṭena nānyathā||15.9||

devy uvāca|

vyāpīti kathitaḥ pūrvaṃ jīvaḥ sarvagato 'pi ca|

taṃ vṛthā kathito 'sy adya mriyate kena hetunā||15.10||

īśvara uvāca|

na jīvo mriyate devi sarveṣāṃ surasundari|

ghaṭāntastho yathākāśo bahirākāśavad yathā||15.11||

ghaṭabhinne viśālākṣi viśeṣo nopalakṣyate|

dehabhinne yadā devi vināśo nopalabhyate||15.12||

susūkṣmaḥ sarvago vyāpī paramātmānam avyayaḥ|

bahir antaś ca bhūtānām acaraś cara eva saḥ||15.13||

aprameyo 'vināśī ca aprapañcaḥ prapañcakaḥ|

sarvendriyaguṇābhāsaḥ sarvendriyavivarjitaḥ||15.14||

evam eṣa mahādevi jīvasya varavarṇini|

kathito 'smi samāsena kim anyac chrotum icchasi||15.15||

---- sāraśreṣṭham ----

devy uvāca|

sāraśreṣṭhaṃ mahādeva kathayeśāna īśvara|

śrotum icchāmi deveśa mānuṣāṇāṃ hitaṃ vada||15.16||

īśvara uvāca|

āśramāṇāṃ gṛhī śreṣṭho varṇaśreṣṭhā dvijātayaḥ|

aśvamedhaḥ kratuśreṣṭho japaśreṣṭho 'ghamarṣaṇaḥ||15.17||

devatānāṃ hariḥ śreṣṭhaḥ śreṣṭhā gaṅgā nadīṣu ca|

anāśanas tapaḥśreṣṭhas tīrthaśreṣṭhaḥ suradrahaḥ||15.18||

kṣomaṃ vastreṣu ca śreṣṭhaṃ yaśaḥ śreṣṭhaṃ vibhūṣaṇam|

bhārataṃ śrutiṣu śreṣṭhaṃ vrataśreṣṭho dayāparaḥ||15.19||

dāneṣu cābhayaṃ śreṣṭhaṃ manaḥ śreṣṭhendriyeṣu ca|

vidyā saṃgrahaṣu śreṣṭhā satyaṃ śreṣṭhaṃ vacaḥsu ca||15.20||

āyudhānāṃ dhanuḥ śreṣṭhaṃ bāndhaveṣu ca mātaraḥ|

jñānam auṣadhiṣu śreṣṭhaṃ vaidyaśreṣṭhaḥ śivākṣaraḥ||15.21||

akāraś cākṣaraḥ śreṣṭho dharmaśreṣṭho hy ahiṃsakaḥ|

paśuṣu saurabhī śreṣṭhā nareṣu ca narādhipaḥ||15.22||

māsi mārgaśiraḥ śreṣṭhaṃ kṛtaḥ śreṣṭhaś caturyuge|

vasanta ṛtuṣu śreṣṭhaḥ śreṣṭhaṃ cāyanam uttaram||15.23||

amāvāsyā dinaśreṣṭhā grahaśreṣṭho divākaraḥ|

strīṣu lakṣmīr dhṛtiḥ śreṣṭhā vasuśreṣṭho hutāśanaḥ||15.24||

ṛṣiṣu uśaṇā śreṣṭhaḥ kāntiśreṣṭho niśākaraḥ|

nakṣatreṣv abhijit śreṣṭhaḥ kālaḥ śreṣṭhaḥ kaleṣu ca ||15.25||

vedeṣu ca varaṃ sāma sthāvareṣu himālayaḥ|

aśvattho vaṭa vṛkṣeṣu bhūteṣu vara cetanaḥ||15.26||

adhyātma sarvavidyāsu vākya satya vara smṛtaḥ|

prahlādo vara daityeṣu yakṣarakṣo dhaneśvaraḥ||15.27||

marīcir vara vāteṣu hariḥ śreṣṭho mṛgeṣu ca|

sādhya nārāyaṇaḥ śreṣṭhaḥ pitṝṇāṃ ca pitāmahaḥ||15.28||

etat samāsato devi kathito 'si varānane|

sarvasāraṃ samuddhṛtya kiṃ bhūyaḥ kathayāmy aham||15.29||

||iti vṛṣasārasaṃgrahe jīvanirṇayo nāmādhyāyaḥ pañcadaśamaḥ||

---- yogasadbhāvanirṇayaḥ ----

devy uvāca|

adhunā śrotum icchāmi yogasadbhāvanirṇayam|

karaṇaṃ ca yathānyāyaṃ kathayasva sureśvara||16.1||

īśvara uvāca|

śṛṇu devi pravakṣyāmi yogasadbhāvam uttamam|

yaṃ viditvā na paśyanti janāḥ saṃsārabandhanam||16.2||

brahmahā gurutalpī vā surāpasteya eva vā|

athavā saṃkare jātas tat sarvam apanodati||16.3||

muhūrtārdhe muhūrte vā prāṇāyāmaparāyaṇaḥ|

dhyeyaṃ cintayamānasya tatpāpaṃ kṣīyate narāt||16.4||

na yamo nāntakaḥ kruddho na mṛtyur bhīmavigrahaḥ|

nāviśanti mahātmāno yogino balavattarāḥ||16.5||

yathā vai sarvadhātūnāṃ doṣā dahyanti dhāmyatām|

tathā pāpāḥ pradahyante dhruvaṃ prāṇasya nigrahāt||16.6||

aśvamedhasahasraṃ ca rājasūyaśataṃ tathā|

prāṇāyāmaśataṃ caiva na tattulyaṃ kadācana||16.7||

yajñena devān āpnoti rājyaṃ vai tapasaḥ phalam|

saṃnyāsād brahmaṇaḥ sthānaṃ vairāgyāt prakṛtālayam||16.8||

jñānāt prāpnoti kaivalyaṃ paraṃ brahma sanātanam|

ity etā gatayaḥ pañca vidhivat parikīrtitāḥ||16.9||

muhūrtārdhaṃ muhūrtaṃ vā yogaṃ yuñjīta yogavit|

nistaret sarvapāpāni amṛtatvaṃ ca gacchati||16.10||

yuñjāno 'pi prayatnena yāvat tattvaṃ na vindati|

brahmaloke dhruvaṃ vāso viṣṇuloke ca sundari||16.11||

bhuktvā karmasahasrāṇi sarvakāmasamanvitaḥ|

kṣīṇapuṇyas tato martye jāyate vipule kule||16.12||

yogam evābhiseveta pūrvajātismaro naraḥ|

saṃsārārṇavam uttīrya sa śivatvam avāpnuyāt||16.13||

---- yogavidhiḥ ----

devy uvāca|

yogasya vidhim icchāmi śrotuṃ me puruṣottama|

dhyānadhāraṇasiddhīnāṃ kathayasva sureśvara||16.14||

maheśvara uvāca|

śṛṇu yogavidhiṃ vakṣye bhavapāśanikṛntanam|

śucir ekāgracittas tu janaśabdavivarjite|

tatrāsīnāsane yogī paramātmāna cintayet||16.15||

padmakaṃ svastikaṃ caiva niṣkalam añjalis tathā|

ardhacandraṃ ca daṇḍaṃ ca paryaṅkaṃ bhadram eva ca||16.16||

etadāsanabandhena baddhvā yogaṃ samabhyaset|

samaṃ kāyaśirogrīvaṃ dhārayann acalasthitaḥ||16.17||

pratyāhāras tathā dhyānaṃ prāṇāyāmaś ca dhāraṇā|

tarkaś caiva samādhiś ca ṣaḍaṅgo yoga ucyate||16.18||

viṣayāsaktacittānām indriyāṇāṃ prati prati|

manasākarṣayed yas tu pratyāhāraḥ sa ucyate||16.19||

śabdādiviṣayān devi vartulīkṛtya dhārayet|

vītarāgaḥ samādhistho dhyeye vastuni yojayet||16.20||

ātmā dhyātā mano dhyānaṃ dhyeyaḥ śuddhaḥ paraḥ śivaḥ|

yat paraṃ paramaiśvaryam ekaṃ tatra prayojanam||16.21||

pūrakaḥ kumbhakaś caiva recakas tadanantaram|

praśāntaś ceti vikhyātaḥ prāṇāyāmaś caturvidhaḥ||16.22||

pūrake sthāpayed vahniṃ pādāṅguṣṭhena buddhimān|

kumbhakena virudhyeta dahyamānaṃ vicintayet||16.23||

bhasmībhūtaṃ tathātmānaṃ recakena vicintayet|

śuddhadehas tataś cātmā śuddhasphaṭikanirmalaḥ||16.24||

tālaśabdas tu nirvāṇaṃ daśa dve ca prakīrtitaḥ|

prāṇāyāmān na saṃdeho dviguṇā dhāraṇā smṛtā||16.25||

yoge tu triguṇā proktā saṃkrame ca caturguṇā|

tathotkrāntau pañcaguṇā yogasiddhis tu ṣaḍguṇā||16.26||

ṣaḍaṅgena samāyukto yogayuktas tu nityaśaḥ|

mānaso yaugapadyaś ca dvirūpo yoga ucyate||16.27||

akṛtvā prāṇasaṃrodhaṃ manasaikena kevalam|

dhyāyeta paramaṃ sūkṣmaṃ sa yogo mānasaḥ smṛtaḥ||16.28||

saṃyamya manasā prāṇaṃ prāṇāyāmān manas tathā|

evaṃ dhyāyet paraṃ sūkṣmaṃ yaugapadyaḥ sa ucyate||16.29||

---- siddhilakṣaṇam ----

siddhilakṣaṇa yogasya śṛṇu vakṣyāmi sundari|

śaṅkhabherīmṛdaṅgaṃ ca veṇudundubhim eva ca|

tāḍitaṃ na ca vindeta yadā tanmayatāṃ gataḥ||16.30||

śītoṣṇaṃ sukhaduḥkhaṃ ca tṛṣṇābhukṣaṃ tathaiva ca|

vedanāṃ naiva jānāti yogasiddhas tu sundari||16.31||

eṣa yogavidhir devi tava pṛṣṭena sundari|

kathito 'smi samāsena kim anyat kathayāmy aham||16.32||

devy uvāca|

vinā yogena deveśa saṃsāratāraṇaṃ mama|

kathayasva mahādeva nirvikalpakaraṃ manaḥ||16.33||

maheśvara uvāca|

sadāśivas tu niśvāsa ūrdhvaśvāsaḥ paraḥ śivaḥ|

tayor madhye tu vijñeyaḥ paramātmā śivo 'vyayaḥ||16.34||

dhyānayogaṃ na tasyāsti karaṇaṃ ca na vidyate|

jñātamātreṇa mucyante kim anyat paripṛcchasi||16.35||

---- pañca śāstrāṇi ----

jñānam anyat pravakṣyāmi śṛṇu devi nibodha me|

śāstrapañcasu yat proktaṃ śṛṇu saṃkṣepa nirṇayam|

sāṃkhye yoge pañcarātre śaive vede ca nirmitam||16.36||

yat sāṃkhyasiddhaṃ kathayāmy ahaṃ te

saṃsāraghorārṇavayogasāram|

yogeṣu sāreṣv atha pañcarātre

vedeṣu śaiveṣu ca niścayas te||16.37||

ghrāṇendriyādyeṣu ca yat samastam

manaś ca līnaṃ bhavatīva yasya|

buddhyā niyamya sakalān hi bhāvān

sa labdhalakṣyaḥ śivam abhyupaiti||16.38||

śrotrādisarvendriyaniścalatve

ekāgracittaṃ manasā niyamya|

svadehaśūnyaḥ sa bhavec cireṇa

saṃyogasiddhiṃ pravadanti tajjñāḥ||16.39||

ādāv eva manaḥ śanair uparamet kṛtvā ca vaśyendriyaṃ

yāvat tal layatāṃ vrajeta manasā niḥsaṃjñadehas tathā|

etad dhyānasamādhiyogasakalaṃ prāpnoti niḥsaṃśayaṃ

kiṃ tac chāstrasahasrakoṭipaṭhitaṃ sāraṃ na yo 'nviṣyati||16.40||

ātmārāmajitaḥ samādhinirato vairāgyam apy āśritaḥ

cittaṃ yasya parikṣayo yadi bhavet tiṣṭhet tanutvaṃ yathā|

taj jñeyaṃ gatim uttamaṃ śivapadaṃ saṃsāraduḥkhacchidaṃ

vedānteṣu ca niṣṭha eṣa kathitaḥ kiṃ śāstram anyad viśet||16.41||

hṛtpadme karṇikāyām upari ravir avadyotayanto 'ntarālam

yattejastejamārgair bahalatamaghanair dyotanād dīptadīpam|

bhittvā yat tāludeśe mukham uparigataṃ tāludeśena mūrdhni

! mūrdhni dvārāntareṇa śivaparamapadaṃ yānti yogena yuktāḥ||16.42||

kṛṣṇaḥ kṛṣṇatamottamo 'timahato yas tejatejātmakaḥ

lokālokadharādharaḥ śriyapatiḥ prāṇapraviṣṭālayaḥ|

kartā kāraṇam avyayo 'vyayam asau vyāpī vibhaktāvidam

viṣṇur bhāvamayo vibhaktaviṣayair viśveśvaro viśvavit||16.43||

! eṣa tattvavaraḥ parāparamayas tejaḥ parasthānadaḥ

buddhyā bhāvanabhāvayendriyamano dehāntar ālokayan|

hṛtpadmāyatanasthitaḥ sa puruṣo niśvāsam ucchvāsadaḥ

nādas tasya sadā sadā nadati taṃ nādopariṣṭhā haraḥ||16.44||

yas tejas tejate 'jo bahuniviḍaghano granthimālopagūḍhaḥ

mūrtir mūrtānusārī bahukaraṇabhṛtaṃ kāraṇād dehabandhaḥ|

bhittvā granthiṃ sapāśaṃ viṣam iva viṣayaṃ tyaktasaṅgaikabhāvāḥ

paśyanty ete tam īśaṃ guṇakalarahitaṃ nirvikāraṃ prakāśam||16.45||

yo 'sau tejāntarātmā kamalapuṭakuṭīsaṃkaṭasthānalīnaḥ

indor bhāsānurūpī vimaladalasadācchāditaḥ karṇikāyām|

tatra sthāne sthito 'sau tribhuvananilayaḥ sarvabhūtādhivāsaḥ

ākāśād ūrdhvatattvasthitavikasakalāsaṃhato muktabandhaḥ||16.46||

etāni tattvāny akhilāni devi

saṃkṣepataḥ kīrtitaḥ pañcabhedaḥ|

śrotuṃ kim anyad vijigīṣitārtham

saṃsāramokṣeṇa ca tatparo 'sti||16.47||

devy uvāca|

tuṣṭāsmi deva mama saṃśayam adya naṣṭam

adya prasannaparameśvara īśvara tvam|

adya śrutaṃ tvayi ca puṇyaphalaprabhāvam

pūrṇāni cādya mama iṣṭamanorathāni||16.48||

ajñānapaṅkaghanamadhyanilīyamānām

uttārayeśa sakalārtivināśanāya|

sarveśa tattvaparamārtha namo namas te

adyāpi tṛptir iha nāsti mamāpi śambho||16.49||

pītvāmṛtaṃ cottamavaktrajātam

ākhyāhi dānaṃ phaladharmasāram|

saṃsārapāraṃ paramaṃ nayasva

kṛpāṃ mayīśāna kuru prasīda||16.50||

||iti vṛṣasārasaṃgrahe 'dhyātmanirṇayo nāmādhyāyaḥ ṣoḍaśamaḥ||

devy uvāca|

pṛthagdānasya icchāmi śrotuṃ māṃ dātum arhasi|

annavastrahiraṇyānāṃ gobhūmikanakasya ca||17.1||

---- annapradānam ----

bhagavān uvāca|

! susaṃskṛtam annam atipradadyāt

! ghṛtaprabhūtam avadaṃśayuktam|

ghṛtaprapakvaṃ sukṛtaṃ ca pūpaṃ

sitena khaṇḍena guḍena yuktam||17.2||

mārgaṃ khagaś codakajaṅgamaś ca

dadyād vaṭaṃ nāgaravaṃśamūlam|

śākaṃ phalaṃ cāmlamadhūratiktam

pānaṃ payaḥ śītasugandhatoyam||17.3||

dadhi pradadyād guḍamiśritaṃ ca

mṛṇālaśālūkavanālakā ca|

sadakṣiṇālepapavitrapuṣpam

śraddhānvitaḥ satkṛtayā praṇamya||17.4||

prayāti lokaṃ jagadīśvarasya

vimānayānaiḥ sahito 'psarobhiḥ|

ekaikasiṣṭasya sahasravarṣam

annaprado modati devaloke||17.5||

cyutaś ca martye sa bhaved dhanāḍhyaḥ

kulodgataḥ sarvaguṇopapannaḥ|

yaśaḥ śriyaṃ sarvakalajñatā ca

bhavet sa bhogī sakalatraputraḥ||17.6||

dadyād daridraḥ kṛpaṇārtadīno

bālāgadatvāturamāgatānām|

tṛṣṇābubhukṣāgatikāgatānām

dattvā sadharmasya phalaṃ kaniṣṭa||17.7||

vāṇijyadharmādiphalāśritānām

dharmo hi tasya na ca nirmalo 'sti|

toyaṃ ca dadyāl laghupūrṇakambham

śītaṃ sugandhaṃ parivāritaṃ ca||17.8||

sa yāti lokaṃ salileśvarasya

na tasya janmānitṛṣābhibhūtaḥ|

upānahaṃ yo dadati dvijāya

suśobhanaṃ tailasudī surapitaṃ ca||17.9||

te yānti lokam amarādhipasya

yamālayaṃ kaṣṭapathāna yānti|

prakṣīṇapuṇyā punar atra loke

jāto bhaved divyakulopapannaḥ||17.10||

dhanaiḥ samṛddhodhopatitvatāś ca

rathāś ca nāgā prabhavanti tasya|

vastrapradānena bhavanti devi

rūpottamasarvakalajñatāṃ ca||17.11||

samṛddhisaubhāgyaguṇānvitāś ca

svargacyutās te puruṣā bhavanti|

vastrapradānābhiratasya puṃsaḥ

anyat pravakṣyāmi tataḥ praśastām||17.12||

---- vastrādipradānam ----

vastraṃ tu lokeṣv atipūjanīyam

vastraṃ narāṇāṃ tv atimānanīyam|

vastraṃ tu bhūyo na ca mānalābhaḥ

parābhavaś cāti jugupsanaś ca||17.13||

tasmād dhi vastraṃ satataṃ pradeyam

yaśaḥ śriyaḥ svargasamāntalābham|

yāvanti sūtrāṇi bhavanti vastre

tāvad yugaṃ gacchanti somalokam||17.14||

puṇyakṣayāj jāyati mṛtyuloke

vastraprabhūte dhanadhānyakīrṇo ?|

surūpasaubhāgyayaśaśivanaś ca

vidyādharo lokaprabhutvatāś ca||17.15||

dvijebhyac chatraṃ sukṛtaṃ pradadyāt

varṣātapatraṃ dṛḍhaśobhanaṃ ca|

aṅgāravarṣatraṣu khaḍgamādyam

asaṃśayaṃ trāyati yāmyamārge||17.16||

svargaṃ ca yānti grahanāyakaś ca

sa varṣakoṭyāyutam antakāle|

jāyanti te mānuṣamartyaloke

gṛhottame bhogapatir bhavanti||17.17||

kṛtvā maṭhaṃ śobhanavipradātā

dravyeṇa śuddhena tu pūjayitvā|

sa yāti devendrasadaṃ yatheṣṭam

savarṣakoṭiśatadivyasaṃkhyaiḥ||17.18||

tadantakāle yadi mānuṣatvam

jāyanti te saptamahīprabhoktā|

sa saptarathyatrayasamprayuktā

balādhiko yajñasahasrakartā||17.19||

---- bhūmipradānam ----

bhūmipradātā dvijahīnadīnam

saṃmṛddhasasyo jalasaṃnikṛṣta|

sa yāti lokam amarādhipasya !

vimānayānena manohareṇa||17.20||

manvantaraṃ yāvad abhuktabhogān

tadantakāle cyutamartyaloke|

sa javamukhaṇḍādhipatir bhavet

vīryānvito rājasahasranāthaḥ||17.21||

sa cailaghaṇṭāṃ kanakāgraśṛṅgām

dogdhīṃ savatsāṃ payasāṃ dvijānām|

dattvā dvijebhyaḥ samalaṅkṛtānām

prayānti lokaṃ surabhīsutānām||17.22||

yāvanti romāṇi bhavanti gāvaḥ

tāvad yugānām anubhūyabhogān|

tasmāc cyutā martyamahībhujās te

sahasrarājānugato mahātmā||17.23||

suvarṇakāṃsyāyasaraupyadātā

tāmrapravālāmaṇimauktikādyān|

dattvā dvijebhyo vasusādhyaloke

prāpnoti varṣaṃ daśapañcakoṭyo ! ||17.24||

bhuktvā yatheṣṭaṃ kramadevalokān

cyutaṃ ca martye sa bhaven narendraḥ|

sudurjayaḥ śakrasahasrajetā

sudīrgham āyuś ca parākramaś ca||17.25||

yat prekṣaṇaṃ darśayituṃ pradātā

surūpasaubhāgya phalaṃ labheta|

tṛṇāśanāmūlaphalāśanena

labheta rājyāni kaṇṭakāni||17.26||

labheta parṇāśanasvargavāsam

payaḥ prayogena ca devaloke|

śuśrūṣaṇo yo gurave ca nityam

vidyādharo jāyati martyaloke||17.27||

dadyād gavāṃ dhāsatṛṇasya muṣṭiḥ

gavāḍhyatāṃ jāyati martyaloke|

śrāddhaṃ ca dattvā prayato dvijāya

samṛddhasantāna bhaved yugānte||17.28||

ahiṃsako jāyati dīrgham āyuḥ

kulottamaṃ jāyati dīkṣitena|

kālatrayaṃ snānakṛtena rājyaṃ

pītvā ca vāyus tridaśādhipatvam||17.29||

anaśnatāyāḥ phalam īśaloke

tṛptir bhavet toyapradānaśīlaḥ|

annapradātā puruṣaḥ samṛddhaḥ

sa sarvakāmā labhatīha loke||17.30||

śraddhāmatir yaḥ praviśed dhutāsanaṃ !

sa yāti lokaṃ prapitāmahasya|

satyaṃ vaded yo 'pi ca dharmaśīlo

modaty asau devi sahāpsarobhiḥ||17.31||

rasās tu ṣaḍyo parivarjayanti

atīva saubhāgya labheta sādhvī|

dānena bhogān atulyaṃ labheta

cirāyutāṃ yāti hi brahmacaryāt||17.32||

dhanāḍhyatāṃ yānti hi puṇyakarmān

maunena | ājñā labhate alaṅghyām|

prāpnoti kāmaṃ tapasaḥ sutaptaṃ

kīrtir yaśaḥ svargam anantabhogam||17.33||

āyuḥ śriyārogyadhanaprabhutvaṃ|

jñānādilābhaṃ tapasā labheta||17.34||

trailokyādhipatitvaśakram agamat kṛtvā tapo duṣkaram

yakṣeśo 'pi tapaḥ prabhāvaguruṇā guhyādhipatvaṃ mahat|

rakṣeśo 'pi bibhīṣaṇas tv amaratāṃ prāptas tapasyaiva tu

rudrārādhanatatparās tapaphalāt nandīgaṇatvaṃ gataḥ||17.35||

jñānaṃ dvijān tapaso āha viṣṇuḥ

kṣatraṃ tapo rakṣaṇam āha sūrya|

vaiśyaṃ tapaś cāñjanam āha vāyuḥ

śūdraṃ hi śilpaṃ tapa āha indraḥ||17.36||

raṇotsahaṃ kṣatriyayajñam iṣṭaṃ

vaiśyaṃ havir yajñam udāharanti|

śūdrasya yajñaḥ paricaryam iṣṭaṃ

yajñaṃ dvijānāṃ japamuktamokṣam||17.37||

---- svamāṃsarudhiradānam ----

devy uvāca|

svamāṃsarudhiraṃ dānaṃ dānaṃ putrakalatrayoḥ|

kiṃ praśasyaṃ mahādeva tattvaṃ vaktum ihārhasi||17.38||

maheśvara uvāca|

svamāṃsarudhiraṃ dānaṃ praśaṃsanti manīṣiṇaḥ|

śrūyatāṃ pūrvavṛttāni saṃkṣipya kathayāmy aham||17.39||

uśīnaras tu rājarṣiḥ kayo ?tārthe svakāntantu? |

tyaktvā svargam anuprāptaḥ parārthe paratatparaḥ||17.40||

putramāṃsaṃ svayaṃ chitvā agnidattaṃ purānaghe|

tena dānaprabhāvena alarkas tridivaṃ gataḥ||17.41||

svadānadānena mudā sa putra

aputrabhūtasya ca putra jātaḥ|

svarge svayaṃ cokvaya bhogalābhaṃ

prāpto mahaddānay?la prabhāvāt||17.42||

yādavaś cārjano devi dattvā khaṇḍavabhājanam||17.43||

tapanasya prasādena saptadvīpeśvaro bhavet|

hariṇā ca śiro bhitvā dattaṃ me rudhiraṃ purā||17.44||

pratīcchitaṃ kapālena brahmasambhavajena me|

divyavarṣasahasrāṇi dhārā tasya na chidyate||17.45||

parituṣṭo 'smi tenāhaṃ karmaṇānena sundari|

varaṃ dattaṃ mayā devi purāṇapuruṣo 'vyayaḥ||17.46||

akṣayaṃ valamūrjaṃ ca ajarāmaram eva ca|

mamādhikaṃ bhaved viṣṇur māma yitvam vijeṣyasi||17.47||

evamādīny anekāni mayoktāni janārdane|

niṣkampa niścalamanaḥ sthāṇubhūta iva sthitaḥ||17.48||

da?ciḥ svatanuṃ dattvā vibudhānāṃ varānane|

bhuktvā lokān kramāt sarvān śivaloke pratiṣṭhitaḥ||17.49||

jāmadagnir mahīṃ dattvā kāśyapāya mahātmane|

ihaiva sa yālaṃ bhoktā devarājyam avāpsyati|| 17.50||

dattvā go sakalaṃ devi vyāsasyāmitatejasaḥ|

yudhiṣṭhira mahīyāsa dehas tridivadbhataḥ||17.51||

satyanāmaḥ ? (bhīmaḥ?) svakaṃ bhartā dattvā nārādasatkṛtam|

dānasyāsya prabhāvena akṣayaṃ tridivadbhataḥ ?||17.52||

catuḥṣaṣṭhisahastāṇi gavāṃ dattvā dvijanmane|

duryodhanamahīyā?o gataḥ svargam anantakam||17.53||

vāsukis sarparājendro dattvā viprasusaṃskṛtam|

ratkāruś ca ? sābhānyā sarve nāgavimokṣitāḥ||17.54||

gobhūmikanakādīnāṃ dānaṃ kanyasam ucyate|

bhṛtyaputrakalatrāṇāṃ dānaṃ madhyamam ucyate||17.55||

svadehaṃ pisitādīnāṃ dānam uttamam ucyate|

etat sarvaṃ yadā dānaṃ tad dānam uttamottamam||17.56||

jāvaj janmasahasrāṇi bhoktā bhavati kanyasaḥ|

śatajanmasahasrāṇi bhoktā bhavati madhyamaḥ||17.57||

uttamaḥ palabhoktā (phala?) vi ? janmakoṭiśatatrayam|

parārdhadvayajanmānāṃ bhoktā vai cottamottamaḥ||17.58||

bhūtānām anukampayā yadi dhanaṃ dātā sadānvarṣine|

dīnānvakṛyaṇeṣv anāthamalineśvānādini?? ca||17.59||

yady eva kurute sadārtiharaṇaṃ śraddhānvitau bhaktimān|

tasyānantayālaṃ vadanti vibudhāṃs sa yasya sandarśanāt||17.60||

||iti vṛṣasārasaṃgrahe dānadharmaviśeṣaṃ nāma saptādaśamo 'dhyāyaḥ||

---- svargopāgatānāṃ cihnāni ----

devy uvāca|

bhuktvā tu bhogān suciraṃ yatheṣṭaṃ

puṇyakṣayān martyam upāgatānām|

cihnāni teṣāṃ kathayasva me 'dya

yathākramaṃ karmaphalaṃ viśeṣāt||18.1||

---- dānāṣṭakam ----

maheśvara uvāca|

sadānnadātā kṛpaṇārtidīnāṃ

sa varṣakoṭyāyutam īśaloke|

bhuktvā ca bhogān samam apsarobhiḥ

prakṣīṇapuṇyaḥ punar eti martyam||18.2||

jāyanti divyeṣu kuleṣu puṃsaḥ

sastrīsamṛddhe bahubhṛtyapūrṇe|

gauraśvaratnādidhanākuleṣu

rūpojjvalaḥ kāntisamāyutaś ca|| 18.3||

vastraṃ susatkṛtya dvijasya dānāt

svargeṣu modanti sa varṣakoṭyaḥ|

punaś ca te martyam upāgatāś ca

cihnaṃ mahacchrīpadam āpnuvanti||18.4||

kūpaprapāpuṣkaraṇīpradātā

sa lokam āpnoti jaleśvarasya|

tataḥ sa tasmāc cyutim āpya lokāt

sukhī sutṛpteṣu kuleṣu jāyet||18.5||

ratnipramāṇād api hemadānāt

surendralokaṃ samavāpnuvanti|

tasmāc cyuto martyam upāgatānāṃ

cihnaṃ samṛddhir dhanadhānyalakṣmyāḥ||18.6||

adūṣya bhūmīvaravipradānāt

sa lokam āpnoti sureśvarasya|

bhuktvā tu bhogān cyuta martyaloke

cihnaṃ labhed vai viṣayādhipatvam||18.7||

dvijasya satkṛtya tilapradātā

sa lokam āpnoti ca keśavasya|

bhraṣṭas tato martyam upāgatas tu

cihnaṃ labhed akṣayam arthalābham||18.8||

gavāṃ surūpāṃ vidhivad dvijānāṃ

dattvā ca golokam avāpnuvanti|

kalpāvasāne samupetya martye

cihnaṃ gavāḍhyaṃ śatagoyutaṃ ca||18.9||

svargaṃ gatānāṃ puruṣasya cihnaṃ

dhanāḍhyatā śrī sukhabhogalābham|

āyuryaśorūpakalatraputraṃ

sampad vibhūtikulakīrtim artham||18.10||

---- nirayāgatānāṃ cihnāni ----

dānāṣṭakaṃ cottamakīrtanaṃ te

cihnaṃ ca lokaṃ ca samāsato me|

śṛṇotu devī nirayāgatānāṃ

cihnaṃ ca karmaṃ ca vipākatāṃ ca||18.11||

hatvā ca vipraṃ manasā ca vācā

sa yāti pāraṃ nirayasya ghoram|

aśītikalpaṃ niraye krameṇa

bhuktvā punas tirya śatāyutānām||18.12||

jāyanti te mānuṣa hīnavidyāḥ

pratyantavāsāḥ kulavittahīnāḥ|

nityaṃ ca tasyākṣayarogapīḍā

idaṃ tu cihnaṃ dvijajīvahartuḥ||18.13||

pītvā ca madyaṃ dvija kāmato vā

āghrāti gandhaṃ svamanīṣikeṇa|

sa yāti ghoraṃ narakam asahyaṃ

yāvac ca kalpaṃ daśa atra bhuktvā||18.14||

tiryaṃ ca sarvam anubhūya duḥkhaṃ

sa kaṣṭakaṣṭena manuṣyajanmā|

caṇḍālaśaunaśvapacatvam eti

śyāmaṃ ca tālu bhavatīha cihnam||18.15||

nindanti ye veda <crux>sambhūya</crux> jihvā

yaḥ kūṭasākṣī sa ca khalv alāndhau|

suhṛdvadhā mṛtyuśataṃ hi garbhe

garhāśanocchiṣṭabhujo bhavanti||18.16||

stainyaṃ tu ye kurvati pāpasattvaṃ

te pāpadoṣān narakaṃ vrajanti|

manvantarādīny anubhūya duḥkhaṃ

punaś ca tiryaṃ śataśo 'nubhūyāt||18.17||

mānuṣyajanmeṣu ca duḥkhabhāgī

stenatvam āyāti punaś ca mūḍhaḥ|

suvarṇacorī kunakhatva cihnam

viśīrṇagātro rajatāpahārī||18.18||

tāmrāpahāri sphaṭitāgrapāṇīr

lohāpahārī bhujaccheda cihnaṃ|

kāṃsāpahārī karabhagna cihnam

hṛtvā carīti trapusīsakānām||18.19||

nāsauṣṭhakarṇaśravaṇasya chedaḥ

cihnaṃ nṛṇāṃ vastraharaṃ kucelaḥ|

dhānyāpahārī bhavaty eṅgahīnaḥ

dīpopahārī bhavaty andhacihnam||18.20||

nirvāpahā kāṇa bhaveta cihnam

yaḥ strī haret so 'pi jitaḥ striyā syāt|

sasyāpahārī bhavatennahīnaḥ

hṛtvāyudhayantrahatatvacihnaṃ||18.21||

annāpahārī paradattabhoktā

hṛtvā tu gāvaḥ sa bhavet daridraḥ|

hariharettaddhariṇā dahanti

hṛtvā tu meṣān ajagardabhaś ca||18.22||

sa bhārabhṛjjīvam udāharanti

ratnāpahārī anapatyatā ca|

chatrāpahārī apavitratā ca

hṛtvā ca bījaṃ sa bhaved abījaḥ||18.23||

godhūmaśāliyavamudgamāṣān

hṛtvā masūraṃ vilayaṃ vrajanti|

kāmāturo mātaramātṛputrī

mātṛśvasāṅ gacchati mātulānīm||18.24||

rājāṅganāṃ putrasutāṃ snuṣāṃ ca

pravrājinīṃ brāhmaṇīm antyajāṃ ca|

ajāśvameṣasurabhīsutāś ca

yat kāmayet teṣu vimūḍhacetaḥ||18.25||

sa yāti kṛcchraṃ narakaṃ sughoraṃ

sa varṣakoṭīśataśo bhramitvā|

tīryañ ca bhūyaḥ śataśo vyatītya

kaṣṭena vai jāyati mānuṣatvam||18.26||

hīnāṅgatādīnaśarīratāś ca

yo mātṛgāmī sa bhaved aliṅgaḥ|

mātṛsvasātalpagavānaliṅgā

liṅge 'parodhaḥ sutaputrikāmaḥ||18.27||

snuṣāṃ ca yaḥ sevati raktam ehī

dauḥ carmatāś ca dvijasundarīṣu|

rājāṅganāyāsu ca liṅgacchedaḥ

pravrājinī kāmukamūtrakṛcchram||18.28||

savyādhiliṅga labhatenty ajāsu

vilīnaliṅgaḥ paśuyonigāmī|

jāyanti te mūṣikadhānyacaurī

kṣīraṃ hared vāyasatāṃ prayāti||18.29||

haṃsāpahārī sa bhaven nihaṃsaḥ

śvānatvam āyāti rasāpahārī|

hṛtvā ca sūcīn tu bhavet sa daṃśaḥ

hṛtvā tu sarpir vṛṣatāṃ prayāti||18.30||

māṃsaṃ tu hṛtvā sa bhaveta gṛdhraḥ

tailāpahārī khagatāṃ prayāti|

guḍaṃ ca hṛtvā guḍikā bhavanti

śākāpahārī sa bhaven mayūram||18.31||

hṛtvā paśuṃ paṅgurajāyatehaḥ

citratvam āyāti suvastrahārī|

hṛtvā dukūlaṃ sa ca sārasattvaṃ

kṣaumaṃ ca hṛtvā sa ca durbalatvam||18.32||

ūrnāni vastrāṇy apahṛtya meṣaḥ

chuchundarī jāyati gandhahārī|

brahmasvam alpam apahṛtya bhoktā

sa gṛdhra ucchiṣṭabhujo bhavanti||18.33||

pādena yaḥ sparśayate dvijāṅghriṃ

tacchītaraktaṃ caraṇau bhaveta|

pādena yaḥ sparśayate ca gāvaḥ

sa pādarogān vividhāṃl labheta||18.34||

yo mātaraḥ tāḍayate pādena

pāde tadīye kṛmayaḥ patanti|

pādāt pṛśed yaḥ pitaraṃ durātmā

sūnonnapādaḥ sa bhavet paratra||18.35||

padāt pṛśet toyam anādareṇa

saślīpadīpādayuge bhaveta|

pādena ya sparśayate hutāśaṃ

sa cāgnipādaḥ satataṃ bhaveta||18.36||

pādena yaś cāryam upaspṛśeta

sa pādacchedaṃ bahuśo labheta|

granthāpahārī sa bhaveta mūkaḥ

durgandhavaktraḥ parichidravādī||18.37||

paiśunyavādī sa ca pūtināsām

anamravaktras tv anṛtāpavādī|

pāruṣyavaktā mukhapākarāgī

asat pralāpī sa ca dantarogaḥ||18.38||

stīkṣṇapradāyī sa ca vakranāsa

sambhinnavaktā sa ca kaṇṭharogī|

kruddhekṣaṇaḥ paśyati yas tu vipraṃ

tīvrākṣirogī sa tu jāyate hi||18.39||

pradveṣayālokayate 'tithīn ya

utpāditākṣis sa bhavet paratra|

vairūpya cakṣus tv atisūkṣmacakṣuḥ

sa jāyate kekarapiṅgayakṣuḥ||18.40||

gartākṣikādīni vipāṇḍurāṇi

netrāmayāny eva ca pāpadoṣāt|

śṛṇvanti ye pāpakathāṃ praśastāṃ

tāṃ karṇasarpiḥ paripīḍiyeta||18.41||

śṛṇvanti nindāṃ hariśarvayor yaḥ

sa karṇaśūlena tu jīvatī vā|

mātāpitṝṇāṃ śṛṇute 'pavādaḥ

sa karṇasāphena vināśam eti||18.42||

śṛṇoti nindāṃ guruviprajā yaḥ

sa karṇapūyaṃ sravate saraktam|

virūpyadāridhrakulādhameṣu

aniṣṭakarmabhṛtijīvanāś ca||18.43||

akīrtanaṃ darśanavarjanaṃ ca

śvāpākato śvādiṣu jāyate saḥ|

etāni cihnaṃ nirayāgatānāṃ

mānuṣyaloke kukṛtasya dṛṣṭam||18.44||

samāsataḥ kīrtita eva devi|

yathaiva muktis tv iha karmabhaṅgaḥ||18.45||

mātāpitroghato yāsutaduhitṛvahā bhrātṛgambhīravegā

bhāryāvartā vivartā kuṭilagativadhur bāndhavormītaraṅgā|

kāmakrodhobhakūlā karimakarajhaṣā grāhakāmā bhayante

mṛtyor ākhyārṇave 'smin na śaraṇavivaśākāladṛṣṭo prayāti||18.46||

nityaṃ yena vinā na yāti divasaṃ pañcatvam āpadyate

tyaktvā deha vanāntareṣu viṣame śvānaśrigālākule|

bandhuḥ sarvanivartate gatadayā dharmaika tatra sthitaḥ

tasmād dharmaparo na cānyaḥ suhṛdaḥ sevet paratrārthinaḥ||18.47||

||iti vṛṣasārasaṃgrahe pūrvakarmavipākacihnāṣṭādaśo 'dhyāyaḥ||

---- gāvaḥ ----

vigatarāga uvāca|

kriyāsūkṣmo mahādharmaḥ karmaṇā kena prāpyate|

alpopāyaṃ narārthāya pṛcchāmi kathayasva me||19.1||

anarthayajña uvāca|

alpopāyaṃ mahādharmaṃ kathayāmi dvijottama|

sukhena labhate svargaṃ karmaṇā yena tac chṛṇu||19.2||

lokānaṃ mātaro gāvo gobhiḥ sarvaṃ jagad dhṛtam|

gomayam amṛtaṃ sarvaṃ jātaṃ sarvaśivecchayā||19.3||

sarvadevamayī gāvaḥ sarvadevamayo dvijaḥ|

sarvadevamayo bhūmiḥ sarvadevamayaḥ śivaḥ||19.4||

tasmād gāvaḥ sadā sevyā dharmamokṣārthasiddhidā|

paricaryā yathāśaktyā grāsavāsajalādibhiḥ||19.5||

tāḍayen nātivegena vācayen mṛdunācaret|

pālayan tarpanād yeṣu bhagnodvigneṣu yatnataḥ||19.6||

vyādhivanaparikleśa oṣadhopakramaś caret|

kaṇḍūyanaṃ ca kartavyaṃ yathāsaukhyaṃ bhaved gavām||19.7||

gavāṃ pradakṣiṇaṃ kṛtvā śraddhābhaktisamanvitaḥ|

sāgarāntā mahī sarvā n pradakṣiṇīkṛtā bhavet||19.8||

pṛṣṭasaṃsparśanād yañ ca śraddhayā yadi mānavaḥ|

ahorātrakṛtaṃ pāpaṃ naśyate nātrasaṃśayaḥ||19.9||

lāṅgūlenoddhṛtaṃ toyaṃ mūrddhnā gṛhṇāti yo naraḥ|

yāvaj jīva kṛtaṃ pāpaṃ naśyate nātra saṃśayaḥ||19.10||

vidhivat snāpayed gāṃś ca mantrayuktena vāriṇā|

tenāmbhasā svayaṃ snātvā sarvapāpakṣayo bhavet||19.11||

vyādhivighnam alakṣmītvaṃ naśyate sadya eva ca|

mṛtāpatyāś ca gāvāś ca snānam eva praśasyate||19.12||

gavāṃ śṛṅgodakaṃ gṛhya mūrdhni yo dhārayen naraḥ|

sa sarvatīrthasnānasya phalaṃ prāpnoti mānavaḥ||19.13||

grāsamuṣṭipradānena goṣu bhaktisamanvitaḥ|

agnihotraṃ hutaṃ tena sarvadevāḥ sutarpitāḥ||19.14||

catvāraḥ stanadhārās tu yas tu mūrdhnā pratīcchati|

sa catuḥsāgaraṃ gatvā snānapuṇyaphalaṃ labhet||19.15||

gavārthaṃ yas tyajet prāṇān gograheṣu dvijottama|

kalpakoṭiśataṃ divyaṃ śivaloke mahīyate||19.16||

cyutabhagnādisaṃskāraṃ sarvaṃ yaḥ kurute naraḥ|

bhāryākoṭiśataṃ dānaṃ yat phalaṃ parikīrtitam|| 19.17||

tatphalaṃ labhate martyaḥ śivalokaṃ ca gacchati|

śivalokaparibhraṣṭaḥ pṛthivyām ekarāḍ bhavet||19.18||

samāsataḥ samākhyātaṃ yathātattvaṃ dvijottama|

na śakyaṃ vistarād vaktuṃ gomahātmyasamuttamam||19.19||

---- cāturvarṇyam ----

vigatarāga uvāca|

devā aṣṭavidhāḥ proktās tiryak pañcavidhaḥ smṛtaḥ|

mānuṣam ekam evāhuś cāturvarṇaḥ kathaṃ bhavet||19.20||

anarthayajña uvāca|

pūrvakalpasṛjas tv eṣa viṣṇunā prabhaviṣṇunā|

ekavarṇo dvijaś cāsīt sarvakalpāgram agrataḥ||19.21||

sarvavedavido viprāḥ sarvayajñavidas tathā|

teṣāṃ viprasahasrāṇāṃ yajñotsāhamano bhavet||19.22||

vṛddhaviprasahasrāṇāṃ matam ājñāya brāhmaṇaiḥ|

kartuṃ karma samārabdhaṃ karma cāpi vibhajyate||19.23||

ṛtvijatve sthitāḥ kecit kecit saṃrakṣaṇe sthitāḥ|

arthopārjanayuktānye anye śilpe niyojitāḥ||19.24||

evaṃ yajñavidhānena kartum ārebhire purā|

yathoddiṣṭena karmeṇa yajñotsāha{|}m{|}avartata||19.25||

āgatā ṛṣayaḥ sarve devatāḥ pitaras tathā|

anyonyam abruvan tatra devarṣipitṛdevatāḥ||19.26||

yajñārtham asṛjad varṇaṃ vidhinā kratuhetavaḥ|

evam eva pravartantu bhavadbhir dvijasattamāḥ||19.27||

ijyādhyayanasampannā brāhmaṇā ye 'tra kalpitāḥ|

suviprā vipratāṃ yāntu ṣaṭkarmaniratāḥ sadā||19.28||

rakṣaṇārthaṃ tu ye viprāḥ kalpitāḥ śastrapāṇayaḥ|

kṣatatrāṇāya viprāṇāṃ nityakṣatravratodbhavāḥ||19.29||

arthopārjanam uddiśya kalpitā ye dvijātayaḥ|

te tu vaiśyatvam āyāntu vārttopāyaratodbhavāḥ||19.30||

vadhabandhanakarmasu śilpasthānavidheṣu ca|

kalpitā ye dvijātīnāṃ sarve śūdrā bhavantu te||19.31||

prājāpatyaṃ brāhmaṇānām ijyādhyayanatatparāt|

sthānam aindraṃ kṣatriyāṇāṃ prajāpālanatatparāt||19.32||

vaiśyānāṃ vāsavasthānaṃ vāṇijyakṛṣijīvinām|

śūdrāṇāṃ marutaḥ sthānaṃ śuśrūṣāniratātmanām||19.33||

maharṣipitṛdevānāṃ matam ājñāya niścitaḥ|

eṣa saṃkalpito brahmā padmayoniḥ pitāmahaḥ||19.34||

saṃkalpaprabhavāḥ sarve devadānavamānavāḥ|

paśupakṣimṛgā mukhyā yāvanti jagasambhavāḥ||19.35||

bhūtasaṃkalpakaṃ nāma kalpam āsīd dvijottama|

kīrtitāni samāsena kim anyac chrotum icchasi||19.36||

vigatarāga uvāca|

kiṃ tapaḥ sarvavarṇānāṃ vṛttir vāpi tapodhana|

yajñāś caiva pṛthaktvena śrotum icchāmi tattvataḥ||19.37||

anarthayajña uvāca|

brāhmaṇasya tapo yajñāḥ | tapaḥ kṣātrasya rakṣaṇam|

vaiśyaś ca tapa vāṇijya tapaḥ śūdrasya sevanam||19.38||

pratigrahadhano vipraḥ kṣatriyasya dhanur dhanam|

kṛṣir dhanaṃ tathā vaiśyaḥ śūdraḥ śuśrūṣaṇaṃ dhanam||19.39||

ārambhayajñaḥ kṣatrasya havir yajño viśas tathā|

śūdraḥ paricaro yajño japayajño dvijātayaḥ||19.40||

satya tīrtha dvijātīnāṃ raṇa tīrthaṃ tu kṣatriyāḥ|

āryā tīrthaṃ tu vaiśānāṃ ! śūdratīrthaṃ tu vai dvijāḥ||19.41||

nāsti vidyāsamo mitro nāsti dānasamaḥ sakhā|

nāsti jñānasamo bandur nāsti yajño japaḥ samaḥ||19.42||

dharmahīno mṛtas tulyo devatulyo jitendriyaḥ|

yajñatulyo 'bhayaṃ dātā śivatulyo manonmanaḥ||19.43||

vigatarāga uvāca|

dāna yajñas tapas tīrthaṃ saṃnyāsaṃ yoga eva ca|

eteṣu katamaḥ śreṣṭhaḥ śrotum icchāmi kīrtaya||19.44||

anarthayajña uvāca|

dānadharmasahasrebhyaḥ yajñayājī viśiṣyate|

yajñayājīsahasrebhyas tīrthayātrī viśiṣyate||19.45||

tīrthayātrisahasrebhyas tapaniṣṭo viśiṣyate|

tapaniṣṭhasahasrebhyaḥ śreṣṭhaḥ saṃnyāsikaḥ smṛtaḥ||19.46||

saṃnyāsīnāṃ sahasrebhyaḥ śreṣṭho yac ya jitendriyaḥ|

jitendriyasahasrebhyaḥ yogayukto viśiṣyate||19.47||

yogayuktasahasrebhyaḥ śreṣṭho līnamanaḥ smṛtaḥ|

tasmāt sarvaprayatnena ādau mana viśodhayet||19.48||

nigṛhītendriyagrāmaḥ svargamokṣau tu sādhanam|

viśiṣṭhe tv indriyagrāme tiryannarakasādhanam||19.49||

vigatarāga uvāca|

carācarāṇāṃ bhūtānāṃ katamaḥ śreṣṭha ucyate|

kathayasva mamādya tvaṃ chettum arhasi saṃśayam||19.50||

anarthayajña uvāca|

carācarāṇāṃ bhūtānāṃ tatra śreṣṭho | carāḥ smṛtāḥ|

carāṇāṃ caiva sarveṣāṃ buddhimān śreṣṭha ucyate||19.51||

buddhimānṣu ! ca sarveṣu tataḥ śreṣṭha narāḥ smṛtāḥ|

narāṇāṃ caiva sarveṣāṃ brāhmaṇaḥ śreṣṭha ucyate||19.52||

vidvarsv api ca sarveṣu kṛtabuddhir viśiṣyate|

kṛtabuddhiṣu sarveṣu śreṣṭhaḥ kartā sa ucyate||19.53||

kartṛṣv api ca sarveṣu brahmavedī viśiṣyate|

brahmavedi paraṃ ! vipraḥ nānyaṃ vedmi paraṃ tapaḥ|

sa vipraḥ sa tapasvī ca sa yogī sa śivaḥ smṛtaḥ||19.54||

||iti vṛṣasārasaṃgrahe dānayajñaviśeṣo nāma unaviṃśatitamo 'dhyāyaḥ||

vigatarāga uvāca|

pañcaviṃśati yat tattvaṃ jñātum icchāmi tattvataḥ|

kathayasva mamādya tvaṃ chidyate yena saṃśayaḥ||20.1||

---- tattvanirṇayam ----

anarthayajña uvāca|

sarvapratyakṣadarśitvaṃ kathaṃ māṃ praṣṭum arhasi|

pṛṣṭena kathanīyo 'smi eṣa me kṛtaniścayaḥ|

śṛṇu te sampravakṣyāmi tattvasadbhāvam uttamam||20.2||

---- puruṣaḥ-śivaḥ-brahmā (25) ----

nādimadhyaṃ na cāntaṃ ca yan na vedyaṃ surair api|

atisūkṣmo hy atisthūlo nirālambo nirañjanaḥ||20.3||

acintyaś cāprameyaś ca akṣarākṣaravarjitaḥ|

sarvaḥ sarvagato vyāpī sarvam āvṛtya tiṣṭhati||20.4||

sarvendriyaguṇābhāsaḥ sarvendriyavivarjitaḥ|

ajarāmarajaḥ śāntaḥ paramātmā śivo 'vyayaḥ||20.5||

alakṣyalakṣaṇaḥ svastho brahmā puruṣasaṃjñitaḥ|

pañcaviṃśaḥ sa vijñeyo janmamṛtyuharaḥ prabhuḥ||20.6||

kalākalaṅkanirmukto vyomapañcāśavarjitaḥ|

jalapakṣī yathā toyair na lipyeta jale caran|

tadvad doṣair na lipyeta pāpakarmaśatair api||20.7||

---- prakṛtiḥ (24) ----

caturviṃśati yat tattvaṃ prakṛtiṃ viddhi niścayam|

vikṛtiś ca sa vijñeyas tattvataḥ sa manīṣibhiḥ||20.8||

prakṛtiprabhavāḥ sarve buddhyahaṃkāra|ādayaḥ|

vikṛtiṃ pratilīyante bhūmyādi kramaśas tu vai||20.9||

---- matiḥ-buddhiḥ (23) ----

matitattva trayoviṃśa dharmādiguṇasaṃyutaḥ|

sattvādhikasamutpannaboddhāraṃ viddhi dehinaḥ||20.10||

---- ahaṃkāraḥ (22) ----

dvāviṃśati ahaṃkāras tattvam uktaṃ manīṣibhiḥ|

bhūtādi mama pañcāha rajādhikasamudbhavam||20.11||

---- ākāśaḥ (suṣiratvaṃ) śabdaś{ }ca (21-20) ----

ekaviṃśati yat tattvaṃ suṣiraṃ viddhi bho dvija|

śabdātītaṃ suṣiratvaṃ saśabdaguṇalakṣaṇam||20.12||

saptasvarās trayo grāmā mūrchanās tv ekaviṃśatiḥ|

tānā{|}m{|}ekonapañcāśac chabdabhedas tadādayaḥ||20.13||

evam ādīny anekāni svarabhedā dvijottama|

gāndharvasvaratattvajñair munibhiḥ samudāhṛtam||20.14||

veṇumurajatantrīṇāṃ dundubhīnāṃ svanāni ca|

śaṅkhakāhalakāṃsyānāṃ śabdāni vividhāni ca||20.15||

ākāśadhātu viprendra śṛṇu vakṣyāmi te daśa|

pāyūpasthodara kaṇṭha śaṅkhalau mukha nāsikau||20.16||

hṛdiṃ ca daśamaṃ jñeyaṃ deha ākāśasambhavaḥ|

punar anyat pravakṣyāmi tac chṛṇuṣva dvijottama||20.17||

daśa dhātuguṇā jñeyāḥ pañcabhūtaḥ pṛthak pṛthak|

ākāśasya guṇāḥ śabdo vyāpitvaṃ chidratāpi ca||20.18||

anāśrayanirālambam avyaktam avikāritā|

apratīghātitā caiva bhūtatvaṃ prakṛtāni ca||20.19||

---- vāyuḥ sparśaś{ }ca (19-18) ----

ākāśadhātor viprendra tato vāyusamudbhavaḥ|

śabdapūrvaguṇaṃ gṛhya vāyoḥ sparśaguṇaḥ smṛtaḥ||20.20||

śabda pūrvaṃ mayākhyātaṃ śṛṇu sparśaṃ dvijottama|

kaṭhinaś cikkaṇaḥ ślakṣṇo mṛdusnigdhakharadravāḥ||20.21||

karkaśaḥ paruṣas tīkṣṇaḥ śītoṣṇa daśa ca dvayam|

iṣṭāniṣṭadvayasparśa vapuṣā parigṛhyate||20.22||

prāṇo 'pānaḥ samānaś ca udāno vyāna eva ca|

nāgakūrmo 'tha kṛkaro devadatto dhanaṃjayaḥ||20.23||

daśa vāyupradhānaite kīrtitā dvijasattama|

dhanaṃjayo bhaved ghoṣo devadatto vijṛmbhakaḥ||20.24||

kṛkaraḥ kṣudhakṛn nityaṃ kūrmonmīlitalocanaḥ|

nāga udghāṭanaṃ puṣyaṃ karoti satataṃ dvija||20.25||

prāṇaḥ śvasati bhūtānāṃ niśvasanti ca nityaśaḥ|

prayāṇaṃ kurute yasmāt tasmāt prāṇa iti smṛtaḥ||20.26||

apanayaty apānas tu āhāraṃ manujām adhaḥ|

śukramūtravaho vāyur apānas tena kīrtitaḥ||20.27||

pītabhakṣitam āghrātaṃ raktapittakaphānilam|

samaṃ nayati gātreṣu samāno nāma mārutaḥ||20.28||

spandayaty adharaṃ vaktraṃ netragātraprakopanam|

udvejayati marmāṇi udāno nāma mārutaḥ||20.29||

vyāno vināmayaty aṅgaṃ vyaṅgo vyādhiprakopanaḥ|

prītivināśakathitaṃ vārdhikyaṃ vyāna ucyate||20.30||

daśavāyuvibhāge ca kīrtito me dvijottama|

daśavāyuguṇāṃś cānyāṃ chṛṇu kīrtayato mama||20.31||

vāyor aniyama sparśo vādasthānaṃ svatantratā|

balaṃ śīghraṃ ca mokṣaṃ ca ceṣṭā karmātmanā bhavaḥ||20.32||

---- tejo rūpaś{ }ca (17-16) ----

vāyunāpi sṛjas tejas tadrūpaṃ guṇam ucyate|

śabdasparśasama jyotis triguṇaṃ samudāhṛtam||20.33||

śabdaḥ sparśaḥ purā proktaḥ śṛṇu rūpaguṇaṃ tataḥ|

hrasvaṃ dīrgham aṇu sthūlaṃ vṛttamaṇḍalam eva ca||20.34||

caturasraṃ dvirasraṃ ca tryasraṃ caiva ṣaḍasrakam|

śuklaḥ kṛṣṇas tathā rakto nīlaḥ pīto 'ruṇas tathā||20.35||

śyāmaḥ piṅgala babhruś ca nava raṅgāḥ prakīrtitāḥ|

navadhā navaraṅgānām ekāśīti guṇāḥ smṛtāḥ||20.36||

tejodhātu daśa brūmaḥ śṛṇuṣvāvahito bhava|

kāmas tejo kṣaṇaḥ krodho jaṭharāgniś ca pañcamaḥ||20.37||

jñānaṃ yogas tapo dhyānaṃ viśvāgnir daśamaḥ smṛtaḥ|

daśa tejoguṇāṃś cānyān pravakṣyāmi dvijottama||20.38||

agner durdharṣatāpnoti tāpapākaprakāśanaḥ|

śaucaṃ rāgo laghus taikṣṇyaṃ daśamaṃ cordhvabhāgitā||20.39||

---- āpo rasaś{ }ca (15-14) ----

jyotiso 'pi sṛjaś cāpaḥ saraso guṇasaṃyutaḥ|

caturguṇāḥ smṛtā āpaḥ vijñeyā ca manīṣibhiḥ||20.40||

śabdaḥ sparśaś ca rūpaṃ ca rasaś ca sa caturguṇaḥ|

rūpādiguṇa pūrvokta adhunātha rasaṃ śṛṇu||20.41||

kaṭutiktakaṣāyāś ca lavaṇāmlas tathaiva ca|

madhuraś ca rasān ṣaḍ vai pravadanti manīṣiṇaḥ||20.42||

ṣaḍrasāḥ ṣaḍvibhedena ṣaṭtriṃśaguṇa ucyate|

āpadhātu daśa tv anyān śṛṇu kīrtayato mama||20.43||

lālā siṅghāṇikā śleṣmā raktaḥ pittaḥ kaphas tathā|

svedam aśru rasaś caiva medaś ca daśamaḥ smṛtaḥ||20.44||

daśa āpaguṇāś cānye kīrtayiṣyāmi tān śṛṇu|

adbhya śaityaṃ rasa kledo dravatvaṃ snehasaumyatā||20.45||

jihvā viṣyandinī caiva bhaumānyaśravaṇādhamaḥ|

---- bhūmir{ }gandhaś{ }ca (13-12) ----

āpaś cāpy asṛjad bhūmis tasyā gandhaguṇaḥ smṛtaḥ||20.46||

caturāpaguṇān gṛhya bhūmer gandhaguṇaḥ smṛtaḥ|

śabdaḥ sparśaś ca rūpaṃ ca raso gandhaś ca pañcamaḥ||20.47||

āpaḥpūrvaguṇāḥ proktā bhūmer gandhaguṇaṃ śṛṇu|

iṣṭāniṣṭadvayor gandhaḥ surabhir durabhis tathā||20.48||

karpūraḥ kasturīkaṃ ca candanāgarum eva ca|

kuṅkumādisugandhāni ghrāṇam iṣṭaṃ prakīrtitam||20.49||

viṅmūtrasvedagandhāni vaktragandhaṃ ca duḥsaham|

jīrṇasphoṭitagandhāni aniṣṭānīti kīrtitam||20.50||

bhūmer dhātu daśa tv anyān kathayiṣyāmi tac chṛṇu|

tvacaṃ māṃsaṃ ca medaṃ ca snāyu majjā sirā tathā||20.51||

nakhadantaruhāś caiva keśaś ca daśamas tathā|

daśa tv anyān pravakṣyāmi śṛṇu bhūmiguṇān dvija||20.52||

bhūmeḥ sthairyaṃ rajastvaṃ ca kāṭhinyaṃ prasavātmakam|

gandho guruś ca śaktiś ca nīhārasthāpanākṛtiḥ||20.53||

guṇadhātuviśeṣaś ca utpattiś ca dvijottama|

yathā śrutaṃ mayā pūrvaṃ kīrtitaṃ nikhilena tu||20.54||

---- buddhīndriyāṇi karmendriyāṇi ca (11-2) ----

vaikārikam ahaṃkāraṃ sattvodriktāt tu sāttvikaḥ|

śrotraṃ tvak cakṣuṣī jihvā nāsikā caiva pañcamī||20.55||

buddhīndriyāṇi pañcaiva kīrtitāni dvijottama|

hastapādas tathā pāyur upastho vāk ca pañcamaḥ||20.56||

śrotreṇa gṛhyate śabdo vividhas tu dvijottama|

veṇuvīṇāsvanānāṃ ca tantrīśabdam anekadhā||20.57||

muraja saunda paṇavabherīpaṭahanisvanam|

śaṅkhakāhalaśabdaṃ ca śabdaṃ ḍiṇḍimagomukham||20.58||

kāṃsikāhalamiśraṃ ca gītāni vividhāni ca|

tvacayā gṛhyate sparśaḥ sukhaduḥkhasamanvitaḥ||20.59||

mṛdusūkṣmasukhaṃ sparśaḥ vastraśayyāsanādayaḥ|

tīkṣṇaśastrajalaṃ śaitya uṣṇataptakṣatekṣaraḥ||20.60||

evamādīny anekāni jñeyānīṣṭaṃ dvijottama|

cakṣuṣā gṛhyate rūpaṃ sahasrāṇi śatāni ca||20.61||

devarūpavikārāṇi nakṣatragrahatārakāḥ|

mānuṣānāṃ vikārāṇi grāmaṃ nagarapattanam||20.62||

vṛkṣagulmalatānāṃ ca paśupakṣiśarīsṛpāṃ|

kṛmikīṭapataṅgānāṃ jalajānām anekadhā||20.63||

śailadāravaromāṇi rūpāṇi vividhāni ca|

dhātudravyavikārāṇi rūpāṇi dvijasattama||20.64||

jihvayā gṛhyate svādo hṛdyāhṛdyo dvijottama|

phalamūlāni śākāni kandāni piśitāni ca||20.65||

pakvāpakva viśeṣāṇi dadhikṣīraghṛtāni ca|

vrīhyoṣadhirasānāṃ ca miśrāmiśram anekadhā||20.66||

ṣaṭkarmapratibhedena rasabhedaśata smṛtam|

ghrāṇena gṛhyate gandha iṣṭāniṣṭo dvijarṣabhaḥ||20.67||

guḍājyaṃ guggulur bhaṣmacandanāgarukaṃ tathā|

kastūrikuṅkumādīnām iṣṭo gandho manoharaḥ||20.68||

vraṇamūtrapurīṣāṇāṃ māṃsaparyuṣitāni ca|

vātakarmādidurgandha aniṣṭaḥ samudāhṛtaḥ||20.69||

hastena kurute karma vividhāni dvijottama|

māhendraṃ vāruṇaṃ caiva vāyavyāgneyam eva ca||20.70||

āgneyapavanādīni kāṃsyo lohas trapus tathā|

agnikarmāṇy anekāni yajñahomakriyās tathā||20.71||

sūryavyajanavātena mukhavātena vai tathā|

camaracarmavātena vātayantraṃ ca vāyavam||20.72||

vāruṇaṃ toyakarmāṇi kurute vividhāni ca|

rasoparasakarmāṇi tasya poṣaṇakarma ca||20.73||

snānācamanakarmāṇi vastraśaucādayas tathā|

kāyaśaucaṃ ca kurute tṛṣānāśanam eva ca||20.74||

navamāni hy anekāni vāruṇaṃ karma ucyate|

māhendraṃ pārthivaṃ karma anekāni dvijottama||20.75||

kulālakarmabhūkarma karma pāṣāṇam eva ca|

dārudantimaśṛṅgādi karma pārthivam ucyate||20.76||

catuṣkarma samāsena hastataḥ parikīrtitam|

pādābhyāṃ gamanaṃ karma diśaś ca vidiśas tathā||20.77||

nimnonnatasame deśe śilāsaṃkaṭakoṭare|

toyakardamasaṃghāte bahukaṇṭakasaṃkule||20.78||

pāyukarma visargaṃ tu kaṭhinadravapicchilam|

saraktaphenilādīni pāyuśakti pramuñcate||20.79||

upasthakarma ānandaṃ karoti jananaṃ prajā|

strīpuṃnapuṃsakaṃ caiva upasthaṃ kurute dvija||20.80||

vācā tu kurute karma navadhā dvijapuṅgava|

stutinindā praśaṃsā ca ākrośaḥ priya eva saḥ||20.81||

praśno 'nujñā tathākhyānam āśīś ca vidhayo nava|

etā navavidhā vāṇī kīrtito me dvijottama||20.82||

---- manaś{ }conmanaś{ }ca (1) ----

adhunā kathayiṣyāmi manaso nava vai guṇān|

calopapattiḥ sthairaṃ ca visargakalpanākṣamā|

sad asac cāśutā caiva manaso nava vai guṇāḥ||20.83||

iṣṭāniṣṭavikalpaś ca vyavasāyaḥ samādhitā|

manaso dvividhaṃ rūpaṃ manaś conmana eva ca||20.84||

manas tv indriyabhāvatve unmanastvam atīndriye|

nigṛhītā visṛṣtaṃ ca bandhamokṣau tu sādhanam||20.85||

nigṛhītendriyagrāmaḥ svargamokṣau tu sādhanam|

visṛṣṭe indriyagrāme duḥkhasaṃsārasādhanam||20.86||

sakalaṃ niṣkalaṃ caiva mana eva vidur budhāḥ|

sakalaṃ mananānātve ekatve mananiṣkalam||20.87||

---- unmanaḥ ----

vigatarāga uvāca|

manaḥ svavedyaṃ lokānām unmanas tu na vidyate|

unmanaḥ kathayāsmākaṃ kīdṛśaṃ lakṣaṇaṃ bhavet||20.88||

anarthayajña uvāca|

unmanastvaṃ gate vipra nibodha daśalakṣaṇam|

na śabdaṃ śṛṇute śrotraṃ śaṅkhabherīsvanād api||20.89||

tvacaḥ sparśaṃ na jānāti śītoṣṇam api duḥsaham|

rūpaṃ paśyati no cakṣuḥ parvatābhyadhiko 'pi vā||20.90||

jihvā rasaṃ na vindeta madhurāmlavato 'pi vā|

gandhaṃ jighrati na ghrāṇā tīkṣṇaṃ vāpy aśucīny api||20.91||

unmanas tava me khyātaṃ sarvadvaitavināśanam|

bhavapāragasuvyaktaṃ niṣkalaṃ śivam avyayam||20.92||

sa śivaḥ sa paro brahmā sa viṣṇuḥ sa paro 'kṣaraḥ|

sa sūkṣmaḥ sa paro haṃsaḥ so 'kṣaraḥ kṣaravarjitaḥ||20.93||

eṣa unmana jānīhi śivaś ca dvijapuṅgava|

kīrtito 'smi samāsena kim anyat paripṛcchasi||20.94||

||iti vṛṣasārasaṃgrahe pañcaviṃśatitattvanirṇayo nāma viṃśatimo 'dhyāyaḥ||

---- viṣṇuḥ svarūpaṃ darśayati ----

vigatarāga uvāca|

aho matimatāṃ śreṣṭha aho dharmabhṛtāṃ vara|

aho dama śamaḥ satya aho yajña aho tapaḥ||21.1||

anenāmṛtavākyena vismayo me paro gataḥ|

prīto 'smi ca tapādhārajñānādbhutarasena ca||21.2||

kiṃ dadāmi varaṃ brūhi dātāsmi tava cepsitam|

etac chrutvā tatas tena pratyuvāca śubhāṃ giram||21.3||

[anarthayajña uvāca|]

ko bhavān varadaśreṣṭha devadānavarākṣasāḥ|

athavā bhagavān viṣṇur mama jijñāsur āgataḥ||21.4||

vyaktaṃ tvāṃ puruṣaśreṣṭha jānāmi puruṣottama|

rūpaṃ darśaya govinda yady asti tapasaḥ phalam||21.5||

[vaiśampāyana uvāca]

tatas tu puṇḍarīkākṣo darśayāmāsa svāṃ tanum|

śaṅkhacakragadāpāṇiḥ pītāmbaradharo hariḥ||21.6||

anarthayajñas taṃ dṛṣṭvā vismayaṃ paramaṃ gataḥ|

praharṣam atulaṃ labdhvā aśrupūrṇākulekṣaṇaḥ||21.7||

vepamānasvareṇātra uvāca ca janārdanam|

adya me saphalaṃ janma adya me saphalaṃ tapaḥ||21.8||

namo namas te 'stu janādisambhave

namo namas te 'stu ca viśvarūpiṇe|

namo namas te 'stu janābhisambhave

namo namas te 'stu pitāmahodbhave||21.9||

namo namas te 'stu sahasraśīrṣiṇe

namo namas te 'stu sahasracakṣuṣe|

namo namas te 'stu sahasraliṅgine

namo namas te 'stu sahasravakṣase||21.10||

namo namas te 'stu sahasramūrtaye

namo namas te 'stu sahasrabāhave|

namo namas te 'stu sahasravaktriṇe

namo namas te 'stu sahasramāyine||21.11||

namo namas te 'stu varāharūpiṇe

namo namas te 'stu mahīsamuddhṛte|

namo namas te 'stu ca bhūtasṛṣṭine

namo namas te caturāśramāśraye||21.12||

namo namas te narasiṃharūpiṇe

namo namas te ditijoradāriṇe|

namo namas te 'suracakrasūdane

namo namas te 'suradarpanāśane||21.13||

namo namas te ditiputradāmane

namo namas te baliyajñasūdane|

namo namas te 'stu ṣaḍardhavikrame

namo namas te tridaśārtināśane||21.14||

namo namas te 'stu ananta acyute

namo namas te jagadartināśane|

namo namas te madhukaiṭanāśane

namo namas te 'stu trilokabāndhave||21.15||

namo namas te tridaśābhinandane

namo namas te 'stu ca divyacakṣuṣe|

namo namas te 'stu bhavāntapārage

namo namas te 'stu trilokapūjite||21.16||

namo namas te 'stu gadāgrapāṇaye

namo namas te varacakrapāṇaye|

namo namas te 'stu ca śaṅkhapāṇaye

namo namas te 'stu ca kambupāṇaye||21.17||

namo namas te 'stu jalaughaśāyine

namo namas te haramardarūpiṇe|

namo namas te khagarājaketave

namo namas te śaśisūryalocane||21.18||

namo namas te uragārivāhane

namo namas te 'dbhutarūpadarśine|

namo namas te 'yutasūryatejase

namo namas te 'mṛtamanthanadhruve||21.19||

namo namas te 'maralokasaṃstute

namo namas te jagamaṇḍapāśraye|

namo namas te jagadekavatsale

namo namas te śivasarvade namaḥ||21.20||

kṣamasva govinda mamāparādham

atīva pṛṣṭena durātmanena|

mayeda sarvaṃ kathitaṃ smayena

dayāṃ kuru tvaṃ tridaśeśvareṇa||21.21||

vaiśampāyana uvāca|

stotreṇānena saṃtuṣṭaḥ keśavaḥ paravīrahā|

pratyuvāca mahāseno girayā nirupaspṛhā||21.22||

stotreṇānena me tāta tuṣṭo 'smi bhṛśam ejitaḥ|

durlabhāny api trailokye dadāmi varam īpsitam||21.23||

anena māṃ stauti nirāśritena

tvayoktavedārthamanohareṇa|

yāvanti tatrākṣarasaṃkhyam asti

tāvanti kalpān divi te vasanti||21.24||

tvaṃ cāpi me brūhi varaṃ yatheṣṭaṃ

trailokyarājyād api nirviśaṅkam|

dadāmi kiṃ saptamahīśvaratvam

athārtharāśiṃ bahukanyakāṃ vā||21.25||

vaiśampāyana uvāca|

śrutvaiva divyaṃ varam acyutasya

praṇamya pādadvayapaṅkaje tu|

vijñāya viṣṇuṃ varadaṃ vareṇyaṃ

? prahṛ cetaḥ pukāncito 'to 'bravīt||21.26||

na kāmaye 'nyapravaraṃ tu deva

asaṃśayaṃ bandhanasāram ekam|

vimuktabandho bhavataḥ prasādād

bhavāmi govinda rataś ca dharme||21.27||

bhagavān uvāca|

yathaiva cittaṃ tava suprasannaṃ

maharṣidevair api naiva dṛṣṭam|

akalmaṣaṃ duḥkhavivarjitatvam

bhavārṇavas tīrṇam asaṃśayena||21.28||

gacchāma bho sāmprata śvetadvīpam

agamya devair api durnirīkṣyam|

madbhaktipūtamanasā prayāti

ghorārṇave naiva punaś caranti||21.29||

vaiśampāyana uvāca|

evam uktvā haris tatra kare gṛhya tapodhanam|

tataḥ so 'ntarhitas tatra tenaiva saha keśavaḥ||21.30||

evaṃ hi dharmas tv adhikaprabhāvād

gataḥ sa lokaṃ puruṣottamasya|

aśeṣabhūtaprabhavāvyayasya

sanātanaṃ śāśvatam akṣarasya||21.31||

tvam eva bhaktiṃ kuru keśavasya

janārdanasyāmitavikramasya|

yathā hi tasyaiva dvijarṣabhasya

gatiṃ labhasva puruṣottamasya||21.32||

kim anya bhūyaḥ kathayāmi rājan

yad asti kautūhalam anyaśeṣam|

pṛcchasva māṃ tāta yathepsitaṃ te

bhaviṣyabhūtaṃ bhavato yatheṣṭam||21.33||

janamejaya uvāca|

kiyanti kalpāni gatāni pūrvam

bhaviṣyakalpāni kiyanti vipra|

ekaikakalpaṃ kiyad indram uktam

pravartamānād api kīrtayasva||21.34||

vaiśampāyana uvāca|

parārdhakalpaṃ gata pūrva rājyam

caturdaśaivendra narendra kalpam|

tathaiva manvantara kalpam ekam

bhaviṣyakalpaṃ ca parārdham eva||21.35||

varāhakalpaḥ prathamo babhūva

gatāś ca manvantara ṣaḍ narendra|

caturyugaṃ saptati ekayuktaṃ

manvantarā saṃkhyam udāharanti||21.36||

manvantarāṇāṃ ca caturdaśaiva

kalpasya saṃkhyā munayo vadanti|

kalpāyutaś cāha pitāmahasya

tathā ca rātriṃ pravadanti tajjñāḥ||21.37||

ṣaḍlakṣakalpena tu māsam āhus

taddvādaśā varṣam udāharanti||21.38||

tenābdena parārdhakalpaguṇitaṃ brahmāyur ity ucyate

trailokyādhipatiḥ pradhānapuruṣo brahmāpy anityaḥ smṛtaḥ|

śeṣaṃ bhūtacaturvidhasya niyataṃ jīvasya kiṃ śocyate

tasmān nāsti jagatsusāravimalaṃ muktvā śivaṃ śāśvatam||21.39||

||iti vṛṣasārasaṃgrahe kalpanirṇayo nāmaikaviṃśatimo 'dhyāyaḥ||

janamejaya uvāca|

śruto 'thābjamukhād dharmasārasaṃgraham uttamam|

madhuraślakṣṇavāṇībhiḥ samyagvedārthasaṃyutam||22.1||

nyāyayuktaṃ mahāsāraṃ guhyajñānam anuttaram|

tṛpto 'smīhāmṛtaṃ pītvā janmamṛtyurujāpaham||22.2||

praśnam ekānya pṛcchāmi nāmahetuṃ tapodhana|

varṇagotrāśramaṃ tasmāc chrotum icchāmi te punaḥ||22.3||

vaiśampāyana uvāca|

śṛṇu rājann avahito yogendrasya mahātmanaḥ|

āśramaṃ varṇajātīnāṃ vakṣyāmy eva narādhipa||22.4||

himavaddakṣiṇe pārśve mṛgendraśikhare nṛpa|

mahendrapathagā nāma nadītīre narādhipa||22.5||

tatrāśramapadaṃ tasya puline sumanorame|

vasati sma mahābhāgas tattvapāraganispṛhaḥ||22.6||

śīlaśaucasamācāro jitadvandvo jitaśramaḥ|

jitamānabhayakrodho jitasarvaparigrahaḥ||22.7||

somavaṃśaprasūtās te kṣatriyā dvijatāṃ gatāḥ|

tapasā vinayācārair viṣṇunā dvijakalpitāḥ||22.8||

ajitā nāma tatpūrvaṃ kāmakrodhajitena tu|

saṃkalpas tasya rājendra kathayiṣyāmi tac chṛṇu||22.9||

adhyātmanagarasphītaḥ adhibhūtajanākulaḥ|

adhidaivatasāṃnidhyaṃ daśāyatana pañca ca||22.10||

daśayajñavrataṃ cīrṇaṃ daśakāmaparājitaḥ|

niyamān daśa saṃśritya daśa vāyava ṛtvijaḥ||22.11||

daśākṣareṇa mantreṇa daśadharmakriyāpadaḥ|

daśasaṃyamadīptāgnau jihvātejodaśendriyaḥ||22.12||

daśayogāsanāsīno daśadhyānaparāyaṇaḥ|

buddhir vedī mano yūpaḥ somapāno 'mṛtākṣaraḥ||22.13||

dakṣiṇābhaya bhūtebhyaḥ paśubandha svayaṃkṛtaḥ|

vinārthaṃ yajñam iṣṭvā tu kālaṃ ca kṣapayaty asau|

anarthayajñaṃ taṃ prāhur munayas tattvadarśinaḥ||22.14||

janamejaya uvāca|

daśayajñam ahaṃ śrotuṃ dehi māṃ dvijasattama|

daśakāmadaśadhyānaṃ daśayogadaśākṣaram||22.15||

vaiśampāyana uvāca|

brahmadevapitṛyajño yajño bhūtātitheś ca ha|

japo yogas tapo dhyānaṃ svādhyāyaś ca daśa smṛtaḥ||22.16||

patnīputrapaśubhṛtyadhanadhānyayaśaḥśriyaḥ|

māna bhoga daśa rājan daśakāma udāhṛtaḥ||22.17||

mānaso yaugapadyaś ca saṃkṣiptaś ca viśāmpate|

viśālā nāma yogaś ca tato dvikaraṇaḥ smṛtaḥ||22.18||

raviḥ somo hutāśaś ca sphaṭikāmbaram eva ca|

daśayogāsanāsīno nityam eva tapodhanaḥ||22.19||

anirodhamanāḥ sūkṣmaṃ dhyāyed yogaḥ sa mānasaḥ|

prāṇāyāmair mano ruddhvā yaugapadyaḥ sa ucyate||22.20||

brahmādistambaparyantaṃ sarvaṃ sthāvarajaṅgamam|

pralīyamānaṃ dhyāyeta kramāt sūkṣmaṃ vicintayet||22.21||

saṃkṣipta eṣa ākhyāto viśālāṃ chṛṇu tattvataḥ|

brahmādisūkṣmaparyantaṃ cintayīta vicakṣaṇaḥ||22.22||

saṃkṣiptāṃ ca viśālāṃ ca cintayīta parasparam|

eṣā dvikaraṇī nāma yogasya vidhir ucyate||22.23||

dehamadhye hṛdi jñeyaṃ hṛdimadhye tu paṅkajam|

paṅkajasya ca madhye tu karṇikāṃ viddhi gopate||22.24||

karṇikāyās tu madhye tu pañcabinduṃ vidur budhāḥ|

ravisomaśikhāṃ caiva sphaṭikāmbaram eva ca||22.25||

ravimaṇḍalamadhye tu bhāvayec candramaṇḍalam|

tasya madhye śikhāṃ dhyāyen nirdhūmajvalanaprabhām||22.26||

agnimadhye maṇiṃ dhyāyec chuddhadhārājalaprabham|

tasya madhye 'mbaraṃ dhyāyet susūkṣmaṃ śivam avyayam||22.27||

daśayogam idaṃ rājan kathitaṃ ca mayā tava|

daśadhyānaṃ samāsena kīrtitaṃ śṛṇu tad yathā||22.28||

ghoṣaṇī piṅgalā caiva vaidyutī candramālinī|

candrā mano'nugā caiva sukṛtā ca tathāparā||22.29||

saumyā nirañjanā caiva nirālambā ca kīrtitā|

supiṣitvāṅgulau śrotre dhvanim ākarṇayen naraḥ||22.30||

tat tad akṣaram ākarṇya amṛtatvāya kalpyate|

piṅgalāṃ tu śikhādhūmāṃ dhyāyen nityam atandritaḥ||22.31||

vimuktaḥ sarvapāpebhyo nirdvandvapadam āpnuyāt|

vaidyutī tu niśāmadhye lakṣate 'jam anāmayam||22.32||

pañcamāsasadābhyāsād divyacakṣur bhaven naraḥ|

bindumālāṃ tataḥ paśyet tarucchāyāsamāśritām||22.33||

jātyasphaṭikasaṃkāśaṃ dṛṣṭvā mucyati bandhanaiḥ|

dhyāyen mano'nugā nāma pakṣmīr āpīḍya locane||22.34||

śvetapītāruṇaṃ binduṃ dṛṣṭvā bhūyo na jāyate|

mano'nugādi ṣaṭ tv ete dhyānam uktaṃ mayā tava||22.35||

---- paramāṇuḥ ----

adhunānyat pravakṣyāmi paramāṇu caturvidham|

pārthivādicaturbhūtaṃ yair vyāptaṃ nikhilaṃ jagat|

lakṣaṇaṃ tasya rājendra śṛṇu vakṣyāmi sāmpratam||22.36||

pārthivordhvagatiḥ sūkṣmaḥ paramāṇu narādhipa|

pratyakṣadarśanaṃ dhyānaṃ lakṣayen niyataṃ śuciḥ||22.37||

mucyate sarvapāpebhyo rāhunā candramā yathā|

tena yo 'bhyasate nityaṃ sa yogī bhuvaneśvaraḥ||22.38||

adhogati mahārāja paramāṇu jalodbhavaḥ|

abhyased yad idaṃ rājan sarvapātakanāśanam||22.39||

āgneyaparamāṇūni tiryagūrdhvagatiḥ smṛtā|

ya idaṃ dhyāyate nityam uttamāṃ gatim āpnuyāt||22.40||

vāyavyaparamāṇūni adhordhvatiryag āsmṛtā|

na sa muhyati taṃ dṛṣṭvā vāyusambhava bhūpate||22.41||

catvāra ete rājendra paramāṇu nirīkṣate|

tena sarvamakhair iṣṭaṃ tena taptaṃ tapas tathā||22.42||

tena dattā mahī kṛtsnā saptasāgarasaṃvṛtā|

sarvatīrthābhiṣekaś ca sarvavratakriyā tathā||22.43||

anenaiva vidhānena daśadhyānaṃ narādhipa|

kurute avyavacchinnaṃ sarvakāmaphalapradam||22.44||

---- daśākṣaramantraḥ ----

daśākṣaraṃ mahārāja yogīndrasya mahātmanaḥ|

kathayāmi samāsena śṛṇuṣvāvahito bhava||22.45||

praṇavādisvarā trīṇi dīrghabindusamāyutam|

pañca pañca cavarge tu vāyubījam adhaḥsthitam||22.46||

trayodaśasvarāyuktaṃ pañcame parikīrtitam|

pañcaviṃśatimaḥ ṣaṣṭhaḥ akṣaraḥ parikīrtitaḥ||22.47||

yādṛśaṃ pañcame proktaṃ saptame ca prayojayet|

ākārasvarasaṃyuktaṃ sarvapātakanāśanam||22.48||

prathamaṃ pañcame varge tṛtīyasvarayojitam|

uttarekārasaṃyuktaṃ navamaṃ parikīrtitam||22.49||

daśamaḥ punar oṃkāraḥ mantraśreṣṭho daśākṣaraḥ|

japato dhyāyato vāpi pārthivādikrameṇa tu|

mucyate so 'pi saṃsāre saṃśayo nāsti bhūpate||22.50||

---- ācāravidhiḥ ----

ācāramūlo dharmas tu dharmamūlo janārdanaḥ|

tena sarvajagad vyāptaṃ trailokyaṃ sacarācaraṃ||22.51||

ācārāl labhatīha āyur atulam akṣapyavittaṃ tathā

ācārāt sutam īpsitaṃ ca labhate śrīkīrtiprajñāyaśaḥ|

ācārāl labhate ca lakṣmim atulāṃ khyātiṃ tathaivottamām

ācārād iha mantradharmaparamaṃ prāpnoti niḥsaṃśayam||22.52||

janamejaya uvāca|

ācārāt prabhavānusaṃśakathitaṃ suśliṣṭadharmākaram

ācārāt kativaṃśa kīrtaya punas tṛptir na me jāyate|

sarvajñaḥ tvam ahaṃ śṛṇomi varadaṃ kiñcin na me śāśvatam

tan me kīrtaya dharmasāraśubhadam ācāramūlāśrayam||22.53||

vaiśampāyana uvāca|

nityaṃ namraśirodvijātiguruṣu śuśrūṣaṇaṃ devatā

tiṣṭhetācamanena cāśanakaraṃ vāmāsthinānodade|

sūryāgniśaśibandhur āryapurataḥ kuryān na cāvaśyakam

śasye bhasmani govraje dvija jalaṃ kuryān na cārkaṃ naraḥ||22.54||

pādenāgnijalaṃ spṛśen na ca guruṃ pādena pādaṃ tathā

śaucaṃ kārya jalādinā ca niyataṃ nādho jalaṃ kārayet|

kuryān nityabhivādanaṃ dvijaguror mātāpitṛ devatām

etācāravidhiḥ samāsaniyamas tubhyaṃ mayā kīrtitam||22.55||

---- striyaḥ ----

janamejaya uvāca|

strīṇāṃ kiṃ priyam asti tad vada vibho saṃsārasārastriyām

kiṃ sadbhāva na vedmi tasya viṣaye kiṃ dveṣya kiṃ tātpriyam|

paśyāmi na ca tasya garbhakalayā prāpnoti niḥsaṃśayam

māyājālasahasragāpi yuvatī kurvanti bhartā priyam||22.56||

vaiśampāyana uvāca|

rājan kiṃ priyam asti arthaparataḥ paśyāmi nānyan nṛpe

putrārthaikaprayojanaṃ yuvatayaḥ svāyambhuvoktāmaraiḥ|

kāntā nityakalā pravartanakarī dharmasakhāyā satī

māyā vāpi karoti sadya manujātyaktānya vā sevate||22.57||

strīsaṅgaṃ parivarjayen narapate āyāsadaṃ duḥkhadam

mṛtyudvārabhayākaraṃ viṣagṛham āpat sughorālayam|

agnir mārutamattavāraṇasama tasyānugāmī sadā

strīhetor hatarāvaṇas tridaśapa indro 'pi visthāpitaḥ||22.58||

strīhetor api candramāstribhuvane dhiktāṃ gataś cāmaro

daṇḍakṣo hatarāṣṭrapaurasahitaḥ kiṃ bhūya vakṣyāmy aham||22.59||

---- vipra-muni-bhikṣu-nirgranthi-parivrājaka-rṣyādayaḥ ----

janamejaya uvāca|

vipre kīdṛśalakṣaṇaṃ bhavati bho kīdṛg muniś cocyate

tenārthena bhaveta bhikṣu bhagavan nigranthi ko vā dvija|

kenārthena bhaved dvijendra bhagavan jñeyaḥ parivrājakaḥ

! jñeyāḥ kim ṛṣayaś ca lakṣaṇa muner icchāmi jñātuṃ punaḥ||22.60||

vaiśampāyana uvāca|

satyaṃ śaucam ahiṃsatā damaśamau bhūtānukampī sadā

ātmārāmajito svadharmanirataḥ sattvastha nityaṃ manaḥ|

kāmakrodhayamasvadāranirataḥ saṃtyajya lobhaḥ śanaiḥ

evaṃ yaḥ kurute dvijātisuvaraḥ śūdro 'pi yaḥ saṃyamī||22.61||

tasmāc chadmakavarjitaḥ sa bhagavān saṃsārabhībhidyakaḥ

yat tat sthānaparaṃ vrajanti puruṣāḥ tasmāt parivrājakaḥ|

granthidārasutaṃ dhanaṃś ca virati nirgranthika socyate

ramyante ṛṣir āśrame dhṛtimanas tasmād ṛṣiḥ socyate||22.62||

kāyavāṅmanadaṇḍatatparataras te daṇḍikarūcyate

saddharmaśravaṇaṃ vadanti śravaṇaḥ saddharmabrahmākṣaraḥ|

pāśaprakṣipataṃ paśutvasakalaṃ pāśūpatās te smṛtāḥ

vipre pāśupatādibhikṣusakalaṃ pṛṣṭo 'smy ahaṃ lakṣaṇam||22.63||

sarvaṃ tat kathito 'si lakṣaṇa mayā sandhiśvanirnāśanam

prajñāsaṃgrahaśītavardhanaparaṃ saṃsāranirmūlanam|

etaj jñānaparaṃ prabodham atulaṃ nityaṃ śivaṃ dhāryate||22.64||

||iti vṛṣasārasaṃgrahe dvāviṃśatitamo 'dhyāyaḥ||

janamejaya uvāca|

devānāṃ dānavānāṃ ca uttarāraṇim eva ca|

vidviṣanti ca te 'nyonyaṃ kāraṇaṃ tasya kīrtaya||23.1||

vaiśampāyana uvāca|

pāpapuṇyasvabhāvābhyāṃ devadaityasya bhūpate|

dharmapakṣasmṛto devo dānavo 'dharmapakṣataḥ||23.2||

hetunā tena rājendra anyonyaṃ vidviṣanti te|

devadveṣṭāsurāḥ sarve vibudhāś cāsuradviṣaḥ||23.3||

---- dharmādharmavipakṣatā ----

dharmādharmavipakṣatāṃ śṛṇu parāṃ bhūtānukampodayām

satyaṃ śaucam ahiṃsatā damaśamo nirmānam īrṣyāruṣā|

tṛṣṇālobharatasya kāmaviṣayaḥ sarvendriyāṇāṃ jayaḥ

ādhyātmeṣu ratiḥ prasannamanaso nirdvandvasarvālayaḥ||23.4||

pāpopekṣaṇaśaśvapuṇyamudito dīneṣu kāruṇyatā

dānaṃ śīladhṛtikṣamājapatapaḥ svādhyāyamaune ratiḥ|

yogābhyāsaratir divaukasagaṇe jñāne ca sāṃkhye tathā

akrodhārjavatejayajñam abhayaṃ saṃtoṣa adrohatā||23.5||

tyāgo mārdavahrīr acāpalaratir nyāsābhimāno grahāt

maitrībhāvasadārapaiśunamatir brāhmaṇyaśraddhānvitaḥ|

etācāra sadā narendra vibudhāḥ saṃkṣepataḥ kīrtitāḥ

daityānāṃ śṛṇu kīrtaye svavahito 'sambhāvya teṣāṃ nijam||23.6||

daityāḥ pāparatisvabhāvacapalā nirlajjadarpālasāḥ

kāmakrodhavaśāḥ suduṣṭamanasas tṛṣṇādhikā nirdayāḥ|

śaucācāravivarjitā gurugirānnānitya kuryuḥ kriyāḥ

jīvākarṣaṇajīvanaḥ pratidinaṃ mohāndharāgānvitāḥ||23.7||

nidrā nitya divā prasaktam aśuciḥ sūryodaye supyate

āśāpāśaśatair nibaddhahṛdayo hṛtvā parasvaṃ punaḥ|

mātsaryāt parapākabhedanirato mūlasya duṣpūratā

! nāstīkatvaparāṅganāsvabhirata utkocakāmaḥ sadā||23.8||

devabrāhmaṇa vidviṣanti satataṃ lobhāc ca kāryakriyā

dharmaṃ dūṣayate ca mūḍhamanasā āryaṃ ca tīrthaṃ tathā|

hantavyāny ahatāś ca manyabahavo visphūrjitam adruvan

daityānāṃ kathitaṃ ca cihna katicit sadbhāvataḥ kīrtitam||23.9||

martyeṣv eva narendra mānuṣam abhūd devāsurāṇāṃ nṛpaḥ

yo yaṃ proktaḥ svabhāvatām ubhayato mānuṣyaloke tathā|

yan me pṛcchitavān narendra kathitaṃ yat tvaṃ purā gopitam

vidveṣobhayakāraṇaṃ narapate kiṃ bhūya vakṣyāmy aham||23.10||

---- nidrottpattiḥ ----

janamejaya uvāca|

asti kautūhalaṃ cānyaṃ pṛcchāmi tvāṃ dvijottama|

kathaṃ nidrā samutpannā sarvabhūtavimohanī||23.11||

rātrau prajāyate kasmād divā kasmān na jāyate|

kasmāc ca kurute jantor nidrā netrapramīlanam|

etan me saṃśayaṃ chindhi sarvajño 'si dvijottama||23.12||

vaiśampāyana uvāca|

devī hy eṣā mahābhāgā nidrā netrāśrayā nṛṇām|

tasyā vaśaṃ gataṃ sarvaṃ jagatsthāvarajaṅgamam||23.13||

sadevadānavagaṇā gandharvoragarākṣasāḥ|

yakṣabhūtapiśācāś ca paśupakṣisarīsṛpāḥ||23.14||

guhyakāś ca mṛgā nāgā kiṃnarā jalajoragāḥ|

nidrāvaśagatāḥ sarve pāpmanā tv abhilaṅghitāḥ||23.15||

devadānavakarmānte tasminn amṛtasambhave|

mandarotthāpane viṣṇur devāsurasamāgame||23.16||

jāyate vigrahe tv eṣā kṛte hy amṛtamanthane|

rajas tamaś cāsuraṃ vai sattvaṃ devakṛtaiḥ śubhaiḥ||23.17||

tataḥ sattvamayī devī rajastamanivāsinī|

krodhajā vai sthitā madhye devadānavapakṣayoḥ||23.18||

tām adbhutamayīṃ dṛṣṭvā vismitā devadānavāḥ|

tasyāḥ prabhāvābhihatā dudruvas te diśo daśa||23.19||

tatra pītāmbaradharo viṣṇur ekas tu tiṣṭhati|

sābhigatvā viśālākṣī nārāyaṇam athābravīt||23.20||

devadānavanāthas tvaṃ tvayi sarvaṃ pratiṣṭhitam|

dehi deva mamāvāsaṃ yatrāhaṃ nivase sukham||23.21||

tato nārāyaṇas tuṣṭas tāṃ devīṃ pratyabhāṣata|

śarīre mama vastavyaṃ viṣṇur enām athābravīt||23.22||

tatas tāṃ vaiṣṇavaṃ tejaḥ pāpmanā samatiṣṭhata|

tataḥ śete sa vaikuṇṭhaḥ pāpmanā tv abhilaṅghitaḥ||23.23||

tasmin śayāne vitrastā devāsuragaṇās tathā|

ūcus te paramodvignāḥ śayānaṃ viṣṇum acyutam||23.24||

trātāraṃ nābhigacchāma uttiṣṭhottiṣṭha keśava|

tataḥ śaṅkhagadāpāṇir uttiṣṭhata mahābhujaḥ||23.25||

utthitaś ca viśālākṣaḥ pāpmanā tasya pṛṣṭhataḥ|

tataḥ sā vigrahavatī sthitā nārāyaṇālaye||23.26||

viṣṇur devāsuragaṇān idaṃ vacanam abravīt|

asmākaṃ vai śarīreṣu iyaṃ pāpmā viniḥsṛtā||23.27||

eṣābhisattvārasatā satyena bhaginī mama|

viśrutāṃ triṣu lokeṣu tāṃ pūjayatha māṃ yathā||23.28||

tato devāsuragaṇāḥ saptalokāḥ samānuṣāḥ|

vibhaktā vaiṣṇavī pāpmā teṣu sarveṣu devatā||23.29||

parvateṣv atha vṛkṣeṣu sāgareṣu saritsu ca|

tato nidrāvaśagataṃ jagat sthāvarajaṅgamam||23.30||

eṣotpattiś ca nidrāyā yathā vasati tac chṛṇu|

trīṇi sthānāni yasyā vai śarīreṣu śarīriṇām||23.31||

śleṣmapittānilasthāne trīṇi pakṣāṇi vāsinaḥ|

tamaḥ śleṣmāśrayā nidrā rajonidrā tu vātikā||23.32||

pittāśrayāṃ smṛtāṃ nidrāṃ sāttvikāṃ viddhi bhūpate|

ādityaprabhavaṃ tejas tasmin sattvaṃ pratiṣṭhati||23.33||

nidrā divā na bhavati tasmāt sattvaguṇātmikā|

yasmāt somodbhavā nidrā tamāṃsi ca rajāṃsi ca||23.34||

tasmād rātrau bhaven nidrā tāmasī harajātmikā|

yadā hi sarvāṅgagatau śrotāṃsi pratipadyate||23.35||

rajas tamaś ca niyatas tadā nidrā pravartate|

tamasy ūrdhvagataśroto hy akṣipakṣmāsamāśritā||23.36||

tamaḥ pravartate jantos tatas tv akṣnor nimīlanam|

nāsākṣikarṇaśrotāṃsi prayujyante kaphena tu||23.37||

hṛdayaṃ muhyate cāpi tamasā cāvṛtaṃ manaḥ|

sparśaṃ na vedayaty eva na śṛṇoti na paśyati||23.38||

nocchvāsayati nāsābhyāṃ vivṛtākṣimukho naraḥ|

eṣā nṛṇām antakarī nidrā vai tāmasī smṛtā||23.39||

akarmaṇy apravṛttiś ca mṛtavat svapate kṣitau|

nidrotpattiṃ vikāraṃ ca kathito 'smi narādhipa|

tasmān nidrāṃ na seveta tamomohapravardhanīm||23.40||

||iti vṛṣasārasaṃgrahe nidrotpattis trayoviṃśatimo 'dhyāyaḥ||

...|

... ||24.1||

janamejaya uvāca|

devānāṃ dānavānāṃ ca vaiṣamyāni śrutāni me|

nidrāsambhavam āścaryaṃ tvatprasādena veditam||24.2||

trailokyavistarāyāmaṃ śrotum icchāmi bho dvija|

kasmiṃścin narakaṃ jñeyaṃ pātālaṃ ca dvijottama||24.3||

saptadvīpaṃ samicchāmi saptasāgaram eva ca|

merumūrdhaṃ ca viprendra devālayaṃ nibodha mām||24.4||

---- trailokyaṃ narakāṇi ca ----

vaiśampāyana uvāca|

śṛṇu saṃkṣepato rājan trailokyāyāmavistaram|

kālāgniḥ prathamo jñeyaḥ sarvādhastān nareśvara||24.5||

tasyopari nṛpaśreṣṭha jñeyā narakakoṭayaḥ|

rauravādi avīcyantaṃ yātanāsthānam ucyate||24.6||

---- sapta pātālāḥ ----

upariṣṭāt tu vijñeyāḥ pātālāḥ sapta eva tu|

ābhāsatālaḥ prathamaḥ svatālaś ca tataḥ param||24.7||

śītalaś ca gabhastiś ca śarkaraś ca śilātalam|

saptamaṃ tu mahātālaṃ śeṣanāgakṛtālayaḥ||24.8||

baliś ca daityarājendro rākṣasaś ca viśaṃkhaṇaḥ|

ity evam ādayaḥ sarve nāgadānavarākṣasāḥ||24.9||

---- sapta dvīpāḥ priyavratasutāś{ }ca ----

sapta dvīpās tato jñeyāḥ saptasāgarasaṃvṛtāḥ|

priyavratasya putro 'bhūd daśa rājaparākramaḥ|| 24.10||

agnīdhraś cāgnibāhuś ca medhā medhātithir vasuḥ|

jyotiṣmān dyutimān havyaḥ savanaḥ patra eva ca||24.11||

agnibāhuś ca medhā ca patraś caiva trayo janāḥ|

saṃsārabhayabhītena mokṣamārgasamāśritāḥ||24.12||

agnīdhraṃ prathamadvīpe abhyaṣiñcat priyavrataḥ|

plakṣadvīpeśvaraṃ cakre nāmnā medhātithiṃ tathā||24.13||

vasuś ca śālmalīdvīpe abhiṣikto mahīpatiḥ|

jyotiṣmantaṃ kuśadvīpe rājānam abhiṣecayet||24.14||

krauñcadvīpeśvaraṃ cakre dyutimantaṃ nareśvara|

śākadvīpeśvaraṃ havyaṃ puṣkare savanaḥ smṛtaḥ||24.15||

madhye puṣkaradvīpasya parvato mānasottaraḥ|

lokapālāḥ sthitās tatra caturbhiś caturo diśaḥ||24.16||

mahāvītaḥ smṛto varṣo dhātakī ca narādhipa|

tasya bāhyaḥ samudro 'bhūt svādūdaka iti smṛtaḥ||24.17||

catuḥṣaṣṭi smṛto lakṣo yojanānāṃ narādhipa|

puṣkaradvīpam antaś ca kṣīrodo nāma sāgaraḥ||24.18||

dvātriṃśallakṣavistāraḥ śākadvīpabahirvṛtaḥ|

jaladaś ca kumāraś ca sukumāramaṇīcakaḥ||24.19||

kusumottaramodaś ca saptamaṃ ca mahādrumam|

havyaputrāḥ smṛtāḥ sapta varṣanāma tathā smṛtaḥ||24.20||

dvīpāntaṃ dadhimaṇḍodakṣīrodārdhaṃ vinirdiśet|

krauñcadvīpasamudrānte sapta varṣās tu te smṛtāḥ||24.21||

kuśalo manonugaś coṣṇaḥ yāvanaś cāndhakārakaḥ|

muniś ca dundubhiś caiva sutā dyutimatas tu vai||24.22||

dadhyardhe ghṛtamaṇḍodaḥ kuśadvīpasamāvṛtaḥ|

tatrāpi saptavarṣe ca nāmataḥ śṛṇu bhārata||24.23||

udbhimān veṇumāṃś caiva svairannālambano dhṛtiḥ|

ṣaṣṭhaḥ prabhākaraś caiva kapilaḥ saptamaḥ smṛtaḥ||24.24||

ghṛtamaṇḍas tadardhena tasyānte madirodadhiḥ|

samantāc chālmalīdvīpo varṣāḥ saptaiva kīrtitāḥ||24.25||

śvetaś ca haritaś caiva jīmūto rohitas tathā|

vaidyuto mānasaś caiva suprabhaḥ saptamaḥ smṛtaḥ||24.26||

madirodadhito 'rdhena jñeyas tv ikṣurasodadhiḥ|

plakṣadvīpo vṛtas tena saptavarṣasamanvitaḥ||24.27||

śāntaś ca śiśiraś caiva sukhadānanda eva ca|

śivakṣemo dhruvaś caiva sapta medhātitheḥ sutāḥ||24.28||

lavaṇodas tu tasyānte jambūdvīpasamāvṛtaḥ|

lakṣayojanavistāra upadvīpasamanvitaḥ||24.29||

aṅgadvīpo yavadvīpo malayadvīpa eva ca|

śaṅkhadvīpakamudvīpo varāhadvīpa eva ca||24.30||

siṃha barhiṇadvīpaṃ ca padmaś cakras tathaiva ca|

vajraratnākaradvīpo haṃsakaḥ kumudas tathā||24.31||

lāṅgalo vṛṣadvīpaś ca dvīpo bhadrākaras tathā|

candradvīpaś ca sindhuś ca candanadvīpa eva ca|

upadvīpasahasrāṇi evamādīni kīrtitam||24.32||

---- agnīdhraputrā jambudvīpe ----

agnīdhro navavarṣeṣu navaputrān asiñcayat|

nābhiḥ kiṃpuruṣaś caiva harivarṣa ilāvṛtaḥ||24.33||

pañcamaṃ ramyakaṃ varṣaṃ ṣaṣṭhaṃ caiva hiraṇmayam|

kuravaḥ saptamo jñeyo bhadrāśvaś cāṣṭamaḥ smṛtaḥ||24.34||

navamaḥ ketumālo 'bhūn navavarṣāḥ prakīrtitāḥ|

himavaddakṣiṇe pārśve varṣo bhāratasaṃjñitaḥ||24.35||

atrāpi navabhedo 'bhūd bhāratātmajasambhavaḥ|

indradvīpaḥ kaśeruś ca tāmravarṇo gabhastimān||24.36||

nāgadvīpas tathā saumyo gāndharvaś cātha vāruṇaḥ|

ayaṃ ca navamo dvīpaḥ kumārīdvīpasaṃjñitaḥ|

dakṣiṇe hemakūṭasya varṣaḥ kiṃpuruṣaḥ smṛtaḥ||24.37||

niṣadho dakṣiṇapārśve harivarṣa iti smṛtaḥ|

merumūle tu rājendra jñeyo varṣa ilāvṛtaḥ||24.38||

uttaraṇeṇa (uttareṇa?) tu nīlasya varṣa ramyaka ucyate|

śveta|uttarato jñeyo varṣaramyahiraṇmayaḥ||24.39||

tasya uttarato jñeyas triśṛṅgavaraparvataḥ|

tasya cottarapārśve tu varṣaḥ kuruvale smṛtaḥ||24.40||

pūrvaṃ bhadrāśvato jñeyaḥ ketumālas tu paścime|

himaṃvān hemakūṭaś ca niṣadho nīla eva ca||24.41||

śvetaś ca śṛṅgavantaś ca ṣaḍ ete varṣaparvatāḥ|

aśītinavatīlakṣaḥ | varṣaparvatam āyatam||24.42||

himavān hemakūṭaś ca niṣadhaś ceti dakṣiṇa|

śvetaś caivatriśṛṅgaś ca nīlaś caiva tathottare||24.43||

niṣadho nīlamadhye tu meruḥ śailamanoramaḥ|

praviṣṭaṣoḍaśādhas tāṃ caturāśītim ucchṛtaḥ||24.44||

yojanānāṃ sahasrāṇi dvātriṃśad ūrdha ! vistṛtaḥ|

brahmāmanovatī nāma pureva satimadhyame||24.45||

devarājo 'marāvatyām agnis tejovatī pure||24.46||

yamaḥ saṃyamanī nāma nityaṃ vasati bhūpate|

naiṛtir vasati nityaṃ ramye śuddhavatī pure||24.47||

varuṇo bhogavatyāṃ tu vāyor gandhavatī purī|

mahodayāpurī ramyā somasyālayaraṃ smṛtam||24.48||

yaśovatī purī ramyānnityam āste triśūlinaḥ|

tatra gaṅgā catuḥbhinnā nipatantī mahītale||24.49||

uttare paścime caiva pūrvadakṣiṇatas tathā|

pūrvaṃ gaṅgā sravatyāccālakānandā ca dakṣiṇe||24.50||

śītā paścimagā gaṅgā bhadrasomā tathottare|

ṣaṣṭiyojanasāhasraṃ nirālambā nipatya ca||24.51||

bhadrāśvaṃ plāvayitvā tu vanāny upavanāni ca|

droṇasthalī girīṇāṃ ca atikramyārṇavaṃ gatā||24.52||

tathaivālakanandā ca gatāśailenanimnagā|

gaṅgā bhāratavarṣaṃ ca praviṣṭālavaṇo dadhim||24.53||

plāvayitvā sthalīn sarvān mānuṣākaluṣāpahā|

paścimena gatāgaṅgā sītānāmā ca bhārataḥ||24.54||

plāvayet ketumālāṃ ca kṣetraśaivavanasthalīm|

atikramyārṇavagatā sthalīdroṇī ca nimnagā||24.55||

bhadrasomanadīty evaṃ plāvayitvottaraṃ kurun|

sthalī prasravaṇadroṇīm atikramyārṇavaṃ gatā||24.56||

mero vai dakṣiṇe pārśve jambūvṛkṣaḥ sanātanaḥ|

tena nāmāṅkito rājan jambūdvīpa iti śrutam||24.57||

koṭīṣoḍaśabhiś caiva ayutāni trayodaśa|

adhordhayāma rājendra kṣityāvaraṇam antataḥ||24.58||

navalakṣādhikaṃ rājan pañcakoṭī mahī smṛtā|

yojanānāṃ tu vijñeyaḥ pṛthivyāyām avistarāt||24.59||

svādūdakasya ca bahir lokāloko mahāgiriḥ|

kañcanidviguṇābhūmi tasmād giribahi smṛtaḥ||24.60||

tasmād bāhyaḥ samudro bhūd garbhādeti samudrarāṭ|

aṣṭāviṃśatikaṃ lakṣaṃ śatalakṣāṇi vistaram||24.61||

etad bhūrlokavistāro hy ata ūrdhvaṃ bhuvaḥ smṛtaḥ|

svarlokasya pareṇaiva maharlokam ataḥ param||24.62||

janarlokas tapaḥ satyaṃ kramaśaḥ parikīrtitam|

brahmalokaḥ smṛtaḥ satyaṃ viṣṇulokam ataḥ param||24.63||

---- śivalokaḥ ----

tasmāt pareṇa bodhavyaṃ divyadhyānapuraṃ mahat|

sahasrabhaumaprāsādaṃ vaiḍūryamaṇitoraṇam||24.64||

nānāratnavicitrāṇi nānābhūtagaṇākulam|

sarvakāmasamṛddhāni pūrṇaṃ tatra manoharaiḥ||24.65||

tatra siṃhāsane divye sarvaratnavibhūṣite|

tatrāste bhagavān rudraḥ somāṅkitajaṭādharaḥ||24.66||

tryakṣas tribhuvanaśreṣṭhas triśūlī tridaśādhipaḥ|

devyā saha mahābhāgo gaṇaiś ca parivāritaḥ||24.67||

skandanandipurogaś ca gaṇakoṭīśatākulaḥ|

anekarudrakanyābhī rūpiṇībhir alaṅkṛtaḥ||24.68||

tatra puṇyanadī sapta sarvapāpāpanodanī|

suvarṇavālukā divyā ratnapāṣāṇaśobhitā||24.69||

pāvanī ca vareṇyā ca varārhā varadā varā|

vareśā varabhadrā ca suprasannajalā śivā||24.70||

anekakusumārāmā ratnapuṣpaphaladrumāḥ|

anekaratnaprākārā yojanāyutam ucchritāḥ||24.71||

ahiṃsāsatyaniratāḥ kāmakrodhavivarjitāḥ|

dhyānayogaratā nityaṃ tatra modanti te narāḥ|| 24.72||

tatra gomātaras sarvā nivasanti yatavratāḥ|

golokaḥ śivalokaś ca eka eva vidhīyate||24.73||

---- śāstravarṇanā ----

abhyantare tat kathito 'dya sāraṃ

kim anya rājan kathayāmi sāram|

jñānārṇavaṃ kīrtita dharmasāram

purāṇavedopaniṣatsusāram||24.74||

yathā hi rājā parivāramadhye

yathāntavartī bahivartin eva|

bhuñjanti bhogān satatāntavartī

kleśādhikaṃ nitya bahiḥsthitānām||24.75||

yathaiva rājā kariṇo 'ntadantam

bhuñjanti bhogān satataṃ narendra|

yudhyeta rājā bahirdantabhogair

yadantaraṃ paśya samānajātam||24.76||

na dānatulyaṃ tv abhayapradasya

na yajñatulyaṃ jita|indriyasya|

na cārthatulyaṃ jitakāminaś ca

na dharmatulyaṃ damakāmitasya||24.77||

bahvantaraṃ naiva hi dharmayoś ca

kleśādhikaṃ bāhyaphalālpasāram|

yad atra dharmaṃ phalanaiṣṭhikasya

na tulya koṭīśatayājināpi||24.78||

etat pavitraṃ paramaṃ sadharmam

purā yathoktaṃ parameśvareṇa|

mayāpi tulyaṃ kathitaṃ yathāvat

purāṇavedopaniṣatsusāram||24.79||

sadojasaubhāgyam atīva medhā

nirutsukaḥ saumyam anuttamaṃ ca|

suputrapautraṃ na vichinnagotram

bhavanti vidyādharalokapūjyam||24.80||

yaśaśriyaṃ kīrtir atīva tejo

janapriyo dhānyadhanāyuvṛddhim|

prabodhaprajñārujadharmavṛddhim

bhavanti taṃ śāstrasadābhiyogī||24.81||

yaśasvinī āryasuvarṇaśṛṅgī

vedāntavipradvijagāyaneṣu|

dattvā phalaṃ tīrtham anuttameṣu

śṛṇvanti ye tasya bhavet sapuṇyam||24.82||

daśādhikaṃ vācayituś ca puṇyam

śatādhikaṃ yaḥ paṭhati prabhāte|

sahasraśaḥ pustakṛtasya puṇyam

pare 'bhyaste kīrtayate 'yutāni||24.83||

adhītya yasyoragataṃ suśāstram

samastam adhyāyam anukramena|

daśāyutāṅgo dadatuś ca puṇyam

labhaty asaṃdigdhayathādinaikaṃ||24.84||

yenedaṃ śāstrasāram avikalamanasā yo 'bhyaset tatprayatnāt

vyakto 'sau siddhayogī bhavati ca niyataṃ yas tu cittaprasannaḥ|

pitryaṃ yo gītapūrvaṃ pratidina śataśa uddhriyante ca sarve

ātmānaṃ nirvikalpaṃ śivapadam asamaṃ prāpnuvantīha sarve||24.85||

||iti vṛṣasārasaṃgrahe śāstravarṇanā nāma caturviṃśatitamo 'dhyāyaḥ samāptaḥ||

||vṛṣasārasaṃgrahaḥ samāpta iti||